ދިވެހި ހަނގުރާމަވެރިއަކު ސީރިއާގައި.\n08 މެއި 2018 - 09:03 8 comments\nރާއްޖެ މަޑުމަޑުން ދަތުރު ކުރަމުން ދަނީ އިސްލާމީ ގޮތުން ހަރުކަށި ވިސްނުން ގެންގުޅުމާ ދިމާއަށެވެ. މިހެން ވުމުގެ މައިގަނޑު ސަބަބަކީ ސަރުކާރުގައި އިސްލާމީ ކަންކަމާ ބެހޭ ގޮތުން ކުރިއަށް ދާނެ، ސަރުކާރު ގަބޫލުކުރާ ހަރުދަނާ ސިޔާސަތެއް ލިޔެ ކިޔުމުން ފެންނަން ނެތުމެވެ. ސަރުކާރުގެ ސިޔާސަތެއް ކަމަށް އަމަލީ ގޮތުން ފެންނަން އޮންނަނީ ސަރުކާރުން ކުރާ ކަންތައްތަކަށް ޢާއްމު ތަންތާގައި ފާޑުނުކިޔާ ކޮންމެ ދީނީ ޢިލްމުވެރިއެއް، ނުވަތަ ދީނުގައި އޮންނަ ގޮތޭ ކިޔައިގެން އަޑު އުފުލާ ކޮންމެ މީހަކު، ދީނުގައި އޮންނަ ގޮތް ކަމަށް ބުނެ ކޮންމެ ވާހަކައެއް ދެއްކިޔަސް އަޅާނުލުމެވެ. އަދި ސަރުކާރުގެ ސިޔާސަތު ސާފުކޮށް ދިނުމަށް މަސައްކަތް ކޮށްދޭ، މަޢުލޫމާތު ފެތުރުމުގެ ވަސީލަތްތަކުން ވެސް އެފަދަ ވާހަކަތައް ފަތުރަ އެވެ. ދީނީ ޢިލްމުވެރިންނާއި ބަސްދީގަތުން ބާއްވާއިރު ބައެއް ފަހަރު، ބައެއް ޢިލްމުވެރިން ސަރުކާރުގެ ސިޔާސަތާ ސީދާ އިދިކޮޅު ޚިޔާލުގެ ވާހަކަތައް ވެސް ދައްކަ އެވެ. ދީނުގައި އޮންނަ ގޮތް ކަމަށް ބުނެ އެވެ.\nމިސާލަކަށް ދަންނަވާ ނަމަ އިސްލާމްދީނުގައި އަންހެނުންނާ މެދު ކަންތައް ކުރަން އޮންނަ ގޮތް ކަމަށް ބުނެ، ދީނީ ނަޒަރުން ވާހަކަ ދައްކާ ބައެއް ފަރާތްތަކެވެ. މިގޮތަށް ވާހަކަ ދައްކާ ބައެއް ފަރާާތްތަކުން އެ ގޮތަށް އެ ފަދަ ވާހަކަތައް ދައްކަނީ މުސްލިމުންގެ ތެރޭގައި އެެ ގޮތް ރަނގަޅު ކަމަށް ގަބޫލުކުރާ ބަޔަކު ވެސް އުޅޭތީވެ ކަމަށް ވެދާނެ އެވެ. އެހެން ނަމަވެސް އެ ވިސްނުމާއި ސަރުކާރުން އަންހެނުންނާ މެދު ގެންގުޅޭ ސިޔާސަތާ ފުށުއަރާ ނަމަ އެފަދަ މަޢުލޫމާތު މުޖްތަމަޢުގައި ފެތުރުމަށް، އެންމެ ކުޑަމިނުން ސަރުކާރުގެ މީޑިއާ އިން އެހީތެރިވެ ނުދިނުމުގެ ސިޔާސަތެއް ގެންގުޅެވިދާނެ އެވެ. ސަރުކާރުގެ މީޑިއާ މެދުވެރިވެގެން އެފަދަ ވާހަކަ ދެއްކުމަށް، އެފަދަ މީހުންނަށް ފުރުސަތު ނުދިނުމަކީ ނުވަތަ ފުރުސަތު ހަނިކުރުމަކީ ވަރަށް ފަސޭހަ އިން ކުރެވިދާނެ ކަމެކެވެ. އެ ފަދަ ކަންކަން ހުއްޓުވުމަށް ސަރުކާރުން ފިޔަވަޅު ނޭޅެނީ ނޭނގިގެން ކަމަށް ޤަބޫލު ކުރަން އުނދަގުލެވެ. އެހެން ނަމަވެސް ބަނދެވިގެން ކަމަށް ޤަބޫލުކުރަން ފަސޭހަ އެވެ. އެ ފަދަ ސިޔާސަތަކީ ރާއްޖެއާ އެކުވެރި އަދި ފައިސާގެ އެހީ އެންމެ ގިނައިން ދޭ ބައެއް ގައުމުތަކުން ރާއްޖޭގައި ބާއްވަން ބޭނުންވާ ސިޔާސަތެއް ކަމަށް ވާ ނަމަ ސަރުކާރުން މާލީ ފައިދާއެއްގެ ބޭނުމުގައި އަނެއް ފަރާތަށް ބަލަހައްޓައިގެ އޮތުމަކީ ވެސް ވެދާނެ ކަމެކެވެ. ސަރުކާރުގެ މީޑިއާ އިން ފޮނުވާ ކުރިން ދެންނެވި ފަދަ ސަރުކާރުގެ ސިޔާސަތާ ފުށުއަރާ، ދީނީ ހަރުކަށި ވިސްނުމުގެ ވާހަކަތައް ދެނެގަންނާނެ ނިޒާމެއް ގާއިމް ކުރުމަކީ އުނދަގޫ ކަމަކަށް ވެދާނެ އެވެ. އެކަމަކު އެއީ ނުކުރެވޭނެ ކަމެއް ނޫނެވެ. ފުރަތަމަ ކަމަކީ ބަސްދީގަތުން ކުރިއަށް ގެންދަން އިންނަ ނޫސްވެރިޔާ އަށް އެ ކަމެއްގައި ސަރުކާރުން ގެންގުޅޭ ސިޔާސަތު ރަނގަޅަށް އެނގިފައި އޮތުމެވެ. ނުވަތަ ސަރުކާރުގެ ސިޔާސަތާ ފުށުއަރާފާނެ ކަންތައްތައް ވެސް އޮޅުން ފިލާފައި އޮތުމެވެ. މަޢުލޫމާތު ފަތުރާ ދާއިރާތަކުން މުޖްތަމަޢަށް ނެރޭ ޚަބަރުތަކާއި ޕްރޮގްރާމްތަކަކީ އެކަކަށް ވުރެ ގިނަ ފަރާތްތަކުން ބަލައި ޗެކް ކުރެވިގެން ނެރެވޭ ޕްރޮގްރާމްތަކަކަށް ވާން ވީ އެވެ. އެ ކަމެއް ދަންނަ، އެ ކަމެއްގެ ތެރެއަށް ރަނގަޅަށް ވަދެފައި ތިބި ބައެއްގެ ބެލުމުގެ ދަށުންނެވެ.\nބޭރުގެ ގިނަ ގައުމުތަކުގައި އޮންނަ ގޮތަށެވެ. އެތައް ބަޔަކު ބަލައި ޗެކްކޮށް ހަދާއިރު ވެސް ބޭރުގެ ބައެއް ގައުމުތަކުގައި ވެސް މަޢުލޫމާތުގެ ސައްޙަކަމާއި "ހަރުކަށި" ކަމާ މެދު މައްސަލަތައް އުފެދެ އެވެ. މައްސަލަ ދިމާވާ މަޢުލޫމާތު ބަލައި ޗެކް ކުރަން ހުންނަ ފަރާތުގެ ވަޒީފާ ގެއްލިފައި ވެސް އެބަ ހުއްޓެވެ.\nރާއްޖޭގެ ރައްޔިތުން ދީނީ ހަރުކަށި ވިސްނުމަށް ލެނބުނަ ނުދިނުމަށް ކުރަން ޖެހޭ ބައިވަރު ކުދިކުދި ކަންތައްތައް އެބަ ހުއްޓެވެ. އެ ކަންތައްތައް ކުރަމުން ގެންދާތާ އެތައް އަހަރު ފަހުން ބޭނުންވާ ނަތީޖާ ނެރެވިދާނެ އެވެ. ދީނީ ހަރުކަށިކަން ގެނައުމަށް މަސައްކަތް ކުރާ ބަޔަކު ވެސް އެ ކަމެއް ކުރާ ކަމަށް ލަފާ ކުރެވެނީ މަޑުމަޑުންނެވެ. ވަންހަނާވެ ތިބެގެންނެވެ. ކަމެއް ދިމާވާއިރު ސަލާމަތްކަން ލިބުމުގެ ގަރަންޓީ ވެސް ހޯދައިގެންނެވެ.\nމިސާލެއްގެ ގޮތުން ޙަޤީޤީ ވާހަކައެއް ދަންނަވާލާނަމެވެ. ރާއްޖޭގައި ބުރުގާ އެޅި އަންހެނުން މަދު ދުވަސްވަރެވެ. މެންދުރުގެ ވަގުތެވެ. ވަރަށް ޢިލްމުވެރި ބޭފުޅަކު، ޒުވާނުންނާ ވަރަށް ގުޅުން އޮންނަ މަސައްކަތްތަކެއް ހިންގާ، ރާއްޖޭގައި ވަރަށް މަޝްހޫރު، ވަރަށް ގިނަ މީހުން ދަންނަ، ކަނބަލަކަށް ފޯނުކުރި އެވެ. ދެ މީހުންނަކީ ވެސް އެ ދެ މީހުންގެ ފަންނުގައި މަޝްހޫރު ދެ މީހުންނަށް ވުމާ އެކު، ދެ މީހުންނަށް ވެސް އެކަކު އަނެކަކުގެ ނަން އެނގެ އެވެ. ދުވަހަކު ވެސް ބައްދަލުވެފައި ނުވެ އެވެ. ޢިލްމުވެރިއާ ބުނި ކަމުގައި ވަނީ އެ ކަނބަލަކީ ވަރަށް މަޝްހޫރު ކަނބަލަކަށް ވެފައި ކުރާ މަސައްކަތުގެ ގޮތުން ޒުވާނުންގެ ބޮޑު ތަރުޙީބެއް ލިބޭތީވެ ބުރުގާ އެޅުމަށެވެ. އަދި ބުރުގާ އެޅުމާ ބެހޭ ކުޑަ ތަޢާރަފެއް ވެސް ދިން ކަމުގައި ވެ އެވެ. އޭނާ ބުނި ކަމުގައި ވަނީ އެ ކަނބަލުން ބުރުގާ އެޅުމުން އެ ކަނބަލުންގެ ފަހަތުން ބުރުގާ އަޅާނެ ބައިވަރު މީހުން ތިބޭނެ ކަމަށެވެ. އެ ކަނބަލަކީ ނަމޫނާއެއް ކަމަށް ދެކިގެންނެވެ. މިހާރު ރާއްޖެ އަށް ބައްލަވާށެވެ. އިޚްލާޞްތެރިކަމާ އެކު ކުރެވުނު ހިމޭން ކެންޕޭނެއްގެ ނަތީޖާ ކަމަށް ވެސް ވެދާނެ އެވެ.\nސަރުކާރުގެ އިސް ބައެއް ފަރާތްތަކަށް ހީކުރެވޭ ގޮތަށް މީސްކޮޅެއް އެއްކޮށްލާފައި ދީނީ ހަރުކަށި ވިސްނުން ރާއްޖޭގެ ފަސްގަނޑުން ނައްތައިލާނަމޭ ބުނާހާ ފަސޭހަ އިން އެ ކަމެއް ނުކުރެވޭނެ އެވެ. އެ ކަމަށްޓަކައި އާ ޤާނޫނެއް ހެދިޔަސް ބޭނުންވާ ގޮތަކަށް އެ ޤާނޫނެއް ތަންފީޒު ނުކުރެވޭނެ އެވެ. ރާއްޖޭގައި ޓްރެފިކްގެ ކަންތައް ކޮންޓްރޯލް ނުކުރެވިގެން އުޅެނީ ޤާނޫނެއް ނެތިގެންތޯ އެވެ؟ ޑެމޮކްރަސީ ގައިމު ނުކުރެވިގެން ނުވަތަ ހަރުދަނާ ނުކުރެވިގެން އުޅެނީ ރަނގަޅު ޤާނޫނުއަސާސީއެއް ނެތިގެންތޯ އެވެ؟ ޤާނޫނުގައި ބުނާ ގޮތަށް މުސްތަޤިއްލު މުއައްސަސާތައް މުސްތަޤިއްލު ކަމާ އެކު ނުހިންގެނީ ޤާނޫނުގައި އުނި ކަމެއް އޮވެގެންތޯ އެވެ؟ ޤާނޫނުގައި ބުނާ ގޮތަށް ކަރަޕްޝަން ނުހުއްޓުވިގެން އުޅެނީ ކަރަޕްޝަން ހުއްޓުވުމާ ބެހޭ ޤާނޫނާއި ގަވައިދު ނެތިގެންތޯ އެވެ؟ ނަޒާހަތްތެރި ކަމުގެ މުހިއްމު ސޮއިކޮށްގެން ވެސް ކަރަޕްޝަން ހުއްޓުވުމަށް މާ ބޮޑު އަސަރެއް ކުރި ހެނެއް ހީއެއް ނުވެ އެވެ. ސަރުކާރުގެ ސިޔާސަތަށް ނުފޫޒު ފޯރުވޭ ހިސާބުގައި މަސައްކަތް ކުރާ، ދީނީ، ހަރުކަށި ވިސްނުމުގެ މީހުން ސަރުކާރުގެ ތެރެއިން އެ މީހުންގެ ޚިޔާލު ފެތުރުމަށް މަސައްކަތް ކުރުވުމަކީ ވެސް އެކަށީގެންވާ ކަމެކެވެ. ޤާނޫނާއި ޤަވައިދު ހެދިފައި ހުއްޓަސް، ތަންފީޒު ކުރަން ތިބޭ ބައެއްގައި، ކެރުމާއި ހިތްވަރާއި އިޚްލާސްތެރިކަމާއި ހަމައެކަނި ޤާނޫނަށް ތަބަޢަ ވުމުގެ ރޫޙު ނެތް ކަމަށް ވާ ނަމަ ބޭނުންވާ ނަތީޖާއެއް ނުނެރެވޭނެ އެވެ. މަޢާފް ކުރައްވާއެކަނި ޤާނޫނެއް ފާސްކޮށްގެން ކަންކަމެއް ނުހިނގާނެ އެވެ. ފޮތެއް އޮތަސް އެދުރު ނުވާނެއޭ ބުނާ ގޮތަށެވެ. މިހާރު ފެންނަ މަންޒަރުތަކުންނާއި އިވޭ އަޑުތަކުން ކައިރި މުސްތަޤުބަލެއްގައި ވެސް ރާއްޖޭގައި ފާސްކުރާ ޤާނޫނުތައް ޤާނޫނުގައި އޮންނަ ގޮތަށް ހިންގޭނެ ކަމަކަށް ނުދައްކަ އެވެ. ބަސްމޮށުންތެރި ކަމުގެ ބޭރަށް ހިނގުން ޖެހިފައި ތިބި ސިޔާސީ މީހުން ބޮޑު ބައެއް ފޮރުވައިގެން، ނުވަތަ މުޅި މަންޒަރު ނުދައްކަން ވެގެން ކަނުބަނދެގެން ރައްޔިތުން ހިންގަވާ މަގުން ހިނގަން އާދަވާން ވީ އެވެ.\nއިތުރު މަގަކުން ކުރިއަށް ދެވިދާނެތޯ އެވެ؟ ކޮންމެ މަގަކުން ވެސް އަޅުގަނޑަށް އަދި ފެންނަނީ ހުރަސްތަކެވެ. ކުރިއަށް ދިޔަ ނުދިނުމަށް މަގުގައި ބަަހައްޓާފައި ހުރި ހުރަސްތަކެވެ.\nއިތުރު ލިޔުންތައް ކޮލަމް ދީން އިސްލާމް ހައްދުފަހަނައެޅުން އޮޅުންބޮޅުން


ދެއެއަރޕޯޓެއްގައި ރެސްޓޯރެންޓް ހިންގާނެ ބަޔަކު ހޯދަނީ! | Sandhaanu\nދެއެއަރޕޯޓެއްގައި ރެސްޓޯރެންޓް ހިންގާނެ ބަޔަކު ހޯދަނީ!\nހދ.ކުޅުދުއްފުށީ އެއަރޕޯޓް އަދި ހއ.ހޯރަފުށީގައި ޤާއިމު ކުރަމުން އަންނަ އެއަރޕޯޓުގައި ރެސްޓޯރެންޓް ހިންގާނެ ފަރާތެއް ހޯދަން ދިވެހި ސަރުކާރުގެ ގެޒެޓުގައި ޝާޢިޢު ކޮށްފިއެވެ.\nރެސްޓޯރެންޓް ހިންގަން ހަވާލް ކުރަން ހަމަޖެހިފައިވަނީ ބިލްޑް އެންޑް އޮޕަރޭޓް އުސޫލުންނެވެ. އަދި މި ރެސްޓޯރެންޓްތަކަކީ މަދުވެގެން އެއްފަހަރާ 50 މީހުންނަށް ޚިދުމަތްދެވޭނެ ތަނަކަށް ވާންޖެހެއެވެ.\nމިކަމަށް ޝައުޤުވެރިވާ ފަރާތްތަކުން 8 އޮކްޓޯބަރ 2020 ވާ ބުރާސްފަތި ދުވަހުގެ 13:00 އަށް ރީޖަނަލް އެއަރޕޯޓްސް، (ޗަނބޭލީވިލާ،2ވަނަ ފަންގިފިލާ) އަށް ވަޑައިގެން މަޢުލޫމާތު ސާފުކުރެއްވުމަށް އިޢުލާނުގައި ވެއެވެ. އަދި 20 އޮކްޓޫބަރުވާ އަންގާރަ ދުވަހުގެ 11:00 އަށް އެ ބިލްޑިންއަށް ވަޑައިގެން، ޕްރޮޕޯސަލް ހުށެހެޅުމަށްވެސް އެ އިޢުލާނުގަައި ވެއެވެ. މި ކަމާއި ބެހޭ އިތުރު މަޢުލޫމާތު، ރަސްމީ ގަޑީގައި 3037507 ނަންބަރު ފޯނަށް ގުޅުއްވުމުން ލިބޭނެއެވެ.\nހއ. ހޯރަފުށީގައި ޤާއިމުކުރާ އެއަރޕޯޓުގެ ޢަމަލީ މަސައްކަތުގެ ބޮޑުބައެއް ވަނީ ނިމިފައެވެ. މިހާރު ކުރިޔަށްދަނީ ރަންވޭގައި ތާރު އެޅުމުގެ އެންމެ ފަހުގެ މަރުހަލާގެ މަސައްކަތްތަކާއި، ޓާމިނަލާއި ފަޔަރ ބިލްޑިން ހެދުމުގެ މަސައްކަތެވެ. އެއަރޕޯޓުގެ މަސައްކަތް އަވަހަށް ނިންމުމަށްޓަކާ އެރަށުގެ ޒުވާނުންގެ ގިނަ ބަޔަކަށް ވަނީ އެމްޓީސީސީން ވަޒީފާ ދީފައެވެ. އެއަރޕޯޓްގެ މަސައްކަތުން ޒުވާނުން ހިތުގައި ރަށަށް އޮތް ލޯތްބާއި އެއްބައިވަންތަކަމުގެ ރޫޙް ވަރަށް ބޮޑަށް ހާމަވެގެން ދެއެވެ.


“މަޖިލީހުގައި ވާހަކަ ދައްކަން ވަކި ބަހެއް ނޯވޭ”\nމަޖިލީހުގެ ނައިބް ރައީސް އީވާ\nރައްޔިތުންގެ މަޖިލީހުގައި ވާހަކަ ދައްކަން ވަކި ބަހެއް ކަނޑައަޅައި މަޖިލީހުގެ ގަވައިދުގައި ބުނެފައި ނޯންނަ ކަމަށް މަޖިލީހުގެ ނާއިބު ރައީސް އީވާ އަބްދުﷲ ވިދާޅުވެއްޖެ އެވެ.\nއީވާ އެފަދައިން ވިދާޅުވީ މަޖިލީހުގެ ޖަލްސާގައި ކާށިދޫ ދާއިރާގެ މެމްބަރު އަބްދުﷲ ޖާބިރު އިނގިރޭސިބަހުން ވާހަކަ ދެެއްކެވުމުން އުނގޫފާރު ދާއިރާގެ މެމްބަރު މުހައްމަދު ވަހީދު (ވައްޑެ) ނިޒާމީ ނުކުތާ ނަންގަވައި ޝަކުވާ ކުރެއްވުމާ ގުޅިގެން ނެވެ.\nވަހީދު ވިދާޅުވީ ޖާބިރު އިނގިރޭސި ބަހުން ވާހަކަ ދެއްކުމުން ޖާބިރުގެ ވާހަކަތައް ފަހުމް ނުވި ކަމަށެވެ. އަދި މިއަދުގެ ޖަލްސާއަކީ މަޖިލީހުގެ ޖަލްސާއެއްތޯ ނޫނީ އދ. ގެ ޖެެނެރަލް އެސެމްބްލީގެ ޖަލްސާއެއްތޯ ސުވާލު އުފެއްދެވި އެވެ. އަދި ދިވެހި ބަހަށް އިސްކަންދޭން ގާނޫނެއް ފާސް ކޮށްފައި އޮންނައިރު ރަސްމީގޮތުން ދިވެހި ބަހުން މުއާމަލާތް ކުރަން ލާޒިމް ކޮށްފައި އޮންނަކަން އޭނާ ފާހަގަ ކުރެއްވި އެވެ.\n“އެހެން ބަސްބަހުން ވާހަކަ ދައްކާ ކަމަށްވާނަމަ އަޅުގަނޑަށް ހީވަނީ އޭގެ ތަރުޖަމާ ލިބޭނެ ގޮތެއް ހައްދަވައި ދެއްވަން ޖެހޭނެހެން” ވަހީދު ވިދާޅުވި އެވެ.\nވަހީދުގެ ވާހަކަ ނިންމާލެއްވިތަނާ މަޖިލީހުގެ ރިޔާސަތު ބެލެހެއްޓެވި އީވާ ވިދާޅުވީ ޖާބިރު ދެއްކެވި ވާހަތަކުގެ ތަރުޖަމާ ލިބޭނެގޮތެއް ހައްދަވާނެ ކަމަށެވެ. ނަމަވެސް ވަހީދު ވެސް މަޖިލީހުގެ ގަވައިދު ރަނގަޅަށް ސާފު ކުރެއްވުމަށް އީވާ އެދިވަޑައިގެންނެވި އެވެ.\n“ތިބޭފުޅުން މަޖިލިސް ގަވައިދު އެކުލަވާލެއްވީ. މަޖިލިސް ގަވައިދު އެކުލަވާލެއްވި އިރު ރައްޔިތުންގެ މަޖިލީހުގައި ވާހަކަ ދައްކަވަން ޖެހޭ ވަކި ބަހެއް ލިޔެފައެއް ނެތް. އަޅުގަނޑުމެން އެންމެން ވެސް ބޭނުން، އެންމެނަށްވެސް ވިސްނޭ ބަހުރުވަޔަކުން ވާހަކަ ދެއްކެވުން. އެހެން ނަމަވެސް އަޅުގަނޑުގެ ބާރު ހިނގާނީ މަޖިލިސް ގަވައިދު ތަންދޭ މިންވަރުން. މަޖިލިސް ގަވައިދަށް ބަދަލެއް ގެންނަން ބޭނުމިއްޔާ އެ އިސްލާހު ހުށަހަޅުއްވައިގެން ކުރިއަށް ގެންދިއުން އެދެން” އީވާ ވިދާޅުވި އެވެ.\nރައްޔިތުންގެ މަޖިލީހުގައި މިއަދު ކުރިއަށް ދިޔަ ބަޖެޓުގެ ބަހުސްގައި ޖާބިރު މުޅިންހެން ވާހަކަ ދެއްކެވީ އިނގިރޭސި ބަހުން ނެވެ. މީގެ ކުރިން އިޓަލީ ބަހުންވެސް ޖާބިރު ވާހަކަ ދައްކަވާފައި ވެއެވެ.


ޒުބައިދާ: ލާމަސީލު މަހާރެހެންދި – Ilm\nޒުބައިދާ: ލާމަސީލު މަހާރެހެންދި\nއަޞްލު ނަންފުޅު: އަމަތުލް ޢަޒީޒު\nއެކަމަނާގެ އަޞްލު ނަންފުޅަކީ އަމަތުލް ޢަޒީޒެވެ. ބުރުސޫރަފުޅުގެ ރީތިކަމާއި ތޫނުފިލިކަން އެކަމަނާގެ ޝަޚްސިއްޔަތުގައި ޖަމާވެފައިވެއެވެ. ޢިލްމީ ދިރާސާކުރައްވާ ޢިލްމުވެރިންނަށް އެކަމަނާގެ އަމިއްލަ ޚަރަދުގައި މުސާރަދެއްވަވައެވެ.\nގިނަގިނައިން ޙައްޖުވުމަށް މިކަމަނާ ލޯބިކުރައްވަވައެވެ. ޙައްޖުގެ އަޅުކަން އަދާކުރުމަށްޓަކައި އެކަމަނާގެ ފިރިކަލުންނާއިއެކު ބަޣްދާދުން މައްކާއަށް ހިންގަވާފައި ވަޑައިގެންފައިވެއެވެ. ބަޢްދާދުން މައްކާއަށް އެޒަމާނުގެ ދެވޭނީ 900 މޭލުގެ ރާސްތާއެއް ކަޑައްތުކޮށްފައެވެ.\nއެކަމަނާގެ އެންމެ ފާހަގަކޮށްލެވޭ ޚިދުމަތަކީ ބަޣްދާދުން މައްކާއަށް ދަތުރުކުރެވޭ މަގެއް ހެދުމެވެ. މި މަޝްރޫޢު ޕްލޭންކޮށް، ވިލަރެސްކޮށްފައިވަނީ ޚުދު އެކަމަނާ އަމިއްލަފުޅަށެވެ. މި މަޝްރޫޢު އެކަމަނާ ފެއްޓެވީ އެއްފަހަރަކު ކުރެއްވި ހައްޖު ދަތުރެއްގައި ފެނުނު މަންޒަރުތަކުންނެވެ. އެ ދަތުރުގައި ފެނިވަޑައިގަތީ އޭރު ބަޣްދާދުން މައްކާއަށް ދާން އޮންނަ މަގު ގެ ޙާލަތުދަށްކަމުން ބައެއް ޙައްޖުވެރިން ކަރުހިއްކައިގަނެގެން މަރުވަމުންދާ ތަނެވެ. އަނެއްބަޔަކަށް މަގު އޮޅި، ވެލީގެ ޠޫފާންތަކުގައި ގެއްލުމާއި ހަލާކާއި ކުރިމަތިވަމުންދާ ތަނެވެ. މި މައްސަލަތައް ޙައްލުކުރެއްވުމަށްޓަކައި މަގުގެ ދެފަރާތުގައި ފެން ވަޅުތަކާއި، މެހެމާންސަރާތަކާއި، ވެލީގެ ޠޫފާންތަކުން ރައްކާތެރިކަން ހޯދަން ވަންނާނޭ ޢިމާރާތްތައް ޤާއިމުކުރެއްވެވިއެވެ. 1200 ކިލޯމީޓަރުގެ މި މަގު ހަދާ ނިމުނުއިރު މަގުގެ އެކި ހިސާބުގައި ސާޅީހަކަށް މިސްކިތްތަކާއި، މެހެމާންސަރާތަކާއި، ފުލުހުންގެ މަރުކަޒުތަކާއި، ފެންބޯވަޅުތަކާއި، ޙައްޖުވެރިންނަށް ކާބޯތަކެތި ފޯރުކޮށްދޭ މަރުކަޒުތައް ބިނާކުރެވިފައިވެއެވެ. ދަތުރުވެރިންނަށް އިތުރަށް ފަސޭހަ ކޮށްދިނުމަށްޓަކައި މުންނާރުތަކާއި ކިއްލާތައްވެސް ބިނާކުރެވުނެވެ.\nމިމަގު ގެ ފަސޭހަތައް ހާސްއަހަރަށް ވުރެ ގިނަ ދުވަހު އެ މަގުން ދަތުރުކުރި ދަތުރުވެރިންނަށް ލިބުނެވެ. އަދިއަދަށްދާންދެންވެސް އެ މަގުގެ އާސާރުތައް ފެންނަން އެބަހުއްޓެވެ.\nއިރާޤު، އީރާން، އަފްޣާނިސްތާން،ކުރްދިސްތާން، ތަޖްކިސްތާން އަދި އުޒްބެކިސްތާންގެ ހައްޖުވެރިން ޢާއްމުކޮށް ދަތުރުކުރި މި މަގުގެ ބަނދަރުތައް ކޫފާ، ނަޖަފް، ޤާދިސިއްޔާ، ذات عرق، ބުސްތާން އަދި މަދީނާގައި ޤާއިމުކުރެވިފައިވެއެވެ. ބުނެވޭ ގޮތުގައި މި މަޝްރޫޢުއަށް 5950 ކިލޯގްރާމްގެ ރަނުގެ އަގަށްވާ ފައިސާ ހޭދަކުރެވިފައިވެއެވެ. މިފަދަ ތަނަވަސްކަމެއް އޭރުގެ އިސްލާމީ ދައުލަތަށް ލިބިފައިވާނޭ ކަމާއިމެދު ޝައްކުކުރާނެ ޖާގައެއްނެތެވެ. އެހެނީ އެކަމަނާގެ ފިރިކަލުން ޚަލީފާ ހާރޫނުއްރަޝީދުގެ ދައުލަތަކީ، ދައުލަތްތަކުގެ ތެރެއިން އެންމެ ފުރިހަމަ، އެންމެ ފެންވަރުރަނގަޅު، ތަނަވަސް ހައިބަތުކަން ބޮޑު ދައުލަތެކެވެ. އަދި ޚަލީފާ ހާރޫނުއްރަޝީދުވަނީ ދުނިޔޭގެ ބޮޑުބައެއް އެމަނިކުފާނުގެ ބާރުފުޅުދަށަށް ގެންނަވާފައެވެ.\nޒުބައިދާގެ އަމުރުފުޅަށް މައްކާގެ ފެނުގެ ނިޒާމު ޤާއިމުކުރުމަށްޓަކައި2މިލިޔަން ދީނާރު ޚަރަދުކުރެވުނެވެ. މި ގޮތުން ފާހަގަކޮށްލެވޭ އެއް މަޝްރޫޢުއަކީ މައްކާގެ ރަށް ބޭރުގައިވާ ޙުނައިން ވާދީން މައްކާއަށް ފެން ފޯރުކޮށްދިނުމުގެ މަޝްރޫޢުއެވެ.\nމިގޮތުން ބިނާކުރެވުނު ފެންފާލަމުގެ ދިގުމިނުގައި 95 ކިލޯމީޓަރު ހުރެއެވެ. އެއީ މާލެއިން ފެށިގެން އދ. ދިގުރަށާއި ހަމައަށް ހުންނަ ދުރުމިނެވެ.\nމި ކަމަނާގެ ހަޔާތްޕުޅުން ހިތްވަރުލިބި، އުއްމަތުގެ އަންހެންދަރިންވެސް އިސްލާމީ ޝަރީއަތާއި ޚިލާފްނުވާނޭ މަގުން އުއްމަތަށް ޚިދުމަތްކުރާބަޔަކަށް ވާން އެބަޖެހެއެވެ. މީސްތަކުންނަށް މަންފާ ބޮޑެތި ކަންކަންކުރުމުގައި މަޝްޣޫލުވާން އެބަޖެހެއެވެ.\nعن الحسين بن علي بن أبي طالب:) إنَّ اللهَ تعالى يُحِبُّ مَعاليَ الأُمورِ، وأَشرافَها، ويَكرَهُ سَفْسافَها (صحيح الجامع\n” ހަމަކަށަވަރުން އެކަންކަމުގެ މަންފާ ބޮޑު ބޮޑެތި އަދި ޝަރަފުވެރި ކަންކަމުގައި ތިޔަބައިމީހުން މަޝްޣޫލްވުމަކީ މާތް ﷲ ގެ ޙަޟްރަތުގައި ލޮބުވެތިކަންބޮޑުވެގެންވާ ކަމެކެވެ. ބޭކާރު ކުދިކުދި ކަންކަމުގައި ތިޔަބައިމީހުން މަޝްޣޫލުވުމަކީ އެކަލާނގެ ނުރުއްސަވާ ކަމެކެވެ. ”


ޢެދެމޭ އުފާ….(38) – Esfiya\nހަލޯވް ދަރިފުޅާ ކިހިނެއްތަ؟ ހުރިހާ ކަމެއް ވެސް ރަނގަޅުތަ؟” ސިންގަޕޫރަށް ދެވުމާއިއެކު ސައުދު ވިނާންގެ ފޯނަށް ގުޅާލައިފަ ހާލު އަހުވާލު އަހައިލިއެވެ. “މިކޮޅުން ވަރަށް ރަނގަޅު.. ބައްޕަމެން ކިހިނެއްތޯ؟” ޖަވާބު ދިނުމަށް ފަހު ވިނާން އަހައިލިއެވެ. “އިރާދަ ކުރެއްވިއްޔާ ވަރަށް ރަނގަޅު! ދެންމެ ހޮޓަލަށް މި އާދެވުނީ އެހެންވެ ދަރިފުޅުމެންގެ ހާލެއް ބަލަން މި ގުޅައިލީ…” ހޮޓަލަށް ދެވުނު ކަމަށް ބުނެ ގުޅި ސަބަބު ސައުދު އޮޅުން ފިލުވައި ދިނެވެ. “އެހެންތޯ؟! ކޮބާ މަންމަމެން އެއްމެން ވެސް ރަނގަޅު ދެއްތޯ؟” ވިނާން އުފާވެފަ އަހައިލިއެވެ. އެކޮޅަށް ދިޔަ މީހުންގެ ހާލު ރަނގަޅު ވީތީ ވިނާން ހުރީ ވަރަށް އުފާ ވެފައެވެ. “އާނ.. އެއްމެން ވެސް ރަނގަޅު! މާދަން ހެނދުނު ދާނަން ހޮސްޕިޓަލަށް.. ފަހުން ގުޅައިލާނަން، ބައްޕަ ވެސް ވަރަށް ވަރުބަލިވެފަ މިހިރީ އިހަށް ރެސްޓެ ކޮއްލާނަން.. އަލްޔާއަށް ސަލާން ބުނައްޗޭ!” ވަރުބަލި ވެއްޖެ ކަމަށް ބުނެ ސައުދު ފޯނު ބޭއްވިއެވެ. ވިނާން ވެސް ފޯނު ބޭއްވުމަށް ފަހު ތެދުވެގެން ހިނގައިގަތީ ކޮޓަރިއަށް ވަނުމަށެވެ. ނަމަވެސް އެވަގުތު މީހަކު އައިސް ސަލާން ގޮވުމުން ސަލާން ބަލައި ގަތުމަށް ފަހު އެތެރެއަށް ވަނުމަށް ބުންޏެވެ.\n“ކޮބައިތޯ ސައުދު؟ އަޅުގަނޑު ގުޅި އިރު ފޯނު ނިވާލައިފަ އޮތީ..” އެމީހާ އެތެރެއަށް ވަނދެ އިށީނުމަށް ފަހު އަހައިލިއެވެ. “ބައްޕަ ރޭގަ ސިންގަޕޫރަށް ދުރުވީ ތިއީ ކޮންބޭފުޅެއްތޯ؟ އަޅުގަނޑަކަށް ތިއީ ކޮންބޭފުޅެއް ކަމެއް ނޭނގުނު…!” ސައުދު ހޯދަން އައީ ކާކު ކަން ނުއެނގުމުން ވިނާން އަހައިލިއެވެ. “ހެހެ… އެހެންތަ؟ އަޅުގަނޑަށް ކިޔަނީ ޖައުފަރު.. ކުރިއަކުން ސައުދުއެއް ނުދަންނަން ވަރަށް ފަހުން އެނގުނީ އެކަމަކު މިހާރު މިއީ ވަރަށް ގާތް ދެ ރައްޓެހިން!” ޖައުފަރު ހެމުން ހެމުން އެއީ ކާކުކަން ބުނެދިނެވެ. “އޯއް… އެހަންތޯ؟! ޖައުފަރުބެ ދެއްތޯ؟ ބައްޕަ ވަރަށް ދައްކާނެ ޖައުފަރުބެގެ ވާހަކަ… މަންމަ ގެއްލިން އުޅެނިކޮށް ޖައުފަރުބެ ނޫންތޯ މަންމަ ގެނެސްދިނީ..؟!” ޖައުފަރު އަކީ ކާކުކަން އެނގުމުން ވަގުތުން ވިނާން ބުނެލިއެވެ. “ހެހެ… އާ.. އެދުވަހު އެއީ ހަމަ ނަސީބު ޖައުފަރުބެއާ ދިމާވިކަން!!” ހިނިގަނޑަކާއިއެކު ޖައުފަރު ބުނެލިއެވެ.\n“ވިނާން ޝަރާއާއިއެކު ބޭރަށް ގޮސްލަންތަ؟ އޭނަ ޝޮޕިން ކޮއްލަން..” ޖައުފަރުއާ ވިނާން ވާހަކަ ދައްކަން ތިއްބާ އަލްޔާ އައިސް އަހައިލިއެވެ. ވިނާން އެންމެ ރަނގަޅު ކަމައް ބުނުމުން ޝަރާއާ އަލްޔާ ދެ ކުދިން ނިކުމެގެން ހިނގައްޖެއެވެ. ޝަރާއާއި އަލްޔާއަށް ވެސް ވިނާން ވާހަކަ ދައްކަން އިނީ އަފީފާ ހޮވައިގެން ގެނާ މީހާ ކަމެއް ނޭނގެއެވެ. އެހެން ކަމުން އިތުރު ސަމާލުކަމެއް ނުދީ ދިޔައެވެ. އެއީ ކާކުކަން އިނގޭ ނަމަ އެދެކުދިން ވެސް ޖައުފަރުއަށް ޝުކުރު އަދާ ނުކޮށެއް ނުދިޔައީހެވެ.\n“އެއީ އަޅުގަނޑުގެ އަންހެނުން އަލްޔާ, އެދުވަހު އެކަންތައް ވީ އިރަކު އަޅުގަނޑުމެން ނެތިން މާލޭގަވެސް.. ބައްޕަ ގުޅައިފަ ބުނުމާއެކު މާލެ އައީ އެކަމަކު ޖެއުފަރުބެގެ ރަނގަޅު ކަމުން ހުރީ މަންމަ ގެނެސްފަ..!” އަލްޔާ ދިއުމުން އޭނަ ތައާރަފުކޮށްދީފަ އެދުވަހުގެ ކަންތައް ވީގޮތް ވިނާން ކިޔައިދިނެވެ. ”ހެހެ… އެހެންދޯ؟ ބައްޕަ ކީއްކުރަންވަންތޯ ބޭރަށް ދުރުވީ؟” ހިނިތުންވުމެއް ދީފަ ޖައުފަރު އަހައިލިއެވެ. “އެއީ މަންމަ ގޮވައިގެން، މަންމަ ބަލިކަން އެނގިލައްވާ ނޫންތޯ؟” ސައުދު ބޭރަށް ދިޔަ ސަބަބު ވިނާން އޮޅުން ފިލުވައި ދިނެވެ. “އާނ އާނ…! ހަނދާން ވެއްޖެޔޭ ބައްޕަ ބުންޏޭ ބޭރަށް ދާވަހަކަ! ޖައުފަރުބެ ހަނދާން ނެތުނީއޭ…“ ވިނާން އެހެން ބުނުމުން ކުއްލިއަކަށް ހަނދާން ވުމުން ޖައުފަރު ބުނެލިއެވެ. “ހެހެ..!” ބަދަލުގަ ވިނާން ވެސް ހިނިތުންވުމެއް ދިނެވެ. ”ޖައުފަރުބެ ދެން ގޮސްލީއޭ.. ވަރަށް އަނގަވެސް ތެޅިއްޖެއެއްނޫން..؟ މިއަދު އައިމަ ވިނާން އާވެސް ދިމާވެއްޖެ ނޫންތޯ؟!” ޖައުފަރު ތެދުވަމުން ބުނެލިއެވެ. “ހެހެ.. ލައްބަ ދިމާވެއްޖެ!، ޖައުފަރުބެ ބައްޕަޔަށް ގުޅުއްވީ ވަކި ކަމަކުތޯ؟” ހިނިގަނޑަކާއިއެކު އެހެން ބުނުމަށް ފަހު ސީރިއަސް ކަމާއިއެކު ވިނާން އަހައިލިއެވެ. ”ނޫނޭ.. ވަކިކަމަކު ނޫން! ޖައުފަރުބެ މިއުޅެނީ މާދަން ލަންކާއަށް ފުރަންވެގެން، އަންހެނުން ކުޑަކޮށް ބަލިވެ އުޅޭތީ އެހެންވެ އެވާހަކަ ބުނެލަން ވެގެން ގުޅީ…” ޖައުފަރު ގުޅި ސަބަބު ބުނެލިއެވެ. ހަގީގަތުގަ ވެސް ޖައުފަރު ގުޅީ އެކަމުގައެވެ. ވަކި އިތުރު ކަމަކުއެއް ނޫނެވެ. އޭނަ ކިތަންމެ ނިކަމެތި ހާލުގަ އުޅުނަސް އޭނައަކީ މީހުުންގެ އަތުން ބަތާ ކައިގެން އުޅޭ މީހެއް ނޫނެވެ. އޭނަ ދުނިޔޭގަ ދިރި އުޅެނީ އޮއްދާ ހިތްލާވަރަށް މަސައްކަތް ކޮއްގެންނެވެ. އެހެން ކަމުން މިއޮތް ހުރިހާ ދުވަހު އެއްކުރި ފާއިސާ ކޮޅު އެއްކޮއްގެން އޭނަ އެއުޅެނީ އޭނަގެ އަންހެނުން ބަލިވެ އުޅޭތީ ބޭސް ކުރަން ދާންށެވެ. އޭނަގެ އެންމެ ގާތް މީހާޔަށް ވެސް އޭނަ އުޅެނީ އެހާ ދަތި ހާލުގައި ކަމެއް ނޭނގޭނެއެވެ. ކުޑަމިނުން ސައުދުއަށް ވެސް އެކަމެއް ނޭނގޭނެއެވެ. “އެހެންތޯ؟! ވަރަށް ދެރަ ގޮތެއް ދޯ މި ދިމާވީ..؟! ޖައުފަރުބެ ދެން ފިނި އެއްޗެއް ވެސް ބޮއެލައިގެން ނޫންތޯ ދުރުވާނީ؟ ދެން އާދެވޭނެ ދުވަހެއް ވެސް އިނގެނީކީ ނޫންވިއްޔާ..!” ވިނާން ހުރި ތަނުން ތެދުވަމުނު ބުނެލިއެވެ. އަދި ޖަޔާއަށް ގޮވައިފަ ދެ ޖޫސްތަށި ގެންނަން ބުނެފަ ފާހަނަޔަކަށް ވަނދެލައިފަ އެބަ އަންނަ ކަމަށް ބުނެފަ ވިނާން ދިޔައީ އޭނަގެ ކޮޓަރިއަށެވެ. ވިނާން އެހެން ބުނުމުން އިތުރު އެއްޗެއް ބުނަން ނުކެރިގެން އަނެއްކާވެސް ހުރިތާ ޖައުފަރު އިށީދެއްޖެއެވެ.\nވިނާން ދިޔަތަނާ ޖަޔާ ދެތަށި ޖޫހާ ބިސްކޯދު ގެނެސް ބެހެއްޓުމަށް ފަހު އެބުރި ހިނގައްޖެއެވެ. ވިނާން ނުއަންނާތީ ޖޫސްތަށި ނުބޮއެ ޖައުފަރު މަަޑުމަޑުން ސޯފާގައި އިނެވެ. ”އަހަ.. ޖޫސްތަށި ވެސް ނުބޮއެތޯ ތި އިންނަވަނީ؟” ވިނާން އެބުރި އައިއިރު ޖައުފަރު ޖޫސްތަށި ނުބޮއެ ހުރުމުން އަހައިލިއެވެ. “ހެހެ.. ވިނާން އައިމަ ނޫންތޯ ބޯންވާނީ؟އެހެންވެ މަޑު ކޮއްލައިގެން މިހިރީ” ލުއި ހިނިތުނު ވުމަކާއެކު ޖައުފަރު ބުނެލިއެވެ. އިތުރު އެއްޗެއް ނުބުނެ ވިނާން ޖޫސްތަށި ނަގައި ބޯންފެށުމުން ޖައުފަރު ވެސް ޖޫސް ބޯންފެށިއެވެ. އަދި އެކި އެކި ވާހަކަ ވެސް ދެއްކިއެވެ. “ޖައުފަރުބޭ..! މިއީ އަޅުގަނޑު ޖައުފަރުބެ ފުރާތީ ދެއްވާ ކުޑަ ކުޑަ ހަދިޔާއެއް އުއްމީދު ކުރަން ހެޔޮހިތުން މި ހަދިޔާގަ ހިފާނެ ކަމަށް..” ޖޫސްތަށި ބުއިމަށް ފަހު ކުޑަކޮށް ވާހަކަ ދެއްކުމަށް ފަހު ޖައުފަރު ތެދުވެ ހިނގައި ގަތުމުން ހުދު ކުލައިގެ ސިޓީ އުރައެއް ދިތް ކުރަމުން ވިނާން ބުނެލިއެވެ. “ނޫނޭ ވިނާން..! ބޭބެ އެއްވެސް އެއްޗެއް ހޯދާކަށް ނޫނެެ އައީ.. ހަމަ ބައްޕަޔާ ބައްދަލު ކޮއްލަންވެގެން!” ކުޑަކޮށް ހިތްހަމަ ނުޖެހި ހުރަ ޖައުފަރު ބުނެލިއަވެ. “އަޅުގަނޑަށް އިނގެޔޭ އެކަން އެކަމަކު އެހާ ދުރަށް ދުރުވާއިރު ހަދިޔައެއް ނުދީ ހިތްހަމަ ނުޖެހިގެންނޭ އަޅުގަނޑު މީތި މިދެނީ..!” ދެރަވެފަ ވިނާން ބުނެލިއެވެ. ހަގީގަތުގަ ވެސް ޖައުފަރު އެހެން ބުނުމުން ވިނާން ހުރީ ވަރަށް ދެރަ ވެފައެވެ. ވިނާން އެހަދިޔާ ދިނީކީ އެއްވެސް ހާލެއްގަ ޖައުފަރުގެ ނިކަމެތިކަން އެނގި ނުވަތަ އޭނައަކީ ކާކުކަން އެނގިގެނެއް ނޫނެވެ. އިނގޭހާވެސް ވަރަކީ އެއީ އޭނަގެ މަންމަ ގެނެސް ދިން މީހާކަމެވެ. އެދުވަހު ޖައުފަރު އެކޮށްދިން ކަމަކީ ވިނާންގެ ހިތުން ދުވަހަކު ވެސް ފިލައިގެން ދާނެ ކަމެއް ނޫނެވެ. އެކަމާ އަބަދުވެސް އެއާއިލާ ޖައުފަރުއަށް ޝުކުރު ވެރި ވެއެވެ.”އެންމެ ރަނގަޅު! ޖައުފަރުބެ މިއަދު ތިއީގަ ހިފާނަން އެކަމަކު މީގެ ފަހުން ތިކަހަލަ ކަމެއް ނުކުރައްޗޭ..!” ވިނާން ހުރީ ދެރަވެފަކަން އެނގުމުން އެ ސިޓީ އުރައިގަ ހިފަމުން ޖައުފަރު ބުނެލިއެވެ. ވީ އުފަލުން ވިނާން އެންމެ ރަނގަޅޭ ބުނެ ޝުކުރު ޢަދާ ކުރިއެވެ. ޖައުފަރު އޭގަ ހިފުމަށް ފަހު ހިނިތުން ވުމެއް ދީފަ ނިކުމެގެން ހިނގައްޖެއެވެ. ޖައުފަރުއަށް ހަދިޔައެއް ދެވުނީތީ އުފާވެފަ ވިނާން ވެސް ތެދުވެގެން ގޮސް ވަނީ އޭނަގެ ކޮޓަރިއަށެވެ.\n”ކީއްކޮއްލަނީ މަންމާ؟” ޝަރާ އޭނަގެ މަންމަ ހައްވަޔަށް ގުޅައި އޭނަ ފޯނު ނެނގުމުން އަހައިލިއެވެ. “މަންމަގެ ހާލު ރަނގަޅު، ބައްޕަ ވެސް ރަނގަޅު ދަރިފުޅު ކިހިނެތްތަ؟” ހާލު ރަނގަޅު ކަމަށް ބުނެ އަދި ޚާލިދުގެ ހާލު ރަނގަޅު ކަމަށް ބުނެ ހައްވަ ޝަރާގެ ހާލު އަހައިލިއެވެ. މި ދެ ދުވަހެއްގަ ޝަރާ ނުގުޅައިތީ ހައްވާ އިނީ އިންތިހާޔަށް ހާސް ވެފައެވެ. ނަމަވެސް ދަރިފުޅަށް ކުރާ އިތުބާރަކުން ހިތްހަމަ ޖައްސާލައިގެން ހުރީއެވެ. “ވަރަށް ރަނގަޅު މަންމާ، އަލް ވެސް ރަނގަޅު.. މަންމަޔަށް އިނގޭތަ އަޅުގަނޑު ހީކުރި ވަރަށް ވުރެވެސު އަލްއާ ވިނާން އާއި އަދި މިގޭ މީހުން ވެސް ރަނގަޅު..!” އުފާވެފަ ޝަރާ އޭނަގެ މަންމަޔަށް އަލްޔާ އާއި އަލްޔާގެ އާއިލާ ވެސް ރަނގަޅު ކަމަށް ބުނެ ތައުރީފު ކުރަމުން ދިޔައެވެ. “އެހެންތަ؟ ނަސީބެއްނޫން..! ދަރިފުޅު ބުނީމެއް ނޫން ވިނާންގެ މަންމަ ފުރާ ވާހަކަ މިހާރު ފުރައިފިތަ؟” ކުރިން އަފީފާމެން ފުރާ ވާހަކަ ޝަރާ ބުނެފަ އޮތީތީ ފުރިތޯ ބަލަން ވެގެން ހައްވަ އަހައިލިއެވެ. “ލައްބަ މަންމާ އަފީފައްތަމެން ފުރައިފި.. މިކޮޅުން ފުރި އިރު ވެސް ކުރިއަށް ވުރެ ގޯސް!!” ހައްވަ އަފީފާމެން ފުރިތޯ އެހުމުން ޝަރާ ފުރި ކަމަށް ބުނެ އޮޅުން ފިލުވައިދިނެވެ. “އެހަންތަ؟! އިރާދަ ކުރެއްވިއްޔާ ހުރިހާ ކަމެއް ވެސް ރަނގަޅު ވާނެ… އަދިވެސް ދަރިފުޅު ރަށަށް އަންނާކަށް ނުވޭތަ؟ މިހާރު ތިކޮޅަށް ދިޔަތާ ދެހަފުތާ ވެއްޖެއެއްނުން..؟!” އަފީފާގެ ބުއްދިއަށް ރަނގަޅު ޝިފާއެއް ދެއްވުމަށް ހިތާ ހިތުން ދުޢާ ކުރުމަށް ފަހު ހައްވަ އަހައިލިއެވެ. ހައްވަ އެހެން އެހުމާއިއެކު ޝަރާގެ ހިތް ބާރުބާރަށް ނެގި ޖެހެން ފެށިއެވެ. މަންމަ ކުރާނެ ވަރެއް ނޭނގޭތީ ޝަރާ އިނީ ވަރަށް ބިރުންނެވެ. ކޮންމެހެން ވެސް ޝަރާ މިއަދު އެގުޅީ މާކިންގެ ވާހަކަ ދައްކާށެވެ. އެހެންނަމަވެސް މަންމަ ރަށަށް އަންނަ ދުވަހެއް އެހުމުން ޝަރާ މަޑު މަޑުން އަތްފައި ފިނެވެ ބާރުބާރަށް ހިތް ތެޅެނު ފެށިއެވެ. “ދަރިފުޅާ ކީއްވެ އެއްޗެކޭ ނުބުނެ ތިއިނީ؟ ރަށަށް ނުއަންނަންތަ ތިހުރީ..!؟” ޝަރާ އެއްޗެއް ނުބުނެ ހިމޭނުން ހުރުމުން ހައްވަ އަހައިލިއެވެ.\n”އޭ.. ކީކޭ މަންމާ؟” ހައްވަ ރަށަށް ނާންނަނީތޯ އެހުމުން ޝަރާ ސިއްސައިގެން ގޮސް ކީކޭހޭ އަހައިލިއެވެ. އޭރު ޝަރާ އިނީ މަންމަ ކައިރީގަ ބުނާނީތޯ ނޫނީ ނުބުނާނީތޯ ދެފިކުރަށް ގޮސް ގެއްލިފައެވެ. ” ދަރިފުޅަށް ކިހިނެއް ވެފަތަ ތިހިރީ؟ މަންމަ ބުނީ ދަރިފުޅު ރަށަށް ނާންނަންހޭ ތިހިރީ…؟!!!” މިފަހަރު ތަންކޮޅެއް ބާރަށް ހައްވަ ބުނެލިއެވެ. “ނޫން މަންމާ! ރަށަށް ދާނަމޭ.. އެކަމަކު އަޅުގަނޑު މަންމަ ކައިރީގަ ވާހަކައެއް ދައްކަން ބޭނުން…!” ނުބުނެ ހައްލެއް ނުލިބޭނެތީ އެންމެ ފަހުން ޝަރާ ވާހަކައެއް ބުނަން ބޭނުން ކަމަށް ބުނެލިއެވެ. އޭރު އެފަކީރުގެ ހިތްތެޅޭ ވަރު ދެނެވޮޑިގެން ވާނީ ހެއްދެވި ފަރާތެވެ. އެހާ ބާރަށް އޭނަގެ ހިތްތެޅެއެވެ. “ކޮން ވާހަކައެއްތަ ދަރިފުޅާ؟ އަވަހަށް ބުނެބަލަ..” އަވަސް އަވަހަށް ހައްވަ އަހައިލިއެވެ. ޝަރާ ބުނަން މިއުޅެނީ ކޮންފަދަ ވާހަކައެއް ކަމެއް އޭރު އަދި ހައްވަޔަކަށް ރޭކައިވެސް ނުލައެވެ. “މަންމާ! އަޅުގަނޑު… އަޅުގަނޑު..!” ހިތްތެޅޭ ބާރުކަމުނު ނުބުނެވިގެން އެހިސާބަށް ބުނެފަ ޝަރާ ހުއްޓާލިއެވެ. “އަޅުގަނޑު އަޅުގަނޑު ކޯއްޗެކޭތަ ތިކިޔަނީ؟ ތިކިޔާ އެއްޗެއް ސާފުވާ ގޮތަށް ކިއީމައެއް ނޫންތަ މަންމަޔަށް އިނގޭނީ..؟!!” ހައްވަ އަވަހަށް ބުނެލިއެވެ. “އަޅުގަނޑު ބުނާ ވާހަކަ އަކުން މަންމަ ރުޅި އައިސްދާނެތީ ބުނަން ނުކެރިގެން މިއުޅެނީ!!” ޝަރާ މަޑު މަޑުން ބުނެލިއެވެ. ”ކޮނުވާހަކައެއްތަ ދަރިފުޅާ؟ ބުނީމައެއް ނޫންތަ މަންމަޔަށް އިނގޭނީވެސް!” ހައްވަ އަވަހަށް ބުނެލިއެވެ. ހަގީގަތުގަ ޝަރާ ދައްކަން އެއުޅެނީ ކޮން ވާހަކައެއްކަން ހައްވަ ވަރަށް ރަނގަޅަށް ވެސް ދަނެހުއްޓެވެ. އަލްޔާ ވަނީ މީގެ އެއްދުވަސް ކުރިން ގުޅައިފަ ހައްވަޔަށް ހުރިހާ އެއްޗެއް އޮޅުން ފިލުވައި ދީފައެވެ. އަދި މާކިން އަކީ ކާކުކަމާއި އެނަޔަކީ އުޅުން ރަނގަޅު އަދި މައިންބައިން ދުނިޔޭގަ ނެތެއް ކަމަކު މިޒާމާނުގަ އުޅޭ ޒުވާނުންނާ އަޅާ ކިޔާއިރު ޖަވާހިރެއް ކަހަލަ ކުއްޖެއް ކަމަށް ކިޔައިދީފައެވެ. ފުރަތަމަ އަލްޔާ ބުނީމަ ހައްވަ ވަރަށް ހިތްހަމަ ނުޖެހޭ ވާހަކަ ދެއްކިއެވެ. އަދި އަލްޔާ ދެކެ ވެސް ރުޅި އައެވެ. ނަމަވެސް އަލްޔާ ވަނީ އެތައް ގޮތަކަށް ހައްވަޔަށް ވިސްނައިދީގެން ހިތް ބަދަލު ކުރުވާފައެވެ.\n”ނުކެރޭނެ މަންމަ ރުޅި އައިސް ދާނެ!!” ޝަރާ ބިރުން ބުނެލިއެވެ. “އެހެންތަ؟! މަންމަޔަށް އިނގެޔޭ ވެގެން އުޅޭ ގޮތް! މާކިން ކައިރި ބުނެބަލަ މަންމަޔަށް ގުޅައިބަލާށޭ..!” ޝަރާ ހިތް ތަޅުވަން ވެގެން ހައްވަ ބުނެލިއެވެ. އޭރު ޝަރާއަށް ހީވީ އޭނަގެ މެއި މައްޗަށް ހޫނު ފެން އެއްޗެއް ޖެހި ހެންނެވެ. “މާކިންއޭ!!! ކާކު މަންމަ ކައިރީގަ މާކިންގެ ވާހަކަ ދެއްކީ؟!!” އަންތަރީސް ވެގެން ޝަރާ އަހައިލިއެވެ. “ހެހެ… ދަރިފުޅު ވަރަށް ހައިރާން ވެއްޖެދޯ؟! ބަލަ މަންމަ ކައިރީގަވެސް ވާހަކައެއް ބުނެދާނެ މީހަކު ހުރެދާނެދޯ؟!” ހައްވަ ހެމުން ހެމުން ބުނެލިއެވެ. ޝަރާ އިނީ ރަނގަޅަށް ވެސް ވާނުވާ ނުއެނގި އާޝޯޚު ވެފައެވެ. އެހެން ނުވާންވީ ސަބަބެއް ވެސް ނެތެވެ. ހަމަ ގައިމު ވެސް އަލްޔާ އެކަހަލަ ވާހަކައެއް ދެއްކި ވާހަކައެއް ނުބުނޭ ވިއްޔާއެވެ. އެހެން ވީމަ ވާނީވެސު އެވަރުތާއެވެ.\n“އުހު.. ނޫން! ކާކު ބުނީ؟ އަޅެ އަހަރެން ނުތަޅުވާ ބުނެބަލަ މަންމާ..!” މިހާރު ޝަރާގެ ހިތުން ބިރު ފަހަނަ އަޅައި ހިނގައްޖެއެވެ. މަންމަ އެކަމާ ރުޅި ނުއަންނަ ކަން ޝަރާއަށް މާ ރަނގަޅަށް ވެސް އެނގިއްޖެއެވެ. “ދަރިފުޅުގެ އެންމެ ގާތް އެކުވެރިޔާ ބުނީ! އޭނަ ކައިރި އަހައިބަލަ މަންމަ ކައިރީގަ އެއްވެސް އެއްޗެއް ކިއިންތޯ؟ އެއީ ދަރިފުޅާ ހެޔޮ އެދޭ ރައްޓެހިންނަކީ..!!” ހައްވަ ކައިރި ބުނީ އަލްޔާ ކަމަށް ބުނެ އަދި އޭނަޔަށް ތައުރީފު ކުރަމުން ހައްވަ ބުނެލިއެވެ. “އަސްލުތަ މަންމާ!!؟ އެހެންވީމަ މަންމަމެން އޯކޭދޯ؟” ވީ އުފަލުނު ނަޝައިގަންނަމުނު ޝަރާ އަހައިލިއެވެ. ހައްވަ އާއޭ ކިޔާ ޝަރާ އެކަހަލަ ރަނގަޅު ކުއްޖަކު ހޯދީތީ މަރުހަބާ ކިޔެވެ. އަދި ބައްޕަ އައިމަ ގުޅާނެ ކަމަށް ބުނެ ފޯނު ބޭއްވިއެވެ. ޝަރާއަށް ހީވީ މިދުނިޔެ މަތީ ވައިހާ އުފަލެއް އެއްފަހަރާ ލިބުނު ހެންނެވެ. ވާނީވެސް އެހެންތާއެވެ. އޭނަ ހިތުން މަންމަޔަށް އެ ވާހަކައެއް ކިޔައިދޭން އުޅެނިކޮށް މަންމަ ކިޔައިދިން ވާހަކަ މާ އަސަރު ގަދަވެފަ އުފާވެރި ވިއްޔާއެވެ.\n“ލީ ހިނގައިބަލަ އަލް ކައިރިއަށް ވަނދެފަ އަންނަން..! މިއަދު ގުޅައިފަ ބުނި އެގެއަށް އަންނަން..” ޒިއާދާޔާ ލީޒާއާ ދެމީހުން މަޖީދީ މަގު ހުރި ގޮތަށް ކުރިއަށް ދަމުން ދަނިކޮށް ޒިއާދާ ބުނެލިއެވެ. “އާނދޯ..؟! ހިނގައިބަލަ.. އޭނަ އިންނާނީ ވަރަށް ފޫހީވެފަ ވަޒޫ ނެތީމަ! މިއަދު ޖެހޭނެ އެެނަގެ އަތުން ޕިއްޒާ ކާން!” ޒިއާދާގެ އަތުގައި ހިފާ ޕޭމަންޓު މައްޗަށް އަރަމުން ލީޒާ ބުނެލިއެވެ. “ޔެސް..! ތިއީ ސަޅި ގޮތެއް! ހިނގާ އަވަހަށް ދާން..” ލީޒާޔާ އެއްބައިވަމުން ޒިއާދާ ބުނެލިއެވެ. ދެކުދިން ފަރި ހިނގުމެއްގައި ހިނގަމުން ހިނގަމުން ގޮސް ހުއްޓުނީ ވިނާންމެން ގޭ ދޮރުމައްޗަށެވެ. ”ގުޅާނެ ކަމެއް ނެތް! ތީނަ ކުރާ ކަމެއް ބަލަން ނުގުޅާ ވަންނާނީ..!” ލީޒާ ގުޅަން އުޅުމުން އެކަން މަނާ ކުރަމުން ޒިއާދާ ބުނެލިއެވެ. “ހެހެ.. އެބުނާހެންދޯ؟! މަވެސް ބައެއްފަހަރު ގަޅީއޭދޯ؟” އަމިއްލަ ބޮލުގަ ޖަހަމުން ލީޒާ ހިނި ގަނޑަކާއިއެކު ބުނެލިއެވެ.\n“އައްސަލާމް އަލައިކުމް! އުޚުމް.. އުޚުމް..!” ޒިއާދާޔާ އަލްޔާއާ ދެމީހުން އެތެރެއަށް ވަން އިރު ވިނާންގެ އުނގުގައި ބޯ އަޅައިގެން އަލްޔާ އޮތުމުން ސަލާމް ގޮވުމަށް ފަހު ކަރު ކަހައިލިއެވެ. އެއަޑަށް ސިއްސައިގެން ގޮސް އަލްޔާ ފުއްމާފަ ތެދުވިއެވެ. ލީޒާމެން ފެންނަން ތިބުމުން އަލްޔާ ލަދުން ފާނުވީ ކިރިޔާއެވެ. “ނުބައި ގަޑިއެއްގަދޯ މިއާދެވުނީ؟ ހެހެ.. އެކަމަކު ދޮރުގައި ތަޅުލައިގެން ތިބިނަމަދޯ..؟!” ޒިއާދާގެ ކޮނޑުގައި ޖަހައިފަ ހިނިގަނޑަކާއިއެކު ލީޒާ ބުނެލިއެވެ. “ކޮންތާކަށް ތިމީހުން ތިދަނީ؟ ގުޅައިވެސް ނުލާވިއްޔާ ތިއައީ.. ދެން ވާނީ މިހެންތާ؟” ވިނާން ތެދުވަމުން އަހައިލިއެވެ. “މިއައީ ސީދާ މިގެއަށް ޕިއްޒާއެއް ކައިލާ ހިތުން.. އެވެސް އަލްގެ ހަރަދުގަ..!” ސޯފާގައި އިށީންނަމުން ޒިއާދާ ބުނެލިއެވެ. “އެވަރުން އައިމަ ވެސް ޕިއްޒާ ލިބޭނެ ގޮތަކަށް ނޫންދޯ މޫސުމް ދައްކަނީކީ!” މިފަހަރުވެސް ޒިއާދާގެ ކޮނޑުގައި ޖަހައިލަމުން އަލްޔާއާ ދިމާ ކުރަމުން ލީޒާ ބުނެލިއެވެ. “ދެން ކޮބައިތަ މައްސަލައަކީ؟ ޕިއްޒާ ލިބޭނެ! އަސްލު އަހަރުން ޓީވީ ބަލަންށޭ ތިބީ.. ދޯ ވިނާ؟ ތިމީހުން ނުބައި މާނަ ނަގާތީއޭ މައްސަލައަކީ..!” އަލްޔާ ލަދުގަތް ކަމަކު ދެރަ ނުވާން ވެގެން ބުނެލިއެވެ. “އޯކޭ..! ޕިއްޒާ ލިބުނީމަ ނިމުނީ ދޯ ލީ..؟” ލީޒާއަށް ދޯ ޖަހަމުން ޒިއާދާ ބުނެލިއެވެ. “އެއީ ތެދެއް.. އަވަހަށް ޕިއްޒާ ދޭން އުޅޭ.. އޭ! އަދި ހަނދާން ވެސް ނެތޭ..! ކޮބައިތަ މަގޭ ވާން އުޅޭ ފަހަރި؟!” ޕިއްޒާ ގެންނަން ބުނެފަ ކުއްލިއަކަށް ޝަރާގެ މަތިން ހަނދާން ވުމުން ލީޒާ އަހައިލިއެވެ. “ތިވާހަކަ ނުދައްކާ! އެނދުގުރާ ވެއްޖެ ހުޅުމާލެ ގޮސްފަ! ހީވަނީ އެހެންފަަދަ ކަމެއްހެން މިރޭ ވެސް ތިއްތިވެފަ ހުރިއިރު..!” އަލްޔާ ހެމުން ބުނެލިއެވެ. “ހެހެ.. ނަސީބުތާ ދޮންބެވެސް ބިޓެއް ނެގިކަން އެހެން ނޫންނަމަ މަ އަދިވެސް މެރީ ނުކޮށްވިއްޔާ އިންނަން ޖެހޭނީ..!” މާކިން ޝަރާއާ ރައްޓެހިވީތީ އުފަލުން ލީޒާ ބުނެލިއެވެ. ހަގީގަތުގަ ވެސް މާކިން މެރީ ނުކުރާތީ ލީޒާ އެހުންނަނީ އިޖާޒުއާ އިންނަން ނުކެރިފައެވެ. “ހައްހައް… ކީކޭތަ ލީ ތިކިޔަނީ؟ ތިބުނި އެއްޗެއް ދެކޮޅު އެބަ ޖެހޭތަ؟” ޕަކަ ޕަކަ ލައިފަ ހެމުން ވިނާން އަހައިލިއެވެ. “ވަޓް!! ކީކޭތަ މަ ބުނީ؟!” ވިނާން ބުނި އެއްޗެއް ސާފު ނުވުމުން ހައިރާން ވެފަ ލީޒާ އަހައިލިއެވެ. “ހެހެ.. ލީ ތިބުނީ ނޫން މާކް ޝަރާއާ ރައްޓެހި ނުވިނަމަ އަދިވެސް ޖެހޭނީ މެރީ ނުކޮށް އިންނަންށޭ..؟! ކޮބައިތަ އެ ދެބަހުގެ ދެ މާނައަކީ ވިނާއަށް ދޭހަވަނީ އެއްމާނައެއް! މެރީ އިއްނަން އެއްބަހެއް.. ދިވެހިންނާ އިނގިރޭސިން ތިބުނީ އެހެންވެ ވިނާއަށް ދެމާނައެއް ނުފެންނާތީ އަހައިލީ…” ލީޒާޔާ ދިމާ ކުރަމުން ވިނާން އޮޅުން ފިލުވައިދިނެވެ. “އެބުނާހެން… އެހެން ނޫންތަ ވަނީ އަހަރުންގެ ބަސް ކުރި ނުއެރުވުނަސް އިނގިރޭސި ބަސް ކުރި އެރުވޭތޯ ވިއްޔާ މިއުޅެވެނީ..!” ލީޒާޔަށް އެބުނުވުން ބަހާ ވިނާން އެބުނި އެއްޗާ އަޅައި ކިޔައި ވިސްނައިފަ ލީޒާ ބުނެލިއެވެ. އެގޮތަށް އަނގަ ތަޅަން ތިއްބާ އޯޑަރު ކުރި ޕިއްޒާ އައުމުން ކާއެއްޗެއް ލޮލަށް ނުފެންނަ ބައެއްހެން އަރުވަ ޖަހައި ކާން ފެށިއެވެ. ކެއުމުގެ ތެރޭގަވެސް އެކަކު އަނެކަކުއާ ދިމާ ކުުރުމާ ޖެއްސުން ކުރުން ކުރިއަށް ދިޔައެވެ.\n”ބައްޕާ ކޮބައި މަންމަ ޑޮކުޓަރަށް ދައްކައިފިންތޯ؟” ނިދަން ވެގެން އެނދަށް އަރައި ވިނާން އޭނަގެ ބައްޕަ ސައުދުއަށް ގުޅައިފަ އަހައިލިއެވެ. މިއަދުވެސް ވިނާން ސައުދުއަށް ގުޅިއެވެ. ނަމަވެސް ސައުދުގެ ފޯނަށް ރޭންޖު ނުލިބޭތީ ނުގުޅުނީއެވެ. އެހެން ކަމުން ނިދަން އަރައި ޚަބަރު ބަލައިލަން ވެގެން ގުޅާލީއެވެ. “ޑޮކުޓަރަށް ދައްކައިފިން! ފުރަތަމަ މިދެއްކީ ކަށީގެ ޑޮކުޓަރަކަށް، އޭނަ އެބަ ޔަގީންކަން ދޭ އޮޕުރޭޝަން ކޮއްލީމަ މަންމަޔަށް ހިނގޭނަ ކަމަށް ދެން ހަމަ އެޑޮކުޓަރު ބުނީ ހަމަ އެ ހޮސްޕިޓަލުގަ އަބައިނޯ މަންމަޔަށް ބޭސް ކުރެވޭވަރުގެ މޮޅުމީހެއް އެ މީހާ ވަނީ މަންމަޔަށް ވުރެ މާ ބޮޑަށް ސަކަރާތް ވެފަ ތިބި މީހުން ރަނގަޅު ކޮއްފަޔޯ!” މިއަދުގެ ހުރިހާ ވާހަކައެއް އަލިފުން ޔާއަށް ސައުދު ކިޔައިދިނެވެ. ސައުދު ވާހަކަ ދެއްކި އިރު އަޑުން ވެސް ހިތްހަމަ ޖެހިފަ ހުރި ވަރާއި އުފާވެފަ ހުރި ވަރު ވިނާންއަށް އެނގުނެވެ. “އަލްހަމްދުލިﷲ ނަސީބެއް ނޫންތޯ ބައްޕާ..! އިރާދަ ކުރެއްވިއްޔާ މަންމަ މުޅިން ރަނގަޅު ވާނެ އަދި..!” އުފަލުން ވިނާން އޭނަގެ މަންމަޔަށް ހެޔޮ ދުޢާ ކުރަމުން ބުނެލިއެވެެ. ”ބައްޕާ ކޮބައިތޯ ވަޒޫ؟ އޭނަ ރަނގަޅުތޯ؟ އޮންލައިނުގަ އެބަހުރި އެކަމަކު ވާހަކައެއް ނުދައްކާ..!” ސައުދު އިތުރު އެއްޗެއް ނުބުނުމުން ވިނާން އަހައިލިއެވެ. “އެހެންތަ؟ އޭނަވީ ރޫމުގަ.. މިހާރު ވަރަށް ވަރުގަދަ ފޯނު ކޯލެއްގަ އިނޭ މިކޮޅަށް އައިފަހުން.. މާލޭގަ ވެސް ކޯލެއްގަ އިންނަތަން ބައްޕަ ދެކެން.. ހީވަނީ ދަރިފުޅަށް ޅިޔަނެއް ގެނެސްދޭން އުޅެނީހެން!” ސައުދު މަޖާވެފަ ވިނާންއަށް އޮޅުން ފިލުވައި ދިނެވެ. “ހެހެ… އެހެންތޯ؟! އެހެންވީމަ ރަނގަޅެއް ނޫންތޯ؟” ހެމުން ހެމުން ވިނާން ބުނެލިއެވެ. ދަބަފައިން އިރުކޮޅަކު ވާހަކަ ދައްކައިލަން ތިބެފަ ފޯނު ބޭއްވީ މާދަން ވެސް ޚަބަރެއް ވާނެ ކަމުގެ ފުރިހަމަ ޔަގީން ކަމާއިއެކުއެވެ.\nMe first dhw….\nDhen abadhu majaa vefa thibey baeh.. nuves gulhey than thanah hini gandeh jahaalafaane.. ajaibu heevey huwaa mibunee..\nUmmeedhu kuran mi part ves kamu dhaane kamah komme dhuvahaku up nukurevunas dhedhuvahun ehdhuvahah up kuraanan insha allah\nVaahakaige khiyaalu v rangalhu …ekamaku gavaaidhu ge massalatha v gina …hurun /inun/othun mi baithah vx v massala ibahuri…liyefa alhu rangalhah chek kollaafa kiyuntherinnaa hama ah geneydheynama ekahala kuh madhuvaane kamah feney….v kuh gina ehnveem ithurah check kurun v muhimmu…if u need help u can ask me o anyone abt the grammer n other mistakes..hope u understand.. vaahakaige khiyaalu v rangalhu\nThanks isse next part miyah vuren ragalhu kureveytho balaanan Allah kuraa kameh veema ehaa mistake ginaee vedhaane faharehga Adam ah ehaa ragalhah dhivehi bahuge Hama Tha netheynee kamhves ummeedhu kuran next part kiyaafa ves mistake bunedheyne kamah\nWhen next part?story is very nice ????????????\nFoohi vaahaka eh… mulhin haasaru\nHmm..abadhu paka paka laafa hey vaahaka..varah bolah undhagoovey\nmi vaahaka liyaakujja dhivehi bahuge gavaidhu dhas kuran fennany. mistake ge vaahaka bunyma vx rangalhu kuran massaikai kuriheneh hiyeh nuvey. vaahaka reethi…. ekamaku hiyeh nuvey comment thah balai gannaheneh….\nNoon thihen buneema v dhera vehjje kuraa konme commenteh ves balaiganan assume raply nukurevenee buxy kamun abdhu phon VES athha laigen nuhureveynetha dhw Anna kome commentate balaiganna jehey ehche ragalhu kuran jehey kanthha abahuves kiyun therun kiyaa dhinun ey alhuganduge emme bodu hiyhama jehun pls ehchekey heenukuran Hama buxy kamun reply nukurevenee sorry ekamaa\nEy salhi ingey stry..?\nBut dear somemistake..\nWow… Story hama varah varah reethi… Waiting for next part\nDhn mihaaru maa haasaru dhiguvany\nNice story.but too much writing this words “hehe”\nހިތާމަ ލޯބި September 14, 2019\nލޯބި April 27, 2013\nޔުމްނު (2) މޮޑިފައިޑް\nހަޤީޤީ ހިތާމަ ބިރުވެރި ލޯބި September 24, 2020\nމަޖާ ލޯބި May 5, 2020


Mifaharu ves olhuvaalun, mee dhen boduvaru! | Mihaaru\nރާއްޖެ އިން މިދިޔަ އަހަރު ހައްޖަށް ދިޔަ ބަޔަކު ޖަމްރާތަކަށް ހިލަ އުކަން ދަނީ: ހައްޖަށް މީހުން ގެންދިއުމުގައި ކޮންމެ އަހަރަކު ވެސް ރާއްޖޭގައި ބޮޑެތި މައްސަލަތައް ދަނީ ފެންމަތިވަމުން. -- ފޮޓޯ: އަހުމަދު އަބްދުﷲ ސައީދު\n21 ޖޫން 2017 - 08:21 124 comments\nހައްޖުގެ މާތް އަޅުކަމާ ގުޅޭ ކަންކަމުގައި މިފަހަރު ވެސް މަކަރާއި ހީލަތެވެ؛ މިއީ ނިމުމެއް އޮތް ކަމެއް ނޫނެވެ. މިފަހަރު ކުރިމަތިވި މައްސަލަ ވަކިން ބޮޑެވެ. ކުރިން ފެންމަތިވަނީ ކުންފުނިތަކުގެ އޮޅުވާލުންތަކެވެ. މި އަހަރު ކުންފުނިތަކަށް ހުއްދަ ދޫކުރުމާ ހިސާބުން އިސްލާމިކް މިނިސްޓްރީން މިއޮތީ ގޯސް ހަދައިފަ އެވެ. ހައްޖުގެ ކަންކަމުގައި އެ މިނިސްޓްރީ އަށް އޮތް އިތުބާރު ވެސް މި ވަނީ ގެއްލުވާލައިފަ އެވެ.\nހައްޖަށް މީހުން ގެންދަން އިސްލާމިކް މިނިސްޓްރީން ކުރި އިއުލާނާ އެކު 16 ކުންފުންޏަކުން ކުރިމަތިލި އެވެ. އެ ޕްރޮޕޯސަލްތަކަށް ބެލުމެއް ނެތި، ހުއްދަ ދޫކުރީ އިސްލާމިކް މިނިސްޓްރީގައި ތިއްބެވި އިސް ވެރިން ބޭނުންވާ ބަޔަކަށެވެ. އެއީ، ކޮރަޕްޝަންގެ އަމަލަކަށް ވާތީ، އެކަން ރަނގަޅުކުރަން އެންޓި ކޮރަޕްޝަން ކޮމިޝަނުން އެންގި އެވެ.\nޕްރޮޕޯސަލްތައް އަލުން އިވެލުއޭޓް ކުރުމަށް ފަހު، ހައްޖަށް މީހުން ގެންދާނެ ކުންފުނިތައް ކަނޑައަޅަން އޭސީސީން އެންގި އެންގުމަށް އަމަލެއް ނުކުރި އެވެ. ރައީސް އޮފީހާ މަޝްވަރާކުރުމަށް ފަހު، އަނެއްކާވެސް މިނިސްޓްރީން ބޭނުން ބަޔަކަށް ހުއްދަ ދިނީ އެވެ. އެކަން އެގޮތަށް ނުކުރެވޭނެ ކަން ދެ ވަނަ ފަހަރަށް އޭސީސީން އެންގުމުން އިސްލާމިކް މިނިސްޓްރީން މިހާރު އޮތީ، އަލުން ކުންފުނިތައް ކަނޑައަޅާފައި އާ އިއުލާނެއް ނެރެފަ އެވެ.\nHajj quota dhin gothun ACC anekkaaves kanboduvejje\nއެކަމަކު އޭސީސީން އެންގި ގޮތަށް އަމަލުކޮށްފައިވާ ކަމަށް ބުނެ ނެރުނު އިއުލާނުގައި ވަނީ ހަމަ ކުރިން ވެސް ހުއްދަ ދިން ކުންފުނިތަކެވެ. އެއްވެސް ބަދަލެއް ނާދެ އެވެ. އެހެންވެ، މިއޮތީ އޭސީސީގެ އެންގުމަށް އަމަލުކޮށްފައިތޯ ސުވާލު އުފެދެ އެވެ.\nމިދިޔަ އަހަރު ހައްޖުގެ އަޅުކަމަށް މައްކާ އަށް ދިޔަ މީހުން ގެފުޅު ވަށާ ތޮވާފް ކުރަނީ. --ފޮޓޯ:އޭއެފްޕީ\nހަގީގަތަކީ އޭސީސީގެ އެންގުން ބާއްވާފައި، ތިން ވަނަ ފަހަރަށް ވެސް ހުއްދަ މި ދޫކުރީ މިނިސްޓްރީން ބޭނުންވި ބަޔަކަށް ކަމަށް އެހެން ކުންފުނިތަކުން ބުނުމުގެ ފުރުސަތު ބޮޑެވެ. ހައްޖަށް މީހުން ގެންދަން އުފައްދާފައިވާ ގިނަ ކުންފުނިތަކުގެ ފަތިފުށް ބަލާލާއިރު، އެތަންތަނުގައި އިސްކޮށް ތިބޭ ގިނަ މީހުންނަކީ މިނިސްޓްރީގައި ވެސް ނުފޫޒު ގަދަ މީހުންނެވެ. ރަނގަޅަށް އިވެލުއޭޓް ކުރި ނަމަ އޭސީސީން ފާޅުކުރި ކަންބޮޑުވުންތަކާ ގުޅިގެން ކޮންމެވެސް ބަދަލުތަކެއް އައުން އެކަށީގެންވާ ކަމަށް ބައެއް ކުންފުނިތަކުން ދެކެ އެވެ.\n- މޯލްޑިވްސް ހައްޖު ކޯޕަރޭޝަން\n- އަލްހަރަމައިން ހައްޖު އެންޑް އުމްރާ ކޮމްޕެނީ މޯލްޑިވްސް ޕްރައިވެޓް ލިމިޓެޑް\n- ސިސިލްފަރު ހައްޖު އެންޑް އުމްރާ ގްރޫޕް ޕްރައިވެޓް ލިމިޓެޑް\n- ޒައީ ގްރޫޕް ޕްރައިވެޓް ލިމިޓެޑް\nEvaluate nukoh hajju quota dhin kamah bune massala hoonu vejje\nހައްޖަށް ގެންދިއުމުގައި ކޮންމެ އަހަރަކު ވެސް ބޮޑެތި މައްސަލަތަކެއް ކުރިމަތިވެ އެވެ. އެ މައްސަލަތައް ހައްލުކުރުމުގެ ޒިންމާ އުފުލަން ޖެހެނީ އިސްލާމިކް މިނިސްޓްރީންނެވެ. ކޮރަޕްޝަނަށް މަގުފަހިވާ ގޮތަށް އެ މިނިސްޓްރީން އަމަލުކުރުމުން، ކުންފުނިތަކުން ހަދާ ގޯސްތަކުގައި ޒިންމާ އަދާކުރެވޭނެ ގޮތެއް ނުވިސްނެ އެވެ. ހައްޖުގެ އަޅުކަން ގާތްވާ ވަރަކަށް ފެންމަތިވާ މައްސަލަތަކުގެ އަދަދު ވެސް އިތުރުވާނެ އެވެ.\nއިތުރަށް ފައިސާ ނެގުން، ނުހުއްޓުވުނު ކަމެއް!\nހައްޖު ކުންފުނިތަކުން ބުނާ ގޮތުގައި ހައްޖަށް މީހުން ގެންގޮސްގެން މާ ބޮޑު ފައިދާއެއް ނުލިބެ އެވެ. ކުންފުނިތަކުން އެކަން ކުރަނީ ހެޔޮ ނިޔަތުގަ އެވެ. އެކަމަކު އެ ވާހަކަ ގަބޫލުކުރަން ދަތިވާ އެތައް ހެކިތަކެއް އެބަ ހުއްޓެވެ.\nއެއް ކަމަކީ، ހައްޖަށް ދާ މީހުންގެ އަތުން އޮޅުވާލައިގެން އިތުރަށް ފައިސާ ނެގުމެވެ. ހައްޖަށް ގެންދަން އެކި ކުންފުނިތަކުން ނަގާ އަގު ތަފާތުވެ އެ މައްސަލަ ބޮޑުވުމުން، މިހާރު އަގު ކަނޑައަޅަނީ އިސްލާމިކް މިނިސްޓްރީންނެވެ. އެކަމަކު ބައެއް ކުންފުނިތަކުން ނަގަނީ މިނިސްޓްރީން ކަނޑައަޅާ އަގެއް ނޫނެވެ. އެ އަގަށް ވުރެ ބޮޑުކޮށް އެތައް ހާސް ރުފިޔާއެއް ނަގަ އެވެ. އެކަމަކު ފައިސާ ދެއްކި ރަސީދުގައި ލިޔަނީ މިނިސްޓްރީން ކަނޑައެޅި އަގެވެ. ވަކިން ނަގާ ފައިސާގެ ރަސީދެއް ވެސް ނުދެ އެވެ. މިއީ، މަކަރާއި ހީލަތް ހެދުން ނޫން ކޮން ކަމެއް ހެއްޔެވެ؟\nމި އަހަރު ހައްޖަށް ދާން ނިންމައިގެން ތިބި ބައެއް މީހުންގެ އަތުން ވެސް އިތުރަށް ފައިސާ ނަގާކަމުގެ ޝަކުވާ ބައެއް މީހުން އެބަ ކުރެ އެވެ. އެކަކު ބުނިގޮތުގައި، 69،000ރ. އަށް މީހުން ގެންދަން އިސްލާމިކް މިިނިސްޓްރީ އަށް ޕްރޮޕޯޒަލް ހުށަހެޅި ކުންފުންޏަކުން ޖުމްލަ 95،000ރ. އެބަ ނަގަ އެވެ.\n"މިފަހަރު، ދައްތަ ފައިސާ ދައްކަން ދިޔައިމަ ބުނީ [ކަނޑައަޅާފައިވާ އަގަށް ވުރެން] އިތުރަށް 25،000ރ. ދިނުމަށް. އެކަމަކު އެ ފައިސާ ސްލިޕްގައި ނުލިޔާނެ ކަމަށް،" ހައްޖު ކުންފުނިތަކަށް ކޯޓާ ދިނުން ހުއްޓާލަން އާދޭސްކޮށްފައި މީހަކު "މިހާރު" ނޫހަށް ކުރި ކޮމެންޓެއްގައިވެ އެވެ.\nއުމުރު ދުވަހު ފައިސާ އެއްކޮށްގެން ހައްޖަށް ދާން ބޭނުންވެފައި ހުރި މީހާ އަށް އަގު މުހިއްމެއް ނުވާނެ އެވެ. އޭނާ އަށް މުހިއްމު ވާނީ މާތް އަޅުކަން އަދާކުރަން ދާން ޖާގަ ކަށަވަރު ކުރުމެވެ. އެހެންވެ، ކުންފުނިތަކުން ބުނާ އަދަދަށް ފައިސާ ދޭން މަޖުބޫރުވަނީ އެވެ.\nރާއްޖެ އިން މިދިޔަ އަހަރު ހައްޖަށް ދިޔަ ބަޔަކު އަރަފާތުގައި: މި އަހަރު ރާއްޖެ އިން މީހުން ހައްޖަށް ގެންދަން ހުއްދަ ދިނީ ހަތަރު ކުންފުންޏަކަށް.\nކުންފުނިތަކުން އިތުރަށް ފައިސާ ނަގާ މައްސަލަ އިސްލާމިކް މިނިސްޓްރީ އަށް ހުށަހެޅިއަސް އަޅާ ފިޔަވަޅެއް ވެސް ނެތެވެ. މިދިޔަ އަހަރު ވެސް އެ ޝަކުވާ އެތައް ބަޔަކު މިނިސްޓްރީގައި ކުރި އެވެ. އެކަން އެގޮތަށް ކުރާ މީހުންނާ ދޭތެރޭގައި ފިޔަވަޅު އަޅާނެ ކަމަށް ބުނުން ފިޔަވައި މިނިސްޓްރީން އަމަލީ ގޮތުން ކުރި އެއްވެސް ކަމެއް ފެންނާކަށެއް ނެތެވެ.\nއިތުރަށް ފައިސާ ނަގަމުން ދާ ކުންފުނިތަކުގެ ހުއްދަ ބާތިލް ކޮށްފައެއް ވެސް ނުވެ އެވެ.\nމި ވިޔަފާރި ބަންދުކޮށް، ހައްލެއް ހޯދައިދޭން ޖެހޭ\nމިހެން ބުނެގެން ކުންފުނިތަކުން ކިތަންމެ ރުޅި އަޔަސް ރާއްޖޭގައި މީހުން ހައްޖަށް ގެންދިއުމުގެ ކަންކަން ވެފައި މި މިއޮތީ ކުންފުނިތަކުގެ މެދުގައި އޮންނަ ވާދަވެރި ވިޔަފާރިއަކަށެވެ. ހައްޖަށް ގެންދިއުމުގެ ހުއްދަ ނުލިބިގެން ޖައްސާ މައްސަލަތަކުން ވެސް އެކަން ސާފުވެ އެވެ. މި ވިޔަފާރިން އެކި ކުންފުނިތަކުން ފައިދާ ހޯދަނީ އެކި މިންވަރަށެވެ.\nމިއީ، ވިޔަފާރިއެއްގެ ގޮތުގައި ކުރަމުންދާ ކަމެއް ނޫން ނަމަ، ހައްޖަށް ދާ މީހާގެ އަތުން އޮޅުވާލައިގެން ބައެއް ކުންފުނިތަކުން އިތުރަށް ފައިސާއެއް ނުނަގާނެ އެވެ.\nރާއްޖޭގައި ހައްޖަށް ގެންދަން މިހާރު އޮތް އުސޫލްތަކަށް ބަދަލު ގެންނަން އެބަ ޖެހެ އެވެ. ވިޔަފާރީގެ ގޮތުގައި އަޅުކަން ބޭނުން ނުކުރެވޭނެ އިންތިޒާމްތަކެއް ހަމަޖައްސައިދޭން ޖެހެ އެވެ. ހައްޖުގެ އަޅުކަމަށް މިނިސްޓްރީން އެ ކަނޑައަޅާ އަގުގެ އިތުރުން ކުންފުނިތަކަށް ފައިސާ ދައްކަން ނުޖެހޭނެ ގޮތްތަކެއް ވެސް ހޯދަން ޖެހެ އެވެ.\nމިކަމުގެ އެއް ހައްލަކީ ކުންފުނިތަކަށް ހުއްދަ ދިނުން ހުއްޓާލުމެވެ. ހައްޖަށް މީހުން ގެންދަން ސަރުކާރުން އުފައްދާފައިވާ މޯލްޑިވްސް ހައްޖު ކޯޕަރޭޝަނާ އެކަން ހަވާލުކުރުމެވެ. އެ ކުންފުނިން ހައްޖަށް މީހުން ގެންދަން ފެށި ފަހުން މިހާތަނަށް އެއްވެސް މައްސަލައެއް ދިމާވެފައެއް ނުވެ އެވެ.\nމީގެ އިތުރުން ވެސް މި މައްސަލަ ހައްލުކުރަން ހަމަޖެއްސޭނެ ހަރުދަނާ އިންތިޒާމްތަކެއް ހުންނާނެ އެވެ. ހައްޖަށް މީހުން ގެންދިއުމުގެ ކަންކަން ރާއްޖޭގައި މިހާރު މިއޮތީ، ސީރިއަސް މައްސަލައަކަށް ވެފަ އެވެ. ކުންފުނިތަކުގެ އިތުރުން އިސްލާމިކް މިނިސްޓްރީގެ އަމަލުތަކާ މެދު ވެސް ކަންބޮޑުވުން އިންތިހާ އަށް އެބަ އޮތެވެ. ހައްޖަށް ދާ މީހުންނަށް ކޮންމެ އަހަރަކު ކުރިމަތިވާ ތަކުލީފުތަކަށް ސަރުކާރުން ނިމުމެއް ގެންނަން ޖެހެ އެވެ. އޮޅުވާލުމާއި މަކަރުހެދުންތައް ވެސް ނިމުމަކަށް ގެންނަން ޖެހެ އެވެ.\nއިތުރު ލިޔުންތައް ސައޫދީ އަރަބިއްޔާ ސަރުކާރު ހައްޖު އިސްލާމިކް މިނިސްޓްރީ ހައްޖު ކޯޓާ ހައްޖު ގްރޫޕްތައް މޯލްޑިވްސް ހައްޖު ކޯޕަރޭޝަން


Champions League draw: Manchester City face Barcelona, Again!\nޗެމްޕިއަންސް ލީގުގެ ޑްރޯ: މިފަހަރު ވެސް ސިޓީ އާއި ބާސާގެ ކުރިމަތިލުމެއް\nޗެމްޕިއަންސް ލީގުގެ ގްރޫޕް ސްޓޭޖު ފަހަނަޅައި ދިޔަ ޓީމުތަކުގެ ދެ ވަނަ އިމްތިޚާނު ފެށެނީ އެވެ. ނޮކް-އައުޓްގެ ފުރަތަމަ ސްޓޭޖު މި އޮތީ ވަރަށް ވެސް ފޯރިގަދަކޮށެވެ.\nމިދިޔަ އަހަރު ވެސް މި ސްޓޭޖުގައި ވާދަކުރި މެންޗެސްޓާ ސިޓީ އާއި ބާސެލޯނާގެ ކުރިމަތިލުމެއް މިފަހަރު ވެސް މި އޮތީ ތަކުރާރުވެފަ އެވެ. އިއްތިހާދު ސްޓޭޑިއަމްގައި 2-0 އިން ސިޓީގެ މައްޗަށް މިދިޔަ ފަހަރުގެ ފުރަތަމަ ލެގުގައި ކުރި ހޯދި ބާސާ އިން ދެ ވަނަ ލެގު 2-1 ކާމިޔާބުކޮށް އެ މަރުހަލާ އިން ސިޓީ ކަޓުވާލީ 4-1 ގެ އެގްރިގޭޓް ތަފާތަކުންނެވެ.\nމިފަހަރު ވެސް ފޯރި ކުޑައެއް ނުވާނެކަން ޔަގީނެވެ.\nމިދިޔަ ފަހަރު ކުއާޓާ ފައިނަލުގައި ވާދަކުރި ޗެލްސީ އާއި ޕީއެސްޖީގެ ކުރިމަތިލުމެއް މި އޮތީ މިފަހަރު ތަންކޮޅެއް ކުރިން ފެންނަ ވަރުވެފަ އެވެ. ދެ ޓީމަށް ނޮކް-އައުޓް ސްޓޭޖުގެ ފުރަތަމަ ބުރުން ކުރިމަތިލުމެއް ލައްވާލާފައިވާއިރު އިނގިރޭސި އަނެއް ކްލަބް ކަމަށްވާ އާސެނަލްއާ ޖެހެނީ މޮނާކޯ އެވެ.\nފަހަރެއްގައި އިނގިރޭސި ކްލަބްތަކުގެ ތެރެއިން މިފަހަރު މި ސްޓޭޖުގައި ކިރިޔާ ވެސް ހިތްހަމަޖައްސާލެވޭނީ އާސެނަލް އަށެވެ. ނަމަވެސް އާސެނަލް އިން ބުނެފައި ވަނީ މޮނާކޯ އަކީ ވެސް ޔޫރަޕްގެ ގަދަ ބާރަކަށް ވުމުން ފަސޭހަކޮށްލެވެން ނެތް ކަމަށެވެ.\nމިހާތަނަށް ޔޫރަޕްގައި މިފަހަރު އަދި ބަލި ނުވެ އޮތް ޗެމްޕިއަން ރިއަލް މެޑްރިޑް ޖަރުމަނުގެ ޝާލްކާއާ ދެކޮޅަށް މި ބުރުގައި ނުކުންނައިރު ބަޔާން މިއުނިކާ ޖެހެނީ ޝަކްތަ ޑޮނެސްކެވެ.\nޖުވެސްޓަސް އާއި ބޮރޫޝިއާ ޑޯޓްމަންޑް ކުޅޭއިރު އެންމެ ފޯރިކުޑަ ކުރިމަތިލުމެއްގެ ގޮތުގައި އޮތީ ބާސެލް އާއި ޕޯޓޯގެ ކުރިމަތިލުމެވެ.\nމިދިޔަ އަހަރުގެ ފައިނަލުގައި ކުޅެ ރިއަލް އަތުން ބަލިވި އެތުލެޓިކޯ މެޑްރިޑް ނުކުންނާނީ ބަޔާ ލެވަކޫސަނާ ދެކޮޅަށެވެ.\nމިދިޔަ އަހަރުން ތަކުރާރުވާ މެޗުތަކަށް ބަލާލާއިރު ޗެލްސީ އާއި ޕީއެސްޖީގެ މެޗު ވެސް ފޯރިގަދަވާނެ ކަމަށް ބެލެވެ އެވެ. ޗެލްސީއާ ދެކޮޅަށް ޕީއެސްޖީ ތަންކޮޅެއް ކުރިން އެނބުރި އަންނައިރު އެމީހުން މި ވަނީ ޗެލްސީގެ ކުރީގެ ކުޅުންތެރިޔާ ޑޭވިޑް ލުއިޒް ގެންގޮސް ފަހަތް އިތުރަށް ވަރުގަދަކޮށްފަ އެވެ.\nމިދިޔަ ފަހަރުގެ ކުރިމަތިލުމުގައި ކުރި ހޯދީ ޗެލްސީ އެވެ.\nމޮނާކޯ އާއި އާސެނަލް ގެ މެޗް ވެސް މުހިންމެވެ. މޮނާކޯ އަކީ ކުރިން އާސެނަލްގެ މިހާރުގެ ކޯޗް އާސެން ވެންގާ ކޯޗުކަން ކޮށްދިން ޓީމެވެ.\nމި ސްޓޭޖުގެ ފުރަތަމަ ލެގުގެ މެޗުތައް ކުޅޭނީ އަންނަ އަހަރުގެ ފެބްރުއަރީ 17/18 އަދި 24/25ގަ އެވެ. ދެ ވަނަ ލެގުގެ މެޗުތައް ކުޅޭނީ އަންނަ އަހަރުގެ މާޗް މަހުގެ 10/11 އަދި 17/18ގަ އެވެ.


Golden futsal challenge ge R. atholhuge champion kan Dhuvaafaru hoadhaifi | Fainu Online\nގޯލްޑަން ފުޓްސަލް ޗެލެންޖުގެ ރ. އަތޮޅުގެ ޗެމްޕިއަންކަން ދުވާފަރު ހޯދައިފި\n7 މާރިޗު 2022, ހޯމަ, 21:42\nރާއްޖޭގައި މިހާތަނަށް ބާއްވާ އެންމެ ބޮޑު ފުޓްސަލް މުބާރާތް ކަމަށްވާ ގޯލްޑަން ފުޓްސަލް ޗެލެންޖުގެ ރ. އަތޮޅު ރައުންޑްގެ އެންމެ ފަހުގެ ޗެމްޕިއަން އިނގުރައިދޫ ބަލިކުރުމަށްފަހު މި އަހަރުގެ މުބާރާތުގެ އަތޮޅު ޗެމްޕިއަންކަން ދުވާފަރު ހޯދައިފިއެވެ.\nއަތޮޅު ރައުންޑުގެ ދެވަނަ މެޗްގައި ދުވާފަރު މިރޭ ބައްދަލު ކުރީ އިނގުރައިދޫ ފުޓްސަލް ޓީމާއެވެ. މި މެޗް ދުވާފަރު ކާމިޔާބު ކޮށްފައިވަނީ3–2ގެ ނަތީޖާއަކުންނެވެ.\nދުވާފަރު ޓީމުން ގޯލްތައް ޖަހާފައިވަނީ، އާދަމް އިލްޔާސް، މުޙައްމަދު އިޝާމް އަދި އިސްމާޢީލް އަޙްމަދެވެ. އަދި އިނގުރައިދޫ ޓީމުން ޖެހި2ގޯލް ޖަހައިދީފައިވަނީ އެ ޓީމްގެ އައިހަމްއެވެ.\nމިރޭގެ މެޗްގެ މޭން އޮފްދަ މެޗަކީ ދުވާފަރު ޓީމްގެ ގޯލް ކީޕަރ މުޙައްމަދު އިބްރާހީމެވެ.\nދުވާފަރު އަތޮޅުގެ ޗެމްޕިއަންކަން ހޯދާފައި މިވަނީ މި މުބާރާތުގައި ކުރިޔަށް 1 މެޗް އޮއްވައެވެ. އިނގުރައިދޫއާއި އިންނަމާދޫ ބައްދަލުކުރާ އެ މެޗުގެ ކުރިން، ދުވާފަރު2މެޗުން މޮޅުވުމާއި ގުޅިގެން، އިތުރު ޓީމަކަށް ޗެމްޕިއަންކަން ހޯދުމުގެ ފުރުސަތު ވަނީ ގެއްލިފައެވެ. އަތޮޅު ރައުންޑުގެ ފުރަތަމަ މެޗްގައި ދުވާފަރުންވަނީ މި މުބާރާތުގައި އަލަށް މިފަހަރު ބައިވެރިވި އިންނަމާދޫ ޓީމް ބަލިކޮށްފައެވެ.\nޖުމުލަ 91 ރަށަކުން ބައިވެރިވެފައިވާ މި މުބާރާތުގައި ރ. އަތޮޅުން ބައިވެރިވެފައިވަނީ، ދުވާފަރު، އިންނަމާދޫ އަދި އިނގުރައިދޫއެވެ.\nއިތުރު ލިޔުންތައް ރ. ދުވާފަރު ރ. އިނގުރައިދޫ ގޯލްޑަން ފުޓްސަލް ޗެލެންޖު\nބީޗްއާރޓްސް3months ago\nސާބަސް ދުވާފަރު ޓީމް ...


Betek showroom eh hulhuvaifi\nވިޔަފާރި - ބެޓެކްގެ ޝޯރޫމް\nބެޓެކްގެ ޝޯރޫމެއް ހުޅުވައިފި\nބެޓްއަކީ 40 ޤައުމަށް އެ ކުންފުނީގެ ޕްރޮޑަކްޓްތައް އެކްސްޕޯޓް ކުރާ ކުންފުންޏެއް\nއެ ޝޯރޫމް އިން ކުލަ އާއި ޕަވަރ ޓޫލްސް ލިބޭނެ\nކ. މާލެ 29 އޯގަސްޓު 2018 | ބުދަ 01:03 5,504\nބެޓެކްގެ ޝޯރޫމް ހުޅުވުމުގެ ތެރެއިން - ރާއްޖެއެމްވީ\nބިލްޑް ކެއަރ ކުންފުނީގެ ފަރާތުން "ބެޓެކް ބިލްޑްކެއަރ" ގެ ނަމުގައި މާލޭ އޯކިޑް މަގުގައި އަންގާރަ ދުވަހުގެ ރޭ ފިހާރައެއް ހުޅުވައިފިއެވެ.\nބެޓެކް އަކީ ކުލަ ވިއްކުމުގެ ދާއިރާގައި 17 އަހަރުގެ ތަޖުރިބާ ލިބިފައިވާ ތުރުކީ ވިލާތުގެ މަޝްހޫރު ކުންފުންޏެކެވެ.\nބިލްޑް ކެއަރ ކުންފުނީގެ އެއް ހިއްސާދާރު އަލީ ނަސީރު ވިދާޅުވީ ބެޓެކުގެ އުފެއްދުންތައް 40 ޤައުމަށް އެކްސްޕޯޓް ކުރާ ކަމަށެވެ.\nއަލަށް ހުޅުވި މި ފިހާރައިން ކުލައިގެ އިތުރުން ޕަވަރ ޓޫލްސް ލިބެން ހުރެއެވެ.\n"މިހާރު ވެސް ފެނިވަޑައިގަންނަވާނެ އަޅުގަނޑުމެން އެބަ ގެންގުޅެން ރެއޯބީ އެއީ ޖަޕާނުގެ ވަރަށް ރަނގަޅު ޕަވަރ ޓޫލްސް ގެންގުޅޭ، އެހެންކަމުން މުސްތަޤްބަލުގައި އަޅުގަނޑުމެން މި ބަލަނީ އެކަހަލަ އެކްސެސަރީސްއާ ކޮންސިއުމަބަލަސް ފިހާރައިން ލިބޭނެ ގޮތް ހަދަން، ދެން އަޅުގަނޑުމެންގެ މިހާރު ވެސް އެބަހުރި ކަލަލޭންޑްގެ ފިހާރައެއް އެ ފިހާރަ އަކީ ވެސް ކުލަ އާއި ދަވާދާ ކޮންސްޓްރަކްޝަން ކެމިކަލްސްއާ އަދި ކޮންސްޓްރަކްޝަންއާ ގުޅޭ ސާމާނު ލިބޭ ފިހާރައެއް، އަޅުގަނޑުމެން ބަލަނީ މި ފިހާރަ ވެސް މި ގޮތަށް އެކްސްޕެންޑްކޮށް ފިހާރަ ސްޕެޝަރައިޒް ކުރަން" އަލީ ނަސީރު ވިދާޅުވިއެވެ.\nއެ އައުޓްލެޓުން ތިންހާސް ވަރަކަށް ޝޭޑުގެ ކުލަތައް ބޭނުންވާ ގޮތަށް ކަސްޓަމައިޒް ކޮށްލެވޭއިރު އޮއިލް ބޭސްޑް ކުލަތަކާއި ވޯޓަރ ބޭސްޑް ކުލަތައް ވެސް ކަސްޓަމައިޒް ކޮށްލެވޭނެ ކަމަށް ބެޓެކް ޝޯރޫމް އިން ބުންޏެވެ.\nމާލޭގެ މަގުތަކުގެ ކާރޫބާރޫ ބޮޑުވެފައިވާއިރު، ބެޓެކުން ގަންނަ މުދާ ގެންގޮސް ދިނުމުގެ ހިދުމަތް ފޯރުކޮށްދޭނެ އެވެ. އަދި ކަސްޓަމަރުންނަށް ފަސޭހަ ކުރުމަށްޓަކައި ފިހާރައިގެ ފޭސްބުކް ޕޭޖުން މައުލޫމާތު ލިބޭނެ ކަމަށެވެ.\nބިލްޑް ކެއަރގެ ފަރާތުން އައު ޝޯރޫމެއް އަންނަ އަހަރު ހުޅުވުމަށް ނިންމާފައިވާ ކަމަށް އެ ކުންފުނީގެ ފަރާތުން ބުނެ އެވެ.


Moosumee badhalu thakun libeyne enme avas gehllumakee gaumuthakah dhahkkan jehey dharani default vun: Nasheed - One Online\nރައްޔިތުންގެ މަޖިލީހުގެ ރައީސް މުހައްމަދު ނަޝީދު ބޭއްވެވި ނޫސްވެރިންގެ ބައްދަލުވުމެއްގެ ތެރެއިން --- ވަން ފޮޓޯ: ޔޫސުފް ސޮފްވާން\nމޫސުމީ ބަދަލުތަކުން ލިބޭނެ އެންމެ އަވަސް ގެއްލުމަކީ ގައުމުތަކަށް ދައްކަން ޖެހޭ ދަރަނި ޑިފޯލްޓް ވުން: ނަޝީދު\nމޫސުމީ ބަދަލުތަކުގެ ސަބަބުން ލިބޭނެ އެންމެ އަވަސް އަދި އެންމެ ފުރަތަމަ ގެއްލުމަކީ ގައުމުތަކަށް ދައްކަން ޖެހޭ ދަރަނި ޑިފޯލްޓް ވުން ކަމަށް ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު ވިދާޅުވެއްޖެއެވެ.\nއިންޑިއާގެ "ދަ ހިންދޫ" އަށް ދެއްވި އިންޓަވިއުއެއްގައި ރައީސް ނަޝީދު ވިދާޅުވީ، ކްލައިމެޓް ވަލްނަރަބަލް ފޯރަމް (ސީވީއެފް)ގައި ހިމެނޭ 48 ގައުމުގެ ތެރެއިން ގިނަ ގައުމުތަކަކީ، އެގައުމެއްގެ ބަޖެޓުގެ 20 ޕަސެންޓް، ދަރަނި ދެއްކުމަށް ހާއްސަކޮށްފައިވާ ގައުމުތައް ކަމަށެވެ.\nއެހެންކަމުން މޫސުމީ ބަދަލުތަކަށް ނާޒުކު ހުރިހާ ގައުމުތަކެއްގެ ދަރަނިވެސް ޑިފޯލްޓް ވާނެ ކަމަށާއި އެއީ އެއްވެސް ގައުމަކުން ބޭނުންވާނެ ގޮތެއް ނޫން ކަމަށް ވިދާޅުވިއެވެ.\n"ރާއްޖެ ނެތިއްޔާ، ރާއްޖެއިން ދައްކަން ޖެހޭ ދަރަނި އަނބުރާ ނުދެއްކޭނެ،" ގްލާސްގޯގައި ބާއްވާ ކޮޕް-26 ތިމާވެށި ސަމިޓުގައި އުފާވެރި ހަބަރެއް އިވިގެން ގޮސްދާނެތޯ ކުރި ސުވާލަށް ޖަވާބު ދެއްވަމުން ރައީސް ނަޝީދު ވިދާޅުވިއެވެ.\nއެމަނިކުފާނު ވިދާޅުވީ، ކޮޕް-26 އަށް ސީވީއެފްގެ ގައުމުތަކުން ދާނީ އެއް ވިސްނުމެއްގައި ކަމަށެވެ. އަދި އެ ވިސްނުންތަކުގެ ތެރޭގައި ދަރަނިތައް ރީސްޓްރަކްޗާ ކުރުން ހިމެނޭނެ ކަމަށް ވިދާޅުވިއެވެ.\nމިއަހަރުގެ ކޮޕް-26 ސަމިޓު ބާއްވަން ހަމަޖެހިފައި ވަނީ މިމަހުގެ 31 އިން ނޮވެމްބަރު 12 ވަނަ ދުވަހާ ހަމައަށެވެ. އެ ބައްދަލުވުމުގައި ރައީސް ނަޝީދު ވެސް ބައިވެރިވެ ވަޑައިގަންނަވާނެކަން އެމަނިކުފާނު ވަނީ ކުރިން ކުރައްވައިފައެވެ.\nގުޅޭ ޓެގު ރައީސް މުހައްމަދު ނަޝީދު މޫސުމަށް އަންނަ ބަދަލުތައް ތިމާވެށި މަޖިލީހުގެ ރައީސް މުހައްމަދު ނަޝީދު، އެމްޑީޕީގެ ރައީސް


Engunthakaai hilaafah party koh masdhathuru dhiumun jinaee dhauvaa kureven jehey: Dr. Muizz | dhuvasmv އެންގުންތަކާއި ހިލާފަށް ޕާޓީކޮށް މަސްދަތުރު ދިޔުމުން ޖިނާއީ ދައުވާ ކުރެވެންޖެހޭ: މުއިޒް – dhuvasmv\nއެންގުންތަކާއި ހިލާފަށް ޕާޓީކޮށް މަސްދަތުރު ދިޔުމުން ޖިނާއީ ދައުވާ ކުރެވެންޖެހޭ: މުއިޒް\nކުރީގެ ހައުސިން މިނިސްޓަރު ޑރ. މުއިއްޒު --\nކޯވިޑް-19 އާއި ގުޅިގެން ރައްކާތެރިކަމުގެ ގޮތުން އަޅާ ފިޔަވަޅުތަކާއި ހިލާފުވުމަކީ ޖިނާއީ ގޮތުން ދައުވާ ކުރަންވީ ކަންކަން ކަމަށް ކުރީގެ ހައުސިން މިނިސްޓަރު ޑރ. މުހައްމަދު މުއިޒު ވިދާޅުވެއްޖެ އެވެ.\nއިއްޔެ މާލެއިން ކޯވިޑް-19 އަށް ޕޮސިޓިވްވި3މީހުންނަކީ މިދިޔަ ހަފްތާއެއްހާ ދުވަހުގެ ތެރޭގައި ޕާޓީކޮށް މަސްދަތުރެއް ދިޔަ ބައެއްކަން އެޗްޕީއޭއިން ވަނީ ހާމަކޮށްފައި އެވެ. އަދި އެމީހުންގެ މެދުގައި ބަލި ފެރެންޖެހުނު މައިގަނޑު ސަބަބަކީ ގިނަ ބަޔަކު އެގޮތަށް އެކުވެގެން އުޅުން ކަމަށް ބުނެ އެވެ.\nމިކަމާ ގުޅިގެން ޑރ. މުއިޒު ކުރެއްވި ޓުވީޓެއްގައި ވިދާޅުވީ އެމީހުން ވައިރަަސްއަށް ޕޮސިޓިވް ވުމުގެ ނަތީޖާ އަކީ އިޖްތިމާއީ ގައިދުރު ކަމަށް ސަމާލުކަން ނުދިނުމުގެ ހިތިކަން ކަމަށެވެ. މުއިޒު ވިދާޅުވީ މިސްކިތްތަކުގައި ނަމާދު ކުރުން މަނާކޮށްފައި ވަނިކޮށް އެމީހުން ވަނީ ޕާޓީތަކާއި މަސްދަތުރުތައް ފަދަ އެއްވުންތައް ބާއްވާފައި ކަމަށެވެ.\nއިތުރަށް ވިދާޅުވީ މިފަދަ އެއްވުންތައް ބޭއްވުމަކީ ޖިނާއީ ގޮތުން ދައުވާވެސް ކުރަންވީ ކަންކަން ކަމަށެވެ.\nSocialDistancing ah evves varakah samaalukan nudhevumuge natheejaa ge hithikan alhugandumennah miadhu midhanee fennamun.Miskiythakuga jamaa'athuga namaadh kurun manaakoffaiovva,party thakaa, masdhthathuru thah fadha evvunthah beyvvumakee jinaaee gothun dhauvaaves kuranvee kankan!\n— Dr Mohamed Muizzu (@MMuizzu) April 16, 2020\nއެޗްޕީއޭއިން ބުނީ އެމީހުންނާއި އެކި ގޮތްގޮތުން ގުޅުން ހުރި22 ގެއެއް މޮނިޓަރިންގެ ހާލަތަށް ގެނެސް200 އަށްވުރެ ގިނަ މީހުން އައިސޮލޭޝަށް ގެންދަން ނިންމާފައިވާ ކަމަށެވެ. މީގެ ތެރެއިން83 މީހުންނަކީ މި ކޭސްތަކާއި ގުޅިގެން ބަލި ޖެހިފައިވުމުގެ ނުރައްކާތެރިކަން އޮތް މީހުންނެވެ.\nމި މީހުން ވަނީ ހުޅުލޭގައި އައިސޮލޭޓް ކޮށްފައި އެވެ.


OZEN Reserve Bolifushi anan mahu hulhuvanee\nމަތީ ފަންތީގެ އޮޒެން ރިޒާވް ބޮލިފުށި ރިސޯޓު ހުޅުވުން އަންނަ މަހު\nއޯޒެން ބޮލިފުށި ރިސޯޓުގެ އޯޝަން ވިލާތަކެއް\nއޮޒެން ބްރޭންޑުގައި ރާއްޖޭގައި ހުޅުވާ، ދެވަނަ ރިސޯޓު ކަމަށްވާ އޮޒެން ރިޒާވް ބޮލިފުށި ރިސޯޓު އަންނަ މަހު ހުޅުވަން ތައްޔާރު ވެއްޖެ އެވެ.\n"އޮޒެން" ބްރޭންޑުގައި ރިސޯޓު އޮޕަރޭޓް ކުރާ، އެޓްމޮސްފިއާ ހޮޓެލްސް އެންޑް ރިސޯޓްސް ކުންފުނިން ބުނެފައިވާ ގޮތުގައި އަންނަ މަހުގެ ތިން ވަނަ ދުވަހު ހުޅުވާ ކ. އަތޮޅު ބޮލިފުށީގައި ހުޅުވާ އޯޒެން ރިޒާވް ބޮލިފުށި ރިސޯޓު ފަރުމާކޮށްފައިވާނީ ރިސޯޓަށްދާ މީހުންނަށް ހިތްހަމަ ޖެހޭނެ ގިނަ ސިފަ ތަކެއް ހިމެނޭ ގޮތަކަށެވެ.\nމި ރިސޯޓުގައި ހުރިހާ ތަނެއް ވެސް ފަރުމާކޮށްފައިވަނީ އެންމެ ފެންވަރު މަތީކޮށް ހިދުމަތް ދެވޭނެ ގޮތަކަށެވެ. މި ރިސޯޓުގައި އެންމެ ފެންވަރު ރަނގަޅަށް ހަދާފައިވާ ހަތް ޕްރައިވެޓް އޯޝަން ރިޒާވް ވިލާ ހުރެ އެވެ. މި ވިލާތައް ފަރުމާކޮށްފައިވަނީ މޫދަށް ފޭބޭ ގޮތަށް 750 މީޓަރުގެ ސްލައިޑެއް ވެސް ހުރެ އެވެ. މީގެ އިތުރުން ސުވިމިން ޕޫލް ހިމެނޭ ގޮތަށް އިތުރު ނުވަ މޫދު ވިލާ އާއި ފަސް ކޮޓަރީގެ ބަންގަލޯއެއް ވެސް ހުރެ އެވެ. މި ރިސޯޓުގައި ޖުމްލަ 90 ވިލާ ހުންނާނެ އެވެ.\nއޮޒެން ރިޒާވް ބޮލިފުށި ގެ މި ހުރިހާ ތަނަކަށް ހިދުމަތް ދިނުމަށް ހާއްސަ ބަޓްލަރުން ހަމަޖައްސާފައި ތިބޭނެ އެވެ. "ހިޔަނި" ގެ ނަމުން ނަން ދީފައިވާ މި ހާއްސަ ހިދުމަތްތެރިޔާ އަބަދު ވެސް ހިދުމަތުގައި ހުންނާނެ އެވެ. މި ރިސޯޓުގައި އެކި ގައުމުގެ ކެއުންތައް ހިމެނޭ ގޮތަށް ހާއްސަ ރެސްޓޯރެންޓަކާއި އައި ސްކޭޓް ކުރުން ފަދަ ކުޅިވަރުތައް ކުޅެވޭނެ ވަސީލަތްތައް ވެސް ގާއިމް ކޮށްފައި ހުރެ އެވެ.\nއެޓްމޮސްފިއާ ހޮޓެލްސް އެންޑް ރިސޯޓްސް ކުންފުނިން ރާއްޖޭގައި ފުރަތަމަ ރިސޯޓެއް ހުޅުވާފައިވަނީ 2016 ވަނަ އަހަރު އެވެ. ފުރަތަމަ ހުޅުވީ ކުރިން ގިނަ ބަޔަކު ދަތުރު ގޮސް އުޅުނު ރަށެއް ކަމަށްވާ މާދޫފިނޮޅުގަ އެވެ. މި ކުންފުނިން 2023 ވަނަ އަހަރު ސްރީލަންކާގައި ވެސް ރިސޯޓެއް ހުޅުވަން ދަނީ ތައްޔާރު ވަމުންނެވެ.\nކޮވިޑް-19 އަށް ރާއްޖޭގެ ބޯޑަރު ބަންދު ކުރިއިރު ރާއްޖޭގައި 150 ރިސޯޓު ހިންގަމުން ދިޔަ އެވެ. ނަމަވެސް ޖުލައި 15 ގައި ހުޅުވިފަހުން މިހާތަނަށް ހުޅުވާފައިވަނީ 123 ރިސޯޓެވެ. އަދި މިއީ މި އަހަރު ހުޅުވި ދެވަނަ ރިސޯޓެވެ. އާ ރިސޯޓެއް ހުޅުވިއިރު މިހާރުވެސް ރާއްޖޭގައި ނުހެދި 70 އަށްވުރެ ގިނަ ރިސޯޓު އެބަހުއްޓެވެ.\nޓޫރިޒަމް ޓޫރިސްޓް އެރައިވަލް މިނިސްޓްރީ އޮފް ޓޫރިޒަމް + އިގްތިސޯދު ޑރ. އަބްދުﷲ މައުސޫމް ރިސޯޓް ކޮވިޑް-19 އެކޮންމިކް ރިލީފް ޕެކެޖް


WAMCO ah sarukaarun heydha kuran jehenee geybiseethakun faisaa nudhahkaathee\n13 މާޗް 20192ކޮމެންޓް\nވެމްކޯއަށް ސަރުކާރުން ހޭދަކުރަންޖެހެނީ ގޭބިސީތަކުން ފައިސާ ނުދައްކާތީ\nވޭސްޓް މެނޭޖްމަންޓް ކޯޕަރޭޝަން (ވެމްކޯ) ހިންގުމަށް ސަރުކާރުން ހޭދަ ކުރަން ޖެހެނީ ކުނި އުކުމުގެ ހިދުމަތް ހޯދާ ގޭބިސީތަކުން ގަވައިދުން ފައިސާ ނުދައްކާތީ ކަމަށް އެކުންފުނިން ބުނެފިއެވެ.\nޕީއެސްއެމްގެ "ރާއްޖެ މިއަދު" ޕްރޮގްރާމުގައި ވާހަކަ ދައްކަވަމުން އެކުންފުނީގެ ފައިނޭންސް މެނޭޖަރު މުހައްމަދު އިގްބާލު ވިދާޅުވީ، ވެމްކޯއިން ކުނި އުކުމުގެ ހިދުމަތް ހޯދާ ފަރާތްތަކުން ގަވައިދުން ފައިސާ ދައްކާނަމަ އެކުންފުންޏަކީ ލިބޭ އާމްދަނީން ކުންފުނި ހިންގުމުގެ ހަރަދު ބެލެހެއްޓުމުގެ ގާބިލުކަން ހުންނާނެ ކުންފުންޏެއް ކަމަށެވެ.\nއިގްބާލް ވިދާޅުވީ، ގަވައިދުން ފައިސާ ދައްކަމުން ދަނީ ހިދުމަތް ހޯދާ 20،000 ގޭބިސީގެ ތެރެެއިން 40 އިންސައްތަ ގޭބިސީ އަކުން ކަމަށެވެ. ގަވައިދުން ފައިސާ ނުދައްކާ 60 އިންސައްތަ ގޭބިސީގެ ތެރޭގައި ދިގު މުއްދަތަކަށް ފައިސާ ނުދައްކާ ގޭބިސީތައް ވެސް ހުރި ކަމަށް އިގްބާލު ވިދާޅުވިއެވެ.\nއިގްބާލު އުތުރަށް ވިދާޅުވީ، ގަވައިދުން ފައިސާ ނުދެއްކާތީ ކުންފުނި ހިންގުމަށާއި މުވައްޒަފުންގެ މުސާރަ ދިނުމަށް ވެސް ސަރުކާރުގެ ބަޖެޓުން ހޭދަކުރަން ޖެހުމަކީ ބޮޑު ގޮންޖެހުމެއް ކަމަށެވެ.\n"ކުންފުނި ހިންގަން ސަރުކާރުން މިނެގެނީ އެންމެހާ ރައްޔިތުންގެ ޓެކްސް ފައިސާ. އަދި ވެމްކޯއަކީ ޖީއެސްޓީއަށް ރެޖިސްޓާޑް ކުންފުންޏަކަށްވާތީ، ހަމަ އެ ފައިސާވެސް ސަރުކާރައް ދައްކަންޖެހޭ. އަދި ފައިސާ ނުދެއްކިއްޖެއްޔާ ޖޫރިމަނާވެސް ނެގޭނެ."\nގޭބިސީތަކުން އުފެދޭ ކުނި ވެމްކޯ އިން އުކައިދެނީ 100 ރުފިޔާ އާއި 150 ރުފިޔާއާ ދެމެދުގެ އަގުތަކެއްގައެވެ.\nކުނި ވެމްކޯ ސަރުކާރު\nފައިސާ ބަރާބަރަށް ދެއްކިޔަސް ކުނި އުކާނުދޭ. ގޭގެ ބޭރުގައި ބެހެއްޓިޔަސް ނުނަގާ. އަމިއްލައަށް ލޮރީއަށް އަޅަން ޖެހެނީ. މީމަގޭ ތަޖުރިބާ އެހެން މީހެއްގެ ގޮތެއް ނޭނގެ.\nތިޔައީ އެއްވެސް ކަމެއްނޫން! ކާޑް މެޝިން އާއި ބިލް ހިގައިގެން ގޭގެއަށް ދަނިކޮއް � ކާމިޔާބު ވާނެ! މީހުން ބިޒީކޮއް އުޅޭތީ ވާގޮތް!


Yaameen jalahli massalaige hukum kurun mimahu 21 ah faskoffi - One Online\nރައީސް ޔާމީން ފުލުސް އޮފީހަށް ހާޒިރުކުރުމަށްފަހު އަލުން އަނބުރާ ޖަލަށް ގެންދަނީ -- ވަން ފޮޓޯ/ މުހައްމަދު ހައްޔާން\nޔާމީން ޖަލަށްލި މައްސަލައިގެ ހުކުމް ކުރުން މިމަހު 21 އަށް ފަސްކޮށްފި\nކުރީގެ ރައީސް އަބްދުﷲ ޔާމީން މަނީ ލޯންޑަރިންގެ ކުށުގައި ފަސް އަހަރަށް ޖަލަށް ލައި ފަސް މިލިއަން ޑޮލަރުން ޖޫރިމަނާ ކުރުމަށް ކޮށްފައިވާ ހުކުމުގެ އިސްތިއުނާފު ނިންމައި، ހުކުމް ކުރުން މިމަހުގެ 21 ވަނަ ދުވަހަށް ފަސްކޮށްފިއެވެ.\nރައީސް ޔާމީން ފަސް އަހަރު ދުވަހަށް ޖަލަށް ލުމަށާއި ހަ މަސް ދުވަހުގެ ތެރޭގައި ފަސް މިލިއަން ޑޮލަަރުގެ ޖޫރިމަނާއެއް މީރާއަށް ދެއްކުމަށް ކްރިމިނަލް ކޯޓުން ހުކުމް ކުރީ 2019 ވަނަ އަހަރުގެ ނޮވެމްބަރު މަހުގެ 28 ވަނަ ދުވަހުއެވެ.\nމި މައްސަލައިގެ ހުކުމް ކުރުން ކުރިން ބާއްވަން ހަމަޖެހިފައި މިމަހުގެ 14 ވާ ބުރާސްފަތި ދުވަހު އެވެ. ނަމަވެސް ހައިކޯޓުން މިއަދު ބުނީ، އެ މައްސަލައިގެ ހުކުމް ކުރުން މިމަހުގެ 21 ވަނަ ދުވަހަށް ފަސްކޮށްފައިވާ ކަމަށެވެ. ހުކުމް ކުރުން ފަސްކުރި ސަބަބެއް ހައިކޯޓުން ނުބުނެ އެވެ.\nއެ މައްސަލައިގެ އަޑުއެހުންތައް ނިންމާލައިފައިވަނީ މިދިޔަ އަހަރުގެ ސެޕްޓެމްބަރު މަހުގެ އެއްވަނަ ދުވަހު އެވެ. ނަމަވެސް އެ މައްސަލައިގައި ހުކުމް ނުކޮށް ދިގުލައިގެންދާތީ ރައީސް ޔާމީންގެ ވަކީލުންނާއި އާއިލާއިން އަދި އެމަނިކުފާނު ނިސްބަތްވެވަޑައިގަންނަވާ ޕްރޮގްރެސިވް ކޮންގްރެސް ކޯލިޝަނުން ދަނީ ކަންބޮޑުވުން ފާޅުކުރަމުންނެވެ.\nއެންމެ ފަހުން ބޭއްވި ޝަރިއަތުގެ މަޖިލީހުގަައި ހުލާސާ ބަޔާން ހުށަހެޅުމަށް ބޭއްވި އަޑުއެހުމުގައި ރައީސް ޔާމީންގެ ފަރާތުން ހުށަހެޅުއްވި ހުލާސާ ބަޔާނުގައި ޑރ. މުހައްމަދު ޖަމީލް ފާހަގަކޮށްފައިވަނީ ރައީސް ޔާމީންގެ އެކައުންޓަށް ޖަމާކޮށްފައިވާ ފައިސާއަކީ، ވޮޑަމުލާގެ ކުލީގެ ފައިސާކަމަށް ބުނާ އިރު، އެ މައްސަލައިގެ ތަހުގީގު ކުރިއަށްދިޔައިރު ވޮޑަމުލާއާ ބެހޭގޮތުން އެއްވެސް ސުވާލެއް ރައީސް ޔާމީންއާ ކޮށްފައި ނުވާ ކަމަށެވެ.\nއޭގެ އިތުރުން ރައީސް ޔާމީންގެ އެކައުންޓަށް ފައިސާ ޖަމާކޮށްފައިވާ އެސްއޯއެފް ކުންފުންޏަކީ، ގާނޫނާ ހިލާފު ވިޔަފާރިއެއް ކުރާ ކުންފުންޏެއް ކަމަށް އެއްވެސް އިދާރާއަކުން ނިންމާފައި ނުވާ އިރު އެ ފައިސާއަކީ ގާނޫނާ ހިލާފު ފައިސާއެއް ކަމަށް ބުނުމަކީ ހަމަޖެހޭ ކަމެއްނޫން ކަމަށްވެސް ވިދާޅުވިއެވެ.\nއެހެންކަމުން ޖަމީލު ވިދާޅުވި ގޮތުގައި، ހައިކޯޓުން މިމައްސަލަ ދަމަހައްޓައިފިނަމަ ގާނޫނާ ހިލާފަށް ތަހުގީގު ހިންގުމަށްފަހު ވެސް ދައުވާ އުފުލުމަކީ މައްސަލައެއް ނޫން ކަމުގައި އިގުރާރު ވެވިގެންދާނެއެވެ.\nރައީސް ޔާމީންގެ އިތުރު ދެ ޝަރީއަތެއް މިހާރުވެސް ދަށު ކޯޓުގައި ކުރިއަށްދެއެވެ. އެއީ މަނީ ލޯންޑަރިން ކުށުގެ ދައުވާ އާއި ރިޝްވަތު ގަބޫލު ކުރުމުގެ ދައުވާއެވެ. މި ދެ ދައުވާގެ ޝަރީއަތް ފެށީ ނޮވެމްބަރު މަހުގެ 25 ވަނަ ދުވަހުއެވެ.\nގުޅޭ ޓެގު ހައިކޯޓު ކުރީގެ ރައީސް އަބްދުﷲ ޔާމީން\nވޯކް ވިސާގައި މިދިޔަ އަހަރު ރާއްޖެއަށް 10،000 އަށްވުރެ ގިނަ މީހުން އެތެރެވެފައިވޭ: އިމިގްރޭޝަން


Hashigan'dun Calcium madhuvejje nama hiy huttumuge biru!\nހަށިގަނޑުން ކެލްސިއަމް މަދުވެއްޖެނަމަ ހިތް ހުއްޓިދާނެކަމުގެ ބިރު!\nކެލްސިޔަމް އަކީ ހަށިގަނޑަށް ވަރަށް މުހިއްމު މާއްދާއެއް\nކެލްސިޔަމް އާދަޔާ ޚިލާފަށް މަދުވެއްޖެ ނަމަ ހިތް ހުއްޓިދާނެ\nކ. މާލެ | 25 އޮކްޓޯބަރ 2017 | ބުދަ 18:53 | 13,505\nކެލްސިއަމް މަދުވެއްޖެނަމަ ކުއްލިއަކަށް ހިތް ހުއްޓިދާނެކަމުގެ ބިރު އެބައޮތް - ގޫގުލް\nހަށިގަނޑުގައި އާދަޔާ ޚިލާފަށް ކެލްސިއަމް މަދުވެއްޖެނަމަ ކުއްލިއަކަށް ހިތް ހުއްޓިދާނެކަމުގެ ބިރު އެބައޮތްކަމަށް ސިއްހީ މާހިރުން ވިދާޅުވެއްޖެއެވެ.\nކެލްސިއަމްއަކީ ހުޅުތަކާއި، ހަށިގަނޑުގެ ކަށިތަކާއި ދަތްޕިލަ އަދި ލޭ ހިނގާ ހޮޅިތައް ނުވަތަ ނާރުތަކުގެ ދުޅަހެއުކަމަށް ވަރަށް ވެސް މުހިއްމު މާއްދާއެކެވެ.ފަހުގެ ސިއްހީ ހޯދުންތަކުން ދައްކާގޮތުގައި ހިތްހުއްޓިގެން މަރުވެފައިވާ މީހުންގެ ނިސްބަތަށް ބަލާއިރު، 90 އިންސައްތަމީހުންނަކީ ހަށިގަނޑުގައި އާދަޔަ ޚިލާފަށް ކެލްސިއަމް މަދުވެގެން ހިތް ހުއްޓުނު މީހުންނެވެ.\nއެމެރިކާއަށް ބަލަލާއިރު، އެގައުމުގައި އެންމެ އާއްމު އެއްބަލިކަމުގައިވާ، ކެންސަރު ބަލީގައި މަރުވާ މީހުންގެ އަދަދަށް ވުރެ ވެސް ހިތް ހުއްޓިގެން މަރުވާ މީހުންގެ ނިސްބަތް މާ މައްޗެވެ.\nއެމެރިކާގެ ލޮސް އެންޖަލިސްގެ ކާޑިއެކް އިލެކްޓްރޯ ފިޒިއޮލޮޖީގެ އިންވެސްޓިގޭޓަރު ސުމީތް އެސް ޗަޕް، އެމްޑީ ޕައުލިން އަދި ހެރަލްޑް ޕްރައިސް ޗެއާ ވިދާޅުވާގޮތުގައި، އެމެރިކާގައި ހިތް ހުއްޓިގެން މަރުވެފައިވާ މީހުންގެ ހަށިގަނޑުގެ ޓެސްޓް ސާޕްލަތަކުން ދައްކާފައިވާ ގޮތުގައި އެމީހުންގެ ހަށިގަނޑުގައި ކެލްސިއަމްގެ ނިސްބަތް ވަރަށް މަދެވެ.\nދިރާސާ ކުރާ ސިއްހީ މާހިރުން ވިދާޅުވާ ގޮތުގައި ހަށިގަނޑުން ކެލްސިއަމްގެ ނިސްބަތް މަދުވިޔަ ދީގެން ނުވާނެއެވެ. އަދި އެ ނިސްބަތް ހުރި މިންވަރު ބެލުމަށް އާދަވެގެން ރޫޓިން ޗެކްއަޕް އެއް ހަދަމުން ގެންދަން ޖެހޭނެއެވެ.\nހަށިގަނޑަށް ބޭނުންވާ ކެލްސިއަމް ދައްވާނަމަ އިތުރުކުރުމަށް ކުރެވިދާނެ ބައެއް ކަންތައްތައް އެބަހުއްޓެވެ. އެގޮތުން އެންމެ މުހިންމު އެއްކަމަކީ ކެއުމުގައި ކެލްސިއަމް ލިބިދޭ ބާވަތްތައް ހިމަނައިގެން ކެއުމެވެ.\nދުވާލަކު ހަށިގަނޑުގައި ކެލްސިއަމް ހުންނަން ޖެހޭވަރު:\nފުރާވަރު ކުދިން: 1000 މިލިގްރާމް\nއަންހެނުން: 1200 މިލިގްރާ\nފިރިހެނުން: 1000 މިލިގްރާމް\nމާބަނޑު މީހުން: 1200- 1400 މިލިގްރާމްއާއި ދެމެދު\nމަދުވެގެން ދުވާލަކު އެއްތަށި ކިރު ބޯން އާދަކުރާށެވެ. ކިރު ތައްޓެއްގައި 300 މިލިގްރާމްގެ ކިރު އެކުލެވިގެންވެއެވެ.\nސޯޔާ، ނުވަތަ ސޯޔާ މިލްކް:\nސޯޔާ މިލްކް ނުވަތަ ސޯޔާ ބީންސް އަކީ އޭގައި މަތީ މިންވަރަކަށް އެކުލެވޭ ބާވަތެކެވެ. މިގެ އިތުރުން ދަގަނޑު، މެގްނީޒިއަމް، ޕްރޮޓީންވެސް އެކުލެވެއެވެ. އެހެންކަމުން ކަށިތަކާއި ، ލޭ ހިނގާ ހޮޅިތަކުގެ ސިއްހަތު ދުޅަހެއުކޮށްދެއެވެ.\nއޮރެންޖަކި ނުކައި ދޫކޮށްލާވަރުގެ މޭވާއެއް ނޫނެވެ. ކޮންމެ ދުވަހަކު އާދަވެގެން އޮރެންޖެއް ކެއުމަށް އާދަކުރާށެވެ. ކުޑަ އެންމެ އޮރެންޖެއްގައިވެސް 60 މިލިގްރާމްގެ ކެލްސިއަމް އެކުލެވެއެެވެ. އޮރެންޖަކީ ވިޓަމިން ސީ އެންމެ ބޮޑަށް ލިއްބައިދޭ އެއް މޭވާއެވެ. އަދި އޭގެ ސަބަބުން ދިފާއީ ނިޒާމް ވަރުގަދަކޮށްދީ، ހަށިގަނޑުގެ ސެލްތައް ވަރުގަވެސް ކޮށްދެއެވެ.\nއާމަންޑްސް: އާމަންޑް ނުވަތަ އަލްމަންޑަކީ ވަރަށް މަތީ މިންވަރަކަށް ޕްރޮޓީން އެކުލެވޭ ބާވަތެކެވެ. އަދި އެ ކެއުމުން ބަނޑުހައި ހޫނުކަމުން ދުރުކޮށްދެއެވެ. އަދި އޭގައި ހަށިގަނޑަށް ބޭނުންވާނެ ވަރަށް މުހިއްމު ފެޓްސްގެ ބާވަތެއް އެކުލެވެއެވެ. އޭގެ ސަބަބުން ހިތުގެ ބަލިތަކުން ދުރުކޮށްދީ، ހިތުގެ ދުޅަހެއުކަން އިތުރުކޮށްދެއެވެ. އަދި ބަރުދަން ލުއިކޮށްދީ، ކޮލެސްޓްރޯލް ދައްކޮށްދެއެވެ.\nހަށިގަނޑުން ކެލްސިއަމް މަދުވިޔަ ނުދިނުމަށް މި ބާވަތުގެ ކާނާ ކެއުން އާދަކުރާށެވެ. އެއާއިއެކު ކެލްސިއަމް ހުރި ނިސްބަތް ބެލުމަށްޓަކައި ގަވާއިދުން ޗެކްއަޕް ހަދަމުންދާށެވެ.


Japan ge Foreign Minister aai Minister Shahid bahddhalu kurahvvaifi - One Online\nރާއްޖޭގެ ފޮރިން މިނިސްޓަރު އަބްދުﷲ ޝާހިދު (ވ) އަދި ޖަޕާނުގެ ފޮރިން މިނިސްޓަރު މޮގޭޓީ ތޮޝިމިޓްސު ބައްދަލުކުރައްވަނީ --- ފޮޓޯ: ޖަޕާނުގެ ފޮރިން މިނިސްޓްރީ\nޖަޕާނުގެ ފޮރިން މިނިސްޓަރާއި މިނިސްޓަރު ޝާހިދު ބައްދަލު ކުރައްވައިފި\nޖަޕާނުގެ ފޮރިން މިނިސްޓަރު މރ. މޮޓޭގީ ޓޮޝިމިޓްސު އާއި ފޮރިން މިނިސްޓަރު އަބްދުﷲ ޝާހިދު ބައްދަލު ކުރައްވައިފި އެވެ.\nމިނިސްޓަރު ޝާހިދު ޖަޕާނަށް ވަޑައިގެންނެވީ ޖަޕާނު ސަރުކާރުގެ ދައުވަތަކަށް ރައީސުލްޖުމްހޫރިއްޔާ އެ ގައުމަށް ކުރަންވަމުން ގެންދަވާ ރަސްމީ ދަތުރުފުޅުގައި އެމަނިކުފާނުގެ އަރިހުގައެވެ.\nމި ދަތުރުފުޅުގައި ޖަޕާނުގެ ފޮރިން މިނިސްޓަރާއި މިނިސްޓަރު ޝާހިދު ބައްދަލު ކުރެއްވީ މިއަދުއެވެ. ޖަޕާނުގެ ޓޯކިޔޯގައި ކުރިއަށް ގެންދިޔަ މި ބައްދަލުވުމުގައި ޖަޕާނުގެ ތަހުތަށް އާ އެމްޕެރަރއެއް އިސްކުރެއްވުމުގެ މުނާސަބާގައި އެގައުމުގެ ފޮރިން މިނިސްޓަރަށް މިނިސްޓަރު ޝާހިދު މަރުހަބާ ދެންނެވިއެވެ.\nމީގެ އިތުރުން މިނިސްޓަރު ޝާހިދު ވަނީ ޖަޕާނަށް ތޫފާނެއް އަރައި، އެގައުމަށް ލިބު ގެއްލުންތަކާއި ގުޅިގެން، ދިވެހި ސަރުކާރާއި ރައްޔިތުންގެ ނަމުގައި އެގައުމުގެ ފޮރިން މިނިސްޓަރަށް ތައުޒިޔާ ރައްދުކުރައްވާފައެވެ.\nމި ބައްދަލުވުމުގައި ރާއްޖެއާއި ޖަޕާނާއި ދެމެދު އޮތް ޒަމާންވީ ގުޅުން އިތުރަށް ހަރުދަނާކުރުމާއި ގުޅޭ ގޮތުން ދެ ގައުމުގެ ފޮރިން މިނިސްޓަރުންގެ ދެމެދުގައި މަޝްވަރާ ކުރެއްވެވިއެވެ. އެގޮތުން ރާއްޖޭގެ އިގުތިސާދީ އަދި އިޖުތިމާއީ ތަރައްގީއަށް ދެ ގައުމު ގުޅިގެން، އެކުގައި މަސައްކަތް ކުރުމާ ގުޅޭ ގޮތުން މި ބައްދަލުވުމުގައި މަޝްވަރާ ކުރި ކަމަށް ފޮރިން މިނިސްޓްރީން މައުލޫމާތު ދެއެވެ. ބައިނަލްއަގްވާމީ މައިދާނުގަޔާއި ސަރަހައްދީ ގޮތުން ދެ ގައުމުގެ ގުޅުން އިތުރުކުރުމާ ގުޅެގޮތުން ވެސް މަޝްވަރާ ކުރެއްވި ކަމަށް ފޮރިން މިނިސްޓްރީން މައުލޫމާތު ދެއެވެ.\nމި ބައްދަލުވުމުގައި ޖަޕާނުން ރާއްޖޭގެ ތަރައްގީއަށް ކޮށްދެއްވާ މަސައްކަތް ތަަކަށް މިނިސްޓަރު ޝާހިދު ޝުކުރު އަދާ ކުރެއްވިއެވެ.


ނިއުގެ ހަމްޕު މާޒިޔާ އަށް ސޮއިކޮށްފި - Maldives Football\nހަމްޕު (ކ) މާޒިޔާ އަށް ސޮއިކުރުމަށްފަހު އެ ޓީމުގެ ޗެއާމަން ސާޖިދުއާއެކު. --ފޮޓޯ: މާޒިޔާ\nނިއުގެ ހަމްޕު މާޒިޔާ އަށް ސޮއިކޮށްފި\nއެމްއެފް ނިއުސް04 މާރޗް 2019 21:35\nމާލެ، ދިވެހިރާއްޖެ - މިދިޔަ ފަސް އަހަރު ނިއު ރޭޑިއަންޓަށް ކުޅުނު ގައުމީ ޓީމުގެ ހުނަރުވެރި މިޑްފީލްޑަރު ހަމްޒާ މުހައްމަދު (ހަމްޕު) މާޒިޔާ އަށް ސޮއިކޮށްފިއެވެ.\nގައުމީ ޓީމާ އެކު މިދިޔަ އަހަރުގެ ސާފް ސުޒުކީ ކަޕް ކާމިޔާބުކުރި ހުނަރުވެރި މިޑްފީލްޑަރު ވަނީ މާޒިޔާއާ އެކު ތިން އަހަރު ދުވަހުގެ އެއްބަސްވުމެއްގައި ސޮއިކޮށްފަ އެވެ.\nނިއުގެ އިތުރުން ގައުމީ ޓީމުގައިވެސް މިޑްފީލްޑްގެ އެކި މަގާމުތަކަށް ކުޅުމުގެ ގާބިލްކަން ލިބިފައިވާ އޭދަފުއްޓަށް އުފަން ހަމްޕު އެންމެ ފުރަތަމަ ވިދާލީ 2014 ވަނަ އަހަރުގެ ޔޫތު ޗެމްޕިއަންޝިޕް ފުޓްބޯޅަ މުބާރާތުގައި ނިއު އިންނެވެ. އޭގެފަހުން، ހަމްޕު ވަނީ ނިއު އަށް ގިނަ މެޗުތަކެއް ކުޅެދީ އެ ޓީމަށް ގިނަ ކާމިޔާބީތަކެއް ހޯދައިދިނުމުގައި މުހިއްމު ދައުރެއް އަދާކޮށްފައެވެ.\nނަމަވެސް، މިދިޔަ އަހަރު މާލީގޮތުން ނިއު އަށް ތަފާތު ގިނަ މައްސަލަތަކެއް ދިމާވުމުން އެ ޓީމު ދޫކޮށް މުހިއްމު ކުޅުންތެރިންތަކެއް ދިޔައިރު ހަމްޕު އެ ޓީމާއެކު ހަދާފައިވާ އެއްބަސްވުން އުވާލީ މިދިޔަ މަހުގެ ކުރީކޮޅު އެފްއޭއެމް ގެ ޕްލޭޔާސް ސްޓޭޓަސް ކޮމިޓީންނެވެ. ހަމްޕުގެ ކޮންޓްރެކްޓް އުވާލީ ނިއުއާއެކު ހަދާފައިވާ އެއްބަސްވުމާއި އެއްގޮތަށް މުސާރަ ނުލިބޭތީވެ އެ ކޮންޓްރެކްޓް ބާތިލްކޮށްދިނުމަށް އެދި އެ މައްސަލަ އެފްއޭއެމް އަށް ހުށަހެޅުމުންނެވެ.\nހަމްޕު އަކީ އާ ސީޒަނަށް ތައްޔާރުވުމުގެ ގޮތުން މާޒިޔާ އިން ގެނައި ދެވަނަ ކުޅުންތެރިޔާ އެވެ. މީގެކުރީން، އެ ޓީމުން ވަނީ ޓީސީ ސްޕޯޓްސް ކްލަބަށް ކުޅެމުން އައި ގައުމީ ޓީމުގެ މިޑްފީލްޑަރު އިބްރާހިމް ވަހީދު ހަސަން (އިއްބެ) ގެނެސްފައެވެ.\nމި ފަހަރުގެ ޓްރާންސްފާ ބާޒާރުގައި މާޒިޔާ ދޫކޮށް ދިޔަ ކުޅުންތެރިންނަކީ ދަ ގްރާންޑޭ އަށް ސޮއިކުރި ޔަސްފާދު ހަބީބް (މުލަކޭ) އާއީ ޓީސީ އަށް ބަދަލުވި އިސްމާއިލް އީސާ (މެސީ) އެވެ. މީގެއިތުރުން، އެ ޓީމަށް ކުޅެމުން އައި އަހުމަދު އިމާޒް (އާއްކޮ) އަދި ގާސިމް ސައްމާމް ގެ އެއްބަސްވުން އާ ނުކުރުމަށް މާޒިޔާ އިން ނިންމާފައިވާތީވެ މި ދެ ކުޅުންތެރިންވެސް އެހެން ކްލަބަކަށް ބަދަލުވާނެއެވެ.


Resort Thakun Libey Bimuge Kuli Council ah Libey Goi Hadhany ރިސޯޓްތަކުން ލިބޭ ބިމުގެ ކުލި ކައުންސިލަށް ލިބޭގޮތް ހަދަނީ – Huvadhoo News Resort Thakun Libey Bimuge Kuli Council ah Libey Goi Hadhany Huvadhoo News\nރިސޯޓްތަކުން ލިބޭ ބިމުގެ ކުލި ކައުންސިލަށް ލިބޭގޮތް ހަދަނީ\nރިސޯޓްތަކުން ލިބޭ ބިމުގެ ކުލި ކައުންސިލަށް ލިބޭގޮތަށް ޤާނޫނަށް ބަދަލު ގެންނަވާފައިވާ ކަމަށް ރައީސުލް ޖުމްހޫރިއްޔާ އިބްރާހިމް މުހައްމަދު ސޯލިހު ވިދާޅުވެއްޖެއެވެ.\nރައީސް އޮފީހުގައި އިއްޔެ ބޭއްވުނު ބައްދަލުވުމުގައި ގއ. އަތޮޅުގެ ކައުންސިލުގެ ރައީސް ވަނީ ރައީސުލްޖުމްހޫރިއްޔާއާއި ބައްދަލުކުރައްވާފައެވެ.\nމިބައްދަލުވުމުގައި ގއ. އަތޮޅުގެ ކައުންސިލުގެ ރައީސް ވަނީ އެއަތޮޅަށް ދިމާވެފައިވާ ދަތިތައް ރައީސުލްޖުމްހުރިއްޔާ އާއި ހިއްސާކޮށްފައެވެ. އޭގެތެރޭގައި އެއަތޮޅުގައި ހަދަމުންދާ ރިސޯޓްތަކުގެ މަސައްކަތް ނިންމާލުމުގައި ސަރުކާރުން އެހީތެރިކަމެއް ފޯރުކޮށްދީ، އެރިސޯޓްތަކުން ކައުންސިލަށާއި ރައްޔިތުންނަށް ފައިދާ ކުރުވަނިވި ގޮތެއް މަގުފަހިކޮށްދެއްވުމަށް އެދިލައްވާފައެވެ.\nރަޢިސް ވިދާޅުވީ ރިސޯޓްތަކުން ލިބޭ ބިމުގެ ކުލި ކައުންސިލަށް ލިބޭ ގޮތް ހެދުމުން ކައުންސިލުގެ ބަޖެޓުގެ ދަތިކަމަށް ހައްލެއް ލިބިގެންދާނެކަމަށެވެ.\nގއ.އަތޮޅުގެ ރަށްތަކުގައި މިވަގުތު ހުރި ދަތިތައް ކަމަށް ފާހަނގަކުރެވޭ ކަންތައްތަކުގެ ތެރޭގައި އެއަތޮޅު ހޮސްޕިޓަލުގެ ޖާގައިގެ ދަތިކަމާއި، ގއ. އަތޮޅު ތައުލީމީ މަރުކަޒެއް ނެތުމުން ކުރިމަތިވާ ގޮންޖެހުންތަކުގެ އިތުރުން ކޫއްޑޫ އެއަރޕޯޓަށް ބޭނުންވާ ބައެއް ވަސީލަތްތައް ނުލިބޭކަން އެއަތޮޅު ކައުންސިލުގެ ރައީސް ވަނީ ރައީސަށް ދަންނަވާފައެވެ.\nމިދެންނެވުންތަކާއި ގުޅިގެން ރައީސުލް ޖުމްހޫރިއްޔާ ވިދާޅުވީ މިފްކޯގެ އެކްސްޓެންޝަން މަޝްރޫއުގެ ތެރެއިން މަސްވެރިންގެ ޝަކުވާތަކަށް ހައްލެއް ލިބިގެންދާނެ ކަމަށާއި ޔޫއެސްޕީގެ ދަށުން ހޮސްޕިޓަލު ޕްރޮޖެކްޓްގެ މަސައްކަތް ސަރުކާރުން ކުރަމުންގެންދާކަމަށެވެ.\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ގއ.އަތޮޅު ކައުންސިލް


Jumbo bag vettunee 11 bureege imaaraathakun noon, gudhaneh threin\nޖަމްބޯ ބޭގް ވެއްޓުނީ ގުދަނެއްގެ ތެރެއިން\nހާދިސާ ހިނގި ސަރަހައްދު: ޖަމްބޯ ބޭގް ވެއްޓުމުގެ ސަބަބުން މަރުވެފައިވަނީ 24 އަހަރުގެ ބިދޭސީއެއް\nއިއްޔެ ބިދޭސީއަކު މަރުވި ހާދިސާގައި ސިމެންތި ބަސްތާތަކެއް ލާފައި ހުރި ޖަމްބޯ ބޭގު ނުވަތަ ބޮޑު ބަސްތާ ވެއްޓުނީ އުސް އިމާރާތެއްގެ މަތީން ނޫން ކަމާއި އެ ބަސްތާ ވެއްޓުނީ އެ ސައިޓްގައި ހުރި ގުދަނެއްގެ ތެރެއިންކަން އެނގިއްޖެ އެވެ.\nއިއްޔެ އެ ހާދިސާ ހިނގީ ޖާހު އިންވެސްޓްމަންޓުން ހުޅުމާލޭގެ ސެންޓްރަލްޕާކު ކައިރިން ހަދަމުންދިޔަ 11 ބުރީގެ އިމާރާތެއްގެ ވޯކް ސައިޓްގައި ހުރި ސިމެންތި ގުދަނަކުން ބަސްތާ ކަހާލައި ވެއްޓި ބަންގުލަދޭޝްގެ މީހަކު އޭގެ ދަށު ވެގެނެވެ. އޭނާއަކީ އެ ސައިޓްގައި މަސައްކަތް ކުރަމުން އައި މީހެކެވެ. އުމުރުން 24 އަހަރުގެ އެ މީހާއަކީ ހުއްދައާއެކު މަސައްކަތް ކުރަމުން އައި ނޫނީ ގަވައިދާ ހިލާފަށް މަސައްކަތް ކުރާ މީހެއް ކަމެއް ސާފެއް ނުވެ އެވެ.\nއަވަސް އަށް މައުލޫމާތު ލިބިފައިވާ ގޮތުގައި ސިމެންތި ބަސްތާތަކާއެކު ދާޖަފައިވާ ބިޔަ ޖަމްބޯ ބޭގް ކަހާލާގެން ވެއްޓިފައި ވަނީ ހަދަމުން ދިޔަ 11 ބުރީގެ އިމާރާތާ 15 ވަރަކަށް ފޫޓު ދުރުގައި ޓިނުން ހަދާފައިވާ ގުދަނެއްގެ ތެރެއިން ފަސްވަރަކަށް ފޫޓު މަތިންނެވެ. އަދި އެ ގުދަނުގެ ތެރޭގައި ޖަހާފައިވާ ޖަމްބޯ ބޭގުތަކެއްގެ ތެރެއިން ސިމެންތި ބަސްތާތަކެއް ނަގަން ކުރި މަސައްކަތުގައި ޖަމްބޯ ބޭގެއް ވެއްޓުނު ވަގުތު އޭގެ ދަށުވެ މަރުވި ބިދޭސީ މީހާ ހުރީ ބަސްތާ ކާހަލައިގެން ވެއްޓުނު ދިމާ ތިރީގަ އެވެ.\nމައުލޫމާތު ލިބިފައިވާ ގޮތުގައި ގުދަނުގައި އެ ޖަމްބޯ ބޭގްތައް ޖަހާފައިވަނީ އުސްކޮށެއް ނޫނެވެ. ވެއްޓުނު ބަސްތާ ނަގަން އުޅެފައި ވަނީ ފަސް ފޫޓު މަތީންނެވެ.\nއިއްޔެ އެ ހާދިސާއާ ގުޅިގެން ފުލުހުން ފުރަތަމަ މައުލުމާތު އާންމު ކުރި އިރު ބުނެފައިވާ ގޮތުން އެމީހާ މަރުވީ ޖާހު އިންވެސްޓްމަންޓުން ހުޅުމާލޭ ސެންޓްރަލްޕާކު ކައިރީގައި ހަދަމުންދިޔަ އިމާރާތަކުން ވެއްޓުނު ސިމެންތި ބަސްތާއެއްގެ ދަށުވެގެނެވެ. ނަމަވެސް މިއަދު ފުލުހުން ވެސް ވަނީ އެގޮތަށް ބުނެވިފައިވަނީ ލިބުނު މައުލޫމާތުގެ ކުށަކުން ކަމަށް ބުނެފަ އެވެ. އަދި މިއަދު ބުނީ އެމީހާ މަރުވީ ސިމެންތި ބަސްތާއެއް ވެއްޓިގެން ނޫން ކަމަށާއި، އެމީހާ މަރުވެފައި ވަނީ ސިމެންތިބަސްތާ ތަކެއް ހުރި ޖަމްބޯ ބޭގެއް އޭނާގެ ބޮލަށް ވެއްޓިގެން ކަމަށެވެ.\nޖާހު އިންވެސްޓްމެންޓުގެ އޮފިޝަލަކު މިއަދު ވިދާޅުވީ އެ ކުންފުނިން އިމާރާތް ކުރުމުގެ މަސައްކަތް ކުރަނީ އުސޫލާ އެއްގޮތަށް ސަލާމަތީ ފިޔަވަޅުތައް އަޅައިގެން ކަމަށާއި އިއްޔެގެ ހާދިސާ ހިނގާފައިވަނީ ސަލާމަތީ ކަންކަން ފޭލިވެގެން ނޫން ކަމަށާއި ހާދިސާގެ ހަބަރުތައް މީޑިއާގައި ރިޕޯޓްވި ގޮތުން ކަން ބޮޑުވާ ކަމަށެެވެ. އަދި ބުނީ އެ ހާދިސާގެ ތަހުގީގެއް ހިނގަމުންދާތީ އިތުރު މައުލޫމާތު މިވަގުތަށް ހިއްސާ ކުރެވެން ނެތް ކަމަށެވެ.\nމި ހާދިސާ ހިނގި އިރު މިދިއަ ޑިސެމްބަރު މަހުގެ ތެރޭ މާލޭގައި ހަދަމުން ދިޔަ އިމާރާތެއްގެ މަތީން ސިމެންތި ބަސްތާއެއް ބަންގްލަދޭޝްގެ ކުޑަ އަންހެން ކުއްޖެއްގެ ބޮލަށް ވެއްޓި މަރުވެފައި ވެއެވެ. އަދި އޭގެ ފަހުން އިމާރާތްކުރާ ސައިޓްތަކުގެ އިންސްޕެކްޝަންތައް ވެސް ހިންގާފައި ވަނިކޮށް އިމާރާތް ކުރުމުގެ ތެރޭގައި ތަފާތު ގިނަ ނުރައްކާތެރި ހާދިސާތައް ހިނގާފައި ވެއެވެ.\nމޯލްޑިވްސް ޕޮލިސް ސާވިސް އެކްސިޑެންޓް\nއިމާރާތަކުން އަނެއްކާވެސް މީހަކު ވެއްޓިއްޖެ\nވީއައިއޭއަށްދާ މަގުގައި ކާރު އެކްސިޑެންޓެއް ހިނގައިފި


އިންނަފިނޮޅުގެ ފަރަށް އެރި ބޯޓުން މަސްތުވާތަކެތިކަމަށް ބެލެވޭ އެއްޗެހިތަކެއް އިހަވަންދޫއަށް ގެނެސްފި — Ihavandhoo.com\nއިންނަފިނޮޅުގެ ފަރަށް އެރި ބޯޓުން މަސްތުވާތަކެތިކަމަށް ބެލެވޭ އެއްޗެހިތަކެއް އިހަވަންދޫއަށް ގެނެސްފި\nބޯޓުން ގެނަ ސާމާނު އިހަވަންދޫއަށް ބާލަނީ.\nހއ. އަތޮޅު އިންނަފިނޮޅު ފަރަށް އެރި ބޭރު ގައުމެއްގެ ބޯޓެއް ކައިރި އަށް ސިފައިން ދިއުމުން ރޯކޮށްލި ބޯޓުގައި ތިބި 8 ފަޅުވެރިންނާއި، އެބޯޓުގައި ހުރި ކަމަށްބެލެވޭ އެއްޗެހިތަކެއް އިހަވަންދޫއަށް ގެނެސްފިއެވެ. ބެލެވޭ ގޮތުގައި ބޯޓް ފަރަށް އަރާފައިވަނީ ރޭގެ ވަގުތެއްގައެވެ.\nއިހަވަންދޫއަށް ފުލުހުންގެ ލޯންޗެއްގައި ދާދިދެންމެ ގެނަ އެއްޗެހިތައްހުރީ މަސްތުވާ ތަކެތި ޕްކެ ކޮށްފައި ހުންނަހެން ރަބަރު ޕެކެޓްގައި ވަރަށް ރަނގަޅަށް ޕެކްކޮށްފައި ކަމަށް މަންޒަރުދުއް މީހުން މިނޫހަށް ކިޔައިދިނެވެ. މިތަކެތި އިހަވަންދޫއަށް ބޭލުމުގައި ހަރަކާތްތެރިވި ފުލުހުން ތިބީ ދެ އަތަށް އަންގި ލައި އަނގަޔާއި ނޭފަތް ނިވާވާނެހެން މާސްކު އަޅައިގެންނެވެ. ނަމަވެސް މިކަމާއިގުޅިގެން ފުލުހުންގެ ބަހެއް އަދި ނުލިބެއެވެ.\nއެ ބޯޓު ފަރަށް އަރާފައި އޮއްވައި ފުރަތަމަ ފެނުނީ މަސްވެރިކަމަށް ނިކުމެ އުޅުނު ހއ އަތޮޅު ބަޔަކަށެވެ. ބޯޓު ފަރަށް އަރާފައި އޮތްކަން އެ މީހުން ސިފައިންނަށް އެންގުމުން، ސިފައިން އެ ސަރަހައްދަށް އަންނަ ތަން ފެނުމުން ބޯޓުގައި ރޯކޮށްލުމަށް ފަހު އެ ބޯޓްގައިތިބި ފަޅުވެރިން ކަނޑަށް ފުންމައިލީ ކަމަށް މައުލޫމާތު ލިބެއެވެ. ބޯޓުގައި ރޯކޮށްލީ ސިފައިންގެ ލޯންޗެއް ބޯޓާ ފަންސާހަކަށް ފޫޓަށް ކައިރިވި ފަހުންކަމަށްވެއެވެ.\nބޯޓުގައި ރޯކޮށްލުމުގެ ސަބަބުން ބޯޓުގެ ބައިތައް އޮޔާ ދާތީ، އެ ސަރަހައްދުން ދަތުރުކުރާ މީހުން ސަމާލުވާން އެމްއެންޑީއެފުން އިލްތިމާސްކުރެ އެވެ. މައުލޫމާތު ލިބިފައިވާ ގޮތުގައި އެއީ އީރާންގެ ބޯޓެކެވެ.


Jammu Aai Kashmir: Sriganar Airport Ah Reygandu Flight Thah Jahssan Fashanee - Vaguthu\nޖައްމު އާއި ކަޝްމީރް ޓެރިޓަރީގެ ސިޓީއެއް ކަމަށްވާ ދިރިނަގަރްގެ އެއާޕޯޓަށް ރޭގަނޑު ފްލައިޓުތައް ޖެއްސޭގޮތަށް ހެދުމަށް މަޝްވަރާކޮށްފިއެވެ.\nޔޫނިއަން ހޯމް ސެކްރެޓަރީ އަޖޭ ކުމާރް މިދިޔަ ބުދަ ދުވަހު ކުރިޔަށް ގެންދިޔަ ބައްދަލުވުމެއްގައި ވަނީ ރޭގަނޑުގެ ވަގުތު ވައިގެ ދަތުރުތައް ކުމުގެ ގާބިލުކަން ހުރި މިންވަރާއި، އެފަދަ އިންތިޒާމްތައް ހަމަޖެއްސެން ހުރި ގޮތަށް އަލިއަޅުވާލައި މަޝްވަރާކޮށްފައެވެ.\nޖައްމު އާއި ކަޝްމީރުގެ ޗީފް ސެކްރެޓަރީ، ޑރ އަރުުން ކުމާރް މެހްތާ އަންގާފައިވަނީ ސްރިނިގަރް އެއާޕޯޓު ރޭގަނޑަށް ފަސޭހައިން ފާޅުވާނެހެން ލައިޓްތަކުގެ ޕްރޮޖެކްޓް ކުރިޔަށް ގެންދިޔުމަށެވެ.\n"ޖައްމު އެއާޕޯޓުގެ އެއާ ސްޓްރިޕް މަރާމާތުކުރުމުގެ މަސައްކަތްތަކެއް މި ހަފްތާތެރޭގައި ނިމިގެންދާނެ. އޭގެ ތެރޭގައި ލައިޓްތަކުގެ ޕްރޮޖެކްޓް ވެސް ހިމެނޭނެ. މަސައްކަތް ނިމުމުން މި މަސް ނިމުމުގެ ކުރިން ރޭގަނޑުގެ ފްލައިޓުތައް ޖައްމު އެއާޕޯޓުގައި އޮޕެރޭޓް ކުރެވޭ ވަރު ވެގެންދާނެ" އޭނާ ވިދާޅުވިއެވެ.\nއެ އެއާޕޯޓުގައި މިހާރު އިންޓަނޭޝަނަލް ދަތުރުތައް ކުރަމުންގެންދަނީ ހަމައެކަނި ހައްޖުވެރިންނަށެވެ. އޭގެ ބަދަލުގައި މިނިސްޓްރީ އޮފް ސިވިލް އޭވިއޭޝަނުން ރާވާފައިވަނީ ސްރިނިގަރް އެއާޕޯޓުން އިންޓަނޭޝަނަލް ދަތުރުތައް ކުރަމުން ގެންދިޔުމަށެެވެ.\nމިހާރު މާރުކޭޓުތަކަށް މުދާ ގެނައުމުގައި ދަތުރުތައް ކުރަމުންދާ އަވަސްމިނަށް ބަލައި، ސިވިލް އޭވިއޭޝަނުން ލަފާކޮށްފައިވަނީ މި ނިންމުންތަކުގެ ސަބަބުން ދަނޑުވެރިންނާއި ވިޔަފާރިވެރިންނަށް ފައިދާތަކެއް ލިބިގެންދާނެ ކަމަށެވެ. ވައިގެ މަގުން މުދާ ފޮނުވުމަށް ހާއްސަކޮށް އެ ސަރަހައްދުގެ ދަނޑުވެރިންނަށް ސަބްސިޑީއެއް ދިނުމަށްވެސް ވަނީ ނިންމާފައެވެ.


އައިރީން2– Esfiya\nEditor’s note: We request you to change your author name toavalid name!\nއައިރީންގެ ޕާޓީ ނިމިގެން ދިޔައީ އެކަހަލަ ގޮތަކަށެވެ. ”ދޮންތި އަޅުގަނޑަށް ގިފްޓެއް ދޭން ވާނެ.” އައިރީންގެ ކޮއްކޮ އައިލީން އައިސް އައިރީން ކައިރީ ހުރި މޭޒައް އިޝާރަތް ކޮއްލަމުން ބުނެލިއެވެ. ”ޔެސް ކޮކީ…” އައިލީންގެ ބޮލުގައި އައިރީން ފިރުމާލަމުން ބުނެލިއެެވެ. އެއީ އޭނާގެ ހުރި ހަމަ އެކަނި ކޮއްކޮ އެވެ. އެވަަރަށް އޭނާ ދެކެ ލޯބި ވެސް ވެއެވެ.\nއައިލީން އަކީ އުމުރުން5އަހަރަށް ދާވަރުގެ ކުޑަ ކުއްޖެކެވެ. އައިލީން އާއި އައިރީން ތިބީ ވަރަށް އުފަލުންނެވެ. އެއީ އަލައް މިކަހަލަ ޕާޓީ އެއް ބޭއްވީ ތީއެވެ.\nދުވަސް އެކަހަލަ ގޮތަކަށް ނިމި އިރުއޮއްސިއްޖެވެ. މަޢްރިބް ނަމާދުގެ ބަންގީގެ އަޑު އިވުމާއެކު މުޅި ތަނުގައަި ތިބި މީހުންތައް މަދުވިއެވެ. އެހެން ކަމުން އައިރީންވެސް ނަމާދު ކުރުމައް ތައްޔާރު ވުމައް ގޭތެރެއަށް ވަނީ ހުރިހާާ ހަދިޔާ ތަކެއްް ހިފައިގެންނެވެ. އަވަސް އަވަސް ކޮއްލަފާއި ގޭތެރެއައް ވަނެ ދުއްވައިގަތެވެ. ދުއްވައި ގަތުމުގެ ސަބަބުން އައިރީންގެ ފައި ކައްސާލައިގެން ވެއްޓެ ން ދިޔައެވެ. ނަމަވެސް އޭގެ ކުރިން އައިރީންގެ ގައިގާ ބާރު ގަަދަ ދެއަތުން ހިފެހެއްޓިއެވެ. އައިރީން ވެއްޓޭެ ކަމައް ހީކޮއް އޮތީ ދެލޯ މަރައިގެންނެވެ. އިރުކޮޅެއްފަހުން އެ ރީތި ދެލޯ ހުޅުވާލިއެވެ.ފުރަތަމަ ވެސް ފެނުނީ ނޫ ކުލައިގެ އަސަރުގަދަ ދެ ލޮލަކުން އައިރީންއަށް ބަލަން ހުރި ފިރިހެން މީހައެވެ. ކޮންމެވެސްތަނަކުން ފެނުނު ހަނދާން ވިއެވެ. އެއީ ހަމަ ގާއިމުވެސް އައިރީންއާއި އެއް ފުރާ ފިރިހެނެކެވެ. އާންއެކެވެ. އެއީ އޭނާ އާއެއް ގްރޭޑެއްގެ ކުއްޖެކެވެ. އަލަށް ސްކޫލަށް ޖޮއިން ކުރި ފިރިހެން ކުއްޖެކެވެ.\n”އޭ ޒާންބުރޯ އަދި ނުވޭ އިނގެ.” އެ ފިރިހެން ކުއްޖާގެ ފަހަތުން އައީ އަނިލްއެވެ.”ޒާން؟؟” ލަދު ން ހުރެ ނަމަވެސް އައިރީން ބުނރލިއެވެ.”އަޒާން” އަނިލް ފުޅާ ހިނިތުން ވުމަކާއެކު ބުނެލިއެވެ.”އައި ރީންއަކައް ނޭނގޭނެ..” އެއްލޯ މަރާލަމުން އަނެއްކާވެސް އަނިލް ބުނެލިއެވެ. ”ދިސް އިޒް އަހްމަދު އަޒާން… އެން ހީ އިޒް ފޯޓީން އިޔާޒް.. ބާތްޑޭ ނޭނގުނަސް އަހަރު އިނގޭ…” އަނިލް އަޒާން އާ ބެހޭ ގޮތުން ކުޑަ ތައާރަފެއް ދިނެވެ.\n”އޭ ޒާންބްރޯ ބާތްޑޭ؟؟” އަނިލް ހަމައެކަނި އަޒާން އަށް އިވޭވަރަށް ބުނެލިއެވެ.”މިއަދު” އަޒާން ކުރު ޖަވާބެއް ދިނެވެ.”ވަޓް؟؟؟ ޔޫ އެން ރީން އުފަން ވީ އެއްދިވަހަކު؟” އައިރީން ހުރީ ބުނާނެ އެއްޗެއް ނޭގިފައެވެ.”އަދި ފަހުން ދިމާވާނެ ދޯ… ނިލް… ދަނީ އިނގޭ ނަމާދުކުރަން..” މުށިގަނޑު މަތީ ހުރި ޕާރްސަލްތައް ހޮވާލަމުން ބުނެލިއެވެ.\n”ރީން އެކަނި މައްޗައް އެރޭތަ ގޭނޭ އަހަންނަށް އެއްބައި” އަނިލް ބުނެލިއެވެ. އައިރީން އެއްޗެކޭ ނުބުނުމުން އައިރީން އަތުން އެއްބައި ނަގައިގެން މައްޗައް އަނިލްްްް އެރިއެވެ.”މަށަށް ގެނޭ ބާކީ” އައިރީން އަތުގައި ބާކީ ހުރި ޕާރްސަލްތައް އަޒާން ދަމައިގަތެވެ.ްް އައިރީން ހުރީ ގަބުވެފައެވެ. ކޮންކަހލަ ދެ ފިރިހެން ކުދިން ހެއްޔެވެ. އައިރީންގެ ބޮޑު ހެދުމުގެ ފަސްބައިގައި ހިފައިގެން ކޮޓަރިއަށް ގޮސް ވަނެވެެ. އޭރު އަނިލް ސްޓަޑީ ޓޭބަލް ކައިރީ އިން ގޮނޑީގައި އިއްތާލައިގެން އިނެވެ.”އހަރެންގެ ފަރާތުން ރީން އަށް ދޭ ހަދިޔާ.. ” އަނިލް ކުޑަަ ޕާރްސަލަ އެށް ދިއްކޮލިއެވެ. އައިރީން އަނިލް ކުރިމަތީގައި އެ ޕާރްސަލް ކަނޑާލިއެވެ.”ވާވް… ތެންކު ޔޫ ސޯ ސޯ މަޗް އަނިލް.” ޕާރްސަލް ކަނޑާލިއިރު ސްމާޓް ފޯނެއްގެ ފޮށިގަނޑުު ހުއްޓެވެ. އަވހަށް އައިރީން އެ ފޮށި ހުޅުވާލިއެވެ. ރީތި ރީތި ފޯނެކެވެ.\nDear readers here is seconed part of aireen aslu kurin liyefa huryma mi up kohdheny in sha allah vv avahah mamma storyga seazan two fashaanan\nMi buru name change kury admin team in request kuryma\nVrh vaahaka liyaa hiyva kujje kamah faahaga kurevey.. Keep it up sweet heart. BTW where are you from… butterfly?? And who is kitty?\nIT my frend. NUFENUNAS\nMistakes v gina..Like sukun kurumuga adhi jumla thah ethurumuga..story liyefa proof read kohfa mistakes huriyyaerangalhu kohlan try kuraathi…avahah liyefa up kurumeh noonehnu dhw muhimmy..Next part dhigukohlaathi ingey..Adhi jiji mibuni kanthah thakah visnaafa rangalhu kohlan masaihkaiy kuraathi ingey Ishaa..keep going dearr…All da best\nހިތާމަ މަޖާ ލޯބި September 21, 2020


English Fa Cup: Tottenham Katuvaalai Norwich Quarter Ah - Vaguthu\nޓޮޓެންހަމް ކަޓުވާލައި ނޯވިޗް އެފްއޭ ކަޕްގެ ކުއާޓާ އަށް\nޕްރިމިއާ ލީގުގެ ހަތް ވަނައިގައި އޮތް ޓޮޓެންހަމް ހޮޓްސްޕާސްގެ މައްޗަށް ޕެނަލްޓީން ކުރި ހޯދައި ލީގުގެ ފުލުގައި އޮތް ނޯވިޗް ސިޓީން އެފްއޭ ކަޕް ފުޓްބޯޅަ މުބާރާތުގެ ކުއާޓާގެ ޖާގައެއް ރޭ ހޯދައިފިއެވެ.\nރަށުން ބޭރުގައި ކުޅެ ނޯވިޗުން ޓޮޓެންހަމް ކަޓުވާލީ 120 މިނެޓު ހަމަވިއިރު 1-1 އިން ނަތީޖާ އެއްވަރުވެގެން ޖެހި ޕެނަލްޓީގައި 3-2 އިން ކުރި ހޯދައިގެންނެވެ.\nޓޮޓެންހަމް ހޮޓްސްޕާސް ސްޓޭޑިއަމްގައި ކުޅުނު މި މެޗަށް ދެ ޓީމުން ވެސް ނެރުނީ ވަރުގަދަ އެގާރައެކެވެ. ޓޮޓެންހަމް ޓީމުން ލޫކަސް މޫރާ އާއި ހޮލަންޑުގެ ޒުވާން ފޯވަޑް ސްޓީވެން ބާގްވިންގެ އިތުރުން ޑެލޭ އަލީ ފެނުނު އިރު އާންމުކޮށް ކުޅޭ ކުޅުންތެރިންގެ ތެރެއިން ނޯވިޗްގެ ފުރަތަމަ އެގާރައިން ރޭގެ މެޗުގައި މަދުވީ ހަމައެކަނި ފޯވަޑް ޓީމު ޕުއްކީއެވެ.\nމެޗުގައި ފެނިގެންދިޔަ ފުރަތަމަ ގޯލު ޖެހީ ޓޮޓެންހަމުންނެވެ. ފުރަތަމަ ހާފުގެ 13 ވަނަ މިނެޓުގައި އާޖެންޓީނާގެ މިޑްފީލްޑަރު ޖިއޮވާނީ ލޯ ސެލްޝޯ ތަނަވަސްކޮށްދިން ފުރުސަތެއްގައި މި ގޯލު އެޓީމަށް ކާމިޔާބުކޮށްދިނީ ޑިފެންޑަރު ޖަން ވަޓޮންގްހަންއެވެ. ފުރަތަމަ ހާފު ނިމެން ގާތްވެފައި ވަނިކޮށް މެޗުގެ ނަތީޖާ އެއްވަރު ކުރަން ނޯވިޗަށް ކައިރި ކައިރީގައި ދެ ފުރުސަތެއް ލިބިގެންދިޔައެވެ. ޓޮޓެންހަމްގެ ދެ ކުޅުންތެރިން ކައިރިން ނައްޓާލުމަށްފަހު އެމިލިއާނޯ ބުއެންޑިއާ ޖެހި ބޯޅަ ކީޕަރު މިޗެލް ވޯމް މަތަކުރިއިރު އޭރިއާ ބޭރުން ލޫކަސް ރަޕް ފޮނުވާލި ހަމަލާގެ ހުރަހަކަށްވީ ވެސް ވޯމްއެވެ.\nމެޗުގެ ދެވަނަ ހާފުގައި ވެސް ބޮޑަށް ނުރައްކާތެރިކޮށް ފެނުނީ ނޯވިޗްއެވެ. އެގޮތުން ބުއެންޑިއާ އާއި ރަޕް ޖެހި ބޯޅަތައް ގޯލަށް ނުވަދެ ސަލާމަތްވީ ވޯމްގެ ހުޝިޔާރުކަމުންނެވެ. ކައިރި ކައިރީގައި ޓޮޓެންހަމްގެ ގޯލަށް ހަމަލާތައް ފޮނުވާލަމުން ގޮސް ނޯވިޗުން އެންމެ ފަހުން ނަތީޖާ އެއްވަރު ކުރީ 78 ވަނަ މިނެޓުގައި ފޯވަޑް ޖޯސިޕް ޑޮމިކް ޖެހި ގޯލުންނެވެ.\n90 މިނެޓު ހަމަވެގެން ކުޅުނު އިތުރު ވަގުތުގެ ދެ ހާފުގައި ވެސް ދެ ޓީމުންކުރެ އެއްވެސް ޓީމަކަށް ގޯލު ޖަހަން އެދެވޭ ފުރުސަތުތަކެއް ލިބިގެން ނުދެއެވެ.\nނަތީޖާ އެއްވަރުވެ، ޖެހި ޕެނަލްޓީގައި އެންމެ ފުރަތަމަ ޓޮޓެންހަމުން އެރިކް ޑާޔާ ޖެހި ބޯލަ ގޯލަށް ވަން އިރު ނޯވިޗްގެ ފަރާތުން ކެނީ މެކްލީން ޖެހި ޕެނަލްޓީ ވޯމް މަތަކުރިއެވެ. ނަމަވެސް ދެވަނަ ޕެނަލްޓީގައި އެރިކް ލަމޭލާ ޖެހި ބޯޅަ ގޯލުގެ ހުރަސް ދަނޑިއަށް އަމާޒުވުމުގެ ފައިދާ ނަގައި ނޯވިޗްގެ އެޑަމް އުޗޭ އިޑާ ވަނީ އޭނާގެ ޕެނަލްޓީ ކާމިޔާބުކޮށް ނަތީޖާ އެއްވަރުކޮށްފައެވެ.\nއޭގެ ފަހުން ލޯ ސެލްޝޯ އާއި މާކޯ ސްޓިއަޕެމޭން ޖެހި ޕެނަލްޓީތައް ދެ ކުޅުންތެރިންވެސް ވަނީ ކާމިޔާބުކޮށްފައެވެ. ޓޮޓެންހަމްގެ ހަތަރު ވަނަ ޕެނަލްޓީ ޖެހި ޓްރޯއީ ޕެރޮޓް އަށް ބޯޅަ ގޯލުގެ ތެރެއަށް ވައްދާނުލެވުމުގެ ފައިދާ ނަގައި ނޯވިޗްގެ ޓޮޑް ކާންޓްވެލް ވަނީ އޭނާގެ ޕެނަލްޓީ ކާމިޔާބުކޮށްފައެވެ. ފަސްވަނަ ޕެނަލްޓީ ކާމިޔާބުކުރަން މަޖުބޫރުވެފައި އޮއްވައި ޓޮޓެންހަމްގެ ގެޑްސަން ފާނެންޑޭސް ޖެހި ބޯޅަ ކީޕަރު ކްރޫލް ވަނީ މަތަކޮށް ނޯވިޗް ފައިނަލަށް ގެންގޮސްދީފައެވެ.\nމިއީ 1991 ވަނަ އަހަރުގެ ފަހުން ނޯވިޗް އެފްއޭ ކަޕްގެ ކުއާޓާ ފައިނަލަށް ދަތުރު ކުރި ފުރަތަމަ ފަހަރެވެ. ނޯވިޗާއެކު މުބާރާތުގެ ކުއާޓާ އަށް ދަތުރު ކުރި ޓީމުތަކަކީ އެންމެ ފަހުގެ ޗެމްޕިއަން މެންޗެސްޓާ ސިޓީ، އާސެނަލް، ޗެލްސީ، ލެސްޓާ ސިޓީ، ނިއުކާސަލް ޔުނައިޓެޑް އަދި ޝެފީލް ޔުނައިޓެޑެވެ. ކުއާޓާގެ ފަހު ޖާގަ ކަށަވަރު ކުރުމަށް މާދަމާ ރޭ ޑާބީ ކައުންޓީ އާއި މެންޗެސްޓާ ޔުނައިޓެޑް ބައްދަލުކުރާނެއެވެ.


Napoli molhunuvumun Juventus faidha nagaifi | Mihaaru\nޔުވެންޓަސްގެ ބުފޮން (މ) އާއި ރުގާނީ (ވ) އަދި އަސަމޮއާ މެޗަށް ފަހު ވާހަކަދައްކަނީ. --ފޮޓޯ: އޭއެފްޕީ\n16 އެޕްރީލް 2018 - 11:03 1 comment\nޔުވެންޓަސް 84 ޕޮއިންޓާ އެކު އެއް ވަނައިގައި އޮތްއިރު ނަޕޯލީ ދެ ވަނައިގައި އޮތީ 78 ޕޮއިންޓާ އެކު އެވެ. އެ ޓީމު މިވަނީ އެންމެ ފަހުން ކުޅުނު ފަސް މެޗުގެ ތެރެއިން ތިން މެޗުން އެއްވަރުވެފަ އެވެ.\nރޭ މިލާނުގެ ދަނޑުގައި އެ ޓީމާއި ނަޕޯލީ ކުޅުނު މެޗުގައި ދެ ޓީމަށް ވެސް ލަނޑު ޖަހާނެ ފުރުސަތުތަކެއް ލިބުނެވެ. މި މެޗުން ނަޕޯލީ މޮޅުނުވުމުގެ އެންމެ ބޮޑު ޝުކުރެއް ހައްގުވަނީ ރޭ އިޓާލިއަން ލީގުގައި 100 ވަނަ މެޗު ކުޅެ އެ ޝަރަފް އެންމެ ޒުވާން އުމުރެއްގައި ހޯދި ކުޅުންތެރިޔާ ކަމަށްވާ މިލާނުގެ ގޯލްކީޕަރު ޖިއަންލުއިޖީ ޑޮންނަރުއްމާ އެވެ. ނަޕޯލީ ނިސްބަތްވާ ނޭޕްލްސް އަށް އުފަން ޑޮންނަރުއްމާ ވަނީ ފަހު ސިކުންތުގެ ކޮޅުގެ ތެރޭގައި ނަޕޯލީގެ އަރެކް މިލިޗް ގޯލްކުރިމަތިން ހުހަށް ހުރެ ޖެހި ބޯޅައެއް ސަލާމަތްކޮށްފަ އެވެ.\nއަމިއްލަ ދަނޑުގައި ސަމްޕްޑޯރިއާ އަތުން ޔުވެންޓަސް މޮޅުވިއިރު ގޯލް ޖެހީ މާރިއޯ މަންޒުކިޗާއި ބެނެޑިކްޓް ހޮވެޑެސް އަދި ސާމީ ކެދީރާ އެވެ. ތިން ލަނޑު ވެސް ޖަހަން މަގުފަހިކޮށްދިނީ ޑަގްލަސް ކޮސްޓާ އެވެ.\nރޭ ރޯމް ޑާބީގައި އޭއެސް ރޯމާ އާއި ލާޒިއޯ ވަނީ 0-0 އިން އެއްވަރުވެފަ އެވެ. މި ނަތީޖާއާ އެކު 61 ޕޮއިންޓާ އެކު ލަނޑުގެ ތަފާތުން ލާޒިއޯ ވަނީ ތިން ވަނަ އަށް އަރައިފަ އެވެ. އެ އަދަދަށް ޕޮއިންޓް އެއްކޮށްގެން ރޯމާ ހަތަރު ވަނައިގައި އޮތްއިރު ފަސް ވަނައިގައި 60 ޕޮއިންޓާ އެކު އޮތީ އިންޓަ މިލާނެވެ. އެ ޓީމު ވަނީ ރޭ އެޓަލާންޓާއާ 0-0 އިން އެއްވަރުވެފަ އެވެ. މިލާން އޮތީ 53 ޕޮއިންޓާ އެކު ހަ ވަނައިގަ އެވެ.


Mi Aharu Hajjuge Alhukan Kuraany Rahkaatheri Kamuge Fiyavalhu Thakaaeku: Saudi - Vaguthu\nމިއަހަރު ހައްޖުގެ އަޅުކަން ކުރިޔަށް ގެންދިއުމަށް ހަމަޖެހިފައިވަނީ ކޮވިޑް-19 އިން ރައްކާތެރިވުމުގެ ގޮތުން އަޅަންޖެހޭ ފިޔަވަޅުތައް އަޅައިގެން ކަމަށް ސައުދީ އަރަބިއާއިން އާދިއްތަ ދުވަހު އިއުލާން ކޮށްފިއެވެ.\nސައުދީން އިއުލާން ކުރި ގޮތުގައި މިއަހަރު ހައްޖުގެ މަތިވެރި އަޅުކަން ކުރިޔަށް ގެންދަން ނިންމާފައިވަނީ ނޮވެލް ކޮރޯނާވައިރަހުން ރައްކާތެރިވުމަށް އަޅަންޖެހޭ ހަރުކަށި ފިޔަވަޅުތަކާ އެކުގައި ކަމަށެވެ. ސައުދީގެ ހައްޖާއި އުމްރާ މިނިސްޓްރީން ބުނީ ހައްޖުގެ އަޅުކަން މިއަހަރު ކުރިޔަށް ގެންދަން ނިންމާފައިވަނީ ސިއްހީ ގޮތުންނާއި، ސަލާމަތީ ގޮތުން ހަމަޖައްސާ ވަކި އުސޫލެއްގެ ތެރެއިން ކަމަށެވެ. އަދި އެ ކަނޑައަޅާ އުސޫލު ތަކަކީ ހައްޖުގެ މަނާސިކުތައް ފަސޭހައިން އަދާކުރެވޭނެ ގޮތް ކަށަވަރު ކުރާނެ ކަމަށް މިނިސްޓްރީން ބުންޏެވެ.\nސައުދީގެ ހައްޖު އަދި އުމްރާ މިނިސްޓްރީން ނެރެފައިވާ ބަޔާނުގައި ބުނެފައިވަނީ އެގައުމުގެ ސިއްހީ އިދާރާތަކުން ހާލު ބަލައި، އެ ހާލަތާ ގުޅިގެން އަޅަންޖެހޭ ރައްކާތެރިކަމުގެ ފިޔަވަޅުތަކަށް ތައްޔާރުވަމުން އަންނަ ކަން ފާހަގަކޮށްފައެވެ. އިންސާނާގެ ސިއްހަތު ރައްކާތެރި ކުރުމަށް އެޅުން ލާޒިމް ފިޔަވަޅުތައް އެޅުމަށް ތައްޔާރު ވަމުންދާ ކަމަށް އެ ބަޔާނުގައިވެއެވެ.\nއެ ބަޔާނުގައި ކޮވިޑުން ރައްކާތެރިވުމަށް އަޅަންޖެހޭ ފިޔަވަޅުތަކާއި، ކޮވިޑް ފެތުރުން މަނާކުރުމަށް އަޅާ ފިޔަވަޅުތަކަށް ރިއާޔަތްކޮށް މިއަހަރުގެ ހައްޖު މޫސުމުގައި އަޅާނެ ފިޔަވަޅުތަކާއި އަމަލު ކުރަން ޖެހޭނެ ގޮތްތަކުގެ ތަފްސީލު ވަރަށް އަވަހަށް އާންމު ކުރާނެ ކަމަށް ސައުދީގެ ނޫސްތަކުން ބުނެފައިވެއެވެ.\nހައްޖަކީ އިސްލާމްދީނުގެ ރުކުންތަކުގެ ތެރެއިން ފަސްވަނަ ރުކުނެވެ. އެއީ މާއްދީ ގޮތުންނާއި ސިއްހީ ގޮތުން އެކަން އަދާކުރުމުގެ ގާބިލްކަމާއި ކެރިފޯރުންތެރިކަން ހުރި ފަރާތްތަކަށް އުމުރުން އެއްފަހަރު އަދާކުރުން ވާޖިބު އަޅުކަމެކެވެ. ކޮވިޑް ބަލިމަޑުކަމާ ގުޅިގެން މިދިޔަ އަހަރުގެ ހައްޖު މޫސުމުގައި ހައްޖުގެ އަޅުކަން އަދާކުރި އިރު ސައުދީއިން ވަނީ ސިއްހީ ރައްކާތެރި ކަމަށްޓަކައި ހަރުކަށި ފިޔަވަޅުތަކެއް އެކުލަވާލައިފައެވެ. އޭގެ ތެރޭގައި ގެފުޅުގެ އާއި ހަޖަރުލް އަސްވަދުގައި އަތްލުން މަނާކޮށްފައިވެއެވެ.\nސައުދީ އާއި އެހެން ގައުމުތަކުގެ މީހުން ހިމެނޭހެން މީގެ ކުރިން 2.5 މީހުން ހައްޖުވީ ނަމަވެސް، ކޮވިޑާ ގުޅިގެން މިދިޔަ އަހަރު ހައްޖުގެ އަޅުކަމުގައި ބައިވެރިވީ 10،000 މީހުންނެވެ.


481 އުޅަނދުގައި ސްޓިކާ ޖަހައިފި | | Sangu News\n481 އުޅަނދުގައި ސްޓިކާ ޖަހައިފި\n29 ސެޕްޓެމްބަރ 2019 - 07:58\nޤަވައިދާއި ހިލާފަށް ޕާކް ކޮށްފައި ހުރި 481 ވެހިކަލެއްގައި ފުލުހުން ސްޓިކާ ޖަހައިފި. ފޮޓޯ: ސަންގު\nޤަވައިދާއި ހިލާފަށް ޕާކް ކޮށްފައި ހުރި 481 ވެހިކަލެއްގައި ފުލުހުން ސްޓިކާ ޖަހައިފިއެވެ.\nކޮންމެ ހަފްތާއަކު ފުލުހުން ނެރޭ ތަފާސްހިސާބުތަސް ދައްކާ މިމަހުގެ 21އިން 27އިށް ފުލުުން ވަނީ 196 އުޅަނދެއް ޗެކުކޮށްފައެވެ. ލައިސަންސް ނެތި ދުއްވި 31 މީހަކު ފުލުހުން ޖޫރިމަނާކޮށްފައިވާިއރު ލައިސަންސް ކާޑު ނުލާ ދުއްވި 40 މީހަކު ފުލުހުން ވަނީ ހުއްޓުވާފައެވެ.\nޓްރެފިކް ފުލުހުންގެ އިތުރު ތަފްސާ ހިސާބުތަކަށް ބަލާއިރު މިދިޔަ ހަފްތާގައި މާލޭގައި 43 އެކްސިޑެންޓެއް ހިނގިއެވެ. އެ އެކްސިޑެންޓްތަކުގައި 15 މީހަކަށް އަނިޔާވިއެވެ.\nމިދިޔަ ހަފްތާގެ ފުލުހުންގެ ތަފާސްހިސާބުތަށް ދައްކާ ގޮތުން ފުލުހުން ވަނީ 76 އުޅަނދެއް ޓޯ ކޮށްފައެވެ.\nޕާކު ކުރާނެ ތަނެއް ނުދައްކައި ސްޓިކާ ނުޖެހުމަކީ މި ސަރުކާރުގެ ވައުދެކެވެ. މި އަހަރުގެ ކުރީ ކޮޅު، ސްޓިކާ ޖެހުން ހުއްޓާލުމާއި އެކު ގަވައިދާ ހިލާފަށް އަދި ފަރުވާކުޑަކޮށް ޕާކު ކުރުން އިތުރުވެގެން ދިޔައެވެ. އޭގެ ސަބަބުން އާއްމުންގެ ޝަކުވާތަކާއި ކަންބޮޑުވުންތައް އިތުރުވުމުގެ ސަބަބުން ފުލުހުން ވަނީ ސްޓިކާ ޖަހާނެ ބައެއް ހާލަތްތައް އާއްމުކޮށްފައެވެ.\nޕާކިންގ ވަޔަލޭޝަނސް ސްޓިކާ ޖެހުމުން، ޖޫރިމަނާގެ ގޮތުގައި ފުރަތަމަ ފަހަރު ނަމަ ދައްކަން ޖެހެނީ 250 ރުފިޔާއެވެ. ދެވަނަ ފަހަރު ނަމަ 500 ދައްކަން ޖެހޭއިރު، ތިން ވަނަ ފަހަރު ނަމަ ޖޫރިމަނާގެ ގޮތުގައި 750 ރުފިޔާ ދައްކަން ޖެހެއެވެ. ގަވައިދާ ހިލާފަށް ޕާކުކޮށްގެން ބޮޑެތި އަދަދުތަކުން ޖޫރިމަނާ ކުރާއިރު، ވައޮލޭޝަން ފީއަށް ބޮޑެތި އަދަދުތައް އަރާފައިވާ ބައެއް މީހުންވެސް އެބަތިބިކަން ފުލުހުން ވަނީ ހާމަކޮށްފައެވެ.\nސްޓިކާ ޖެހުން އިތުރުވެފައިވާތީ އެކަމާއި ގުޅިގެން ސުވާލު ކުރުމަށް ޓްރާނސްޕޯޓް މިނިސްޓަރ އައިޝަތު ނަހުލާ ވަނީ މަޖިލީހަށް ހާޒިކުރައްވާ ސުވާލުވެސް ކުރައްވާފައެވެ. އެކަމަނާ ވިދާޅުވީ މިހާރު ސްޓިކަރ ޖަހާނީ ހަމައެކަނި އާންމުންނަށް ދަތިވާގޮތަށް ޕާކް ކުރާ ތަންތަނުގައި އެކަނިކަމަށް އޭގެ ތެރޭގައި މިސްކިތްތައް ކައިރިއާއި، ކަފިހި ހުރަސްތަކާއި، ޑަބަލް ލައިން، އަދި ބޭރު މަގަށް ނިކުންނަ އިރު ދަތިވާގޮތައް ޕާކް ކުރާ ތަންތަން އެކަމަނާ ވަނީ ފާހަގަކުރައްވާފައެވެ. އަދި މިނިސްޓަރ ނަހުލާވަނީ ޕާކް ކުރުމުގެ ދަތި ފިލުވުމަށް3ޕާކިން ބިލްޑިންގް އެއް ހެދުމަށް ނިންމައި މިއަހަރުގެ ބަޖެޓްގައި ހިމެނިފައިވާކަންވެސް ވިދާޅުވެފައެވެ.\nޕްލޭނިންގް މިނިސްޓްރީއިން ބުނީ މާލޭގައި ޕާކިންގް ބިލްޑިންގްތައް އެޅުމަށް ވަކި ސަރަޙައްދުތަކެއް މިހާރު ކަނޑައަޅާފައިވާ ކަމަށެވެ. އޭގެ ތެރޭގައި ބައެއް ސަހަރާތަށް ހިމެނޭތީ މިހާރު އިސްލާމިކް މިނިސްޓްރީއާއި ވާހަކަދައްކައިގެން މަސައްކަތް ރިވިއު ކުރަމުންދާ ކަމަށް ބުނެފައިވެއެވެ.


Vai thagayyaru vumaai sihhathaa gulhey thamreen program eh baavvaifi\n''އެއާ ޕޮލިއުޝަން އެންޑް ހެލްތް: ޕްރޮޓެކްޓިން ކޮމިއުނިޓީސް'' ޕްރޮގްރާމުގެ ތެރެއިން-- ފޮޓޯ: އެޗްޕީއޭ\nވައި ތަގައްޔަރުވުމާއި ސިއްހަތާ ގުޅޭ ތަމްރީން ޕްރޮގްރާމެއް އެޗްޕީއޭ އިން ބާއްވައިފި\nހެލްތް ޕްރޮޓެކްޝަން އެޖެންސީ (އެޗްޕީއޭ) އާއި ދުނިޔޭގެ ސިއްހަތު ޖަމިއްޔާ (ޑަބްލިއުއެޗްއޯ) ގުޅިގެން ވައި ތަގައްޔަރުވުމާއި ސިއްހަތާ ހުރި ގުޅުމާ ބެހޭ ގޮތުން ތަމްރީނު ކުރުމުގެ ޕްރޮގްރާމެއް ކުރިއަށް ގެންގޮސްފި އެވެ.\nދެ ދުވަހުގެ ނިޔަލަށް ކުރިއަށް ގެންދިޔަ ޕްރޮގްރާމް ފެށީ އިއްޔެ އެވެ. ''އެއާ ޕޮލިއުޝަން އެންޑް ހެލްތް: ޕްރޮޓެކްޓިން ކޮމިއުނިޓީސް'' ގެ ނަމުގައި ޕްރޮގްރާމް ކުރިއަށް ދިޔެއީ ޝައިން ޓްރީ ބިލްޑިންގް ގައެވެ.\nއެ ތަމްރީން ޕްރޮގްރާމަކީ ވައި ނުސާފުވުމުގެ ސަބަބުން ސިއްހަތަށް ކުރާ ނޭދެވޭ އަސަރުތަކާ ބެހޭ ގޮތުން އެކަމުގެ މާހިރުން މައުލޫމާތުދީ ''އެއާ ކޮލެޓީ'' މިންގަނޑުތައް ބެލުމުގައި ބޭނުންކުރާ އާލާތްތަކަށް އަހުލުވެރި ކުރުވުމަށް ބޭއްވި ޕްރޮގްރާމެކެވެ.\nއެ ޕްރޮގްރާމުގައި ކަމާ ގުޅުން ހުރި ސަރުކާރުގެ ވުޒާރާތަކާއި ބައެއް ޕްރައިވެޓް ކުންފުނިތަކާއި އަތޮޅު ތެރެއިން ސިއްހީ ހިދުމަތްދޭ ދެ ތަނަކުން ބައިވެރިވި އެވެ.\nއެ ޕްރޮގްރާމަށް ފަހު މާދަމާ މާލެ ސިޓީގެ ބޮޑެތި ހޮސްޕިޓަލްތަކުގެ ޑޮކްޓަރުންނަށާއި ޕްރައިވެޓް ކުންފުނިތަކަށް އަމާޒުކޮށްގެން އެކަމާ ގުޅޭ ގޮތުން ސެޝަންތަކެއް ކުރިޔަށް ގެންދިޔުމަށް ވަނީ ހަމަޖެހިފަ އެވެ.\nވައި ނުސާފުވުމުގެ ސަބަބުން ސިއްހަތަށާއި ތިމާވެއްޓަށް ކުރަމުންދާ ނޭދެވޭ އަސަރުތައް ކުޑަ ކުރުމަށް ދުނިޔޭގެ ފެންވަރުގައި ބާއްވާ ''ބްރީތްލައިފް ކެމްޕޭން'' ގައި ރާއްޖޭން ވަނީ 2018 ވަނަ އަހަރު ބައިވެރިވެފަ އެވެ.\nޑަބްލިއުއެޗްއޯ އެޗްޕީއޭ ހޭލުންތެރިކުރުން ސިއްހަތު


Ehen party thakuge vazeerun ge isthiufaa ah govaathee Didi ge faaduvidhaalhuvun MDP ah | Mihaaru\nއެހެން ޕާޓީތަކުގެ ވަޒީރުންގެ އިސްތިއުފާ އަށް ގޮވާތީ ދީދީގެ ފާޑުވިދާޅުވުން އެމްޑީޕީ އަށް\nކްރިމިނަލް ކޯޓުގައި ކުރިން އޮތް ޝަރީއަތަކަށް، ދީދީ އޭނާގެ ކޮއްކޮ ހުސައިން މުހައްމަދު ދީދީ (ވ) އާއި މިހާރުގެ ޑިފެންސް މިނިސްޓަރު މާރިޔާ (ކ) އަދި އެމްޑީޕީގެ މިހާރުގެ ޕީޖީގެ ލީޑަރު މެދު ހެންވޭރު ދާއިރާގެ އަލީ އާޒިމާ އެކު ވަޑައިގަންނަވަނީ.--ފައިލް ފޮޓޯ/މިހާރު\n28 ފެބުރުއަރީ 2020 - 09:24\nމި ސަރުކާރު ހިންގާ ކޯލިޝަންގައި ހިމެނޭ އެމްޑީޕީ އަށް ނިސްބަތްވާ ވަޒީރުން ފިޔަވައި އެހެން ޕާޓީތަކުގެ ސްލޮޓްގައި އެ މަގާމުގައި ތިއްބެވި ބޭފުޅުންގެ އިސްތިއުފާ އަށް އެމްޑީޕީގެ މަޖިލިސް މެމްބަރުން ގޮވައިލައްވަމުން ގެންދަވާތީ، ހިތަދޫ މެދު ދާއިރާގެ ކުރީގެ މެމްބަރު، އަދި ކުރީގެ ބްރިގޭޑިއާ ޖެނެރަލް އިބްރާހިމް މުހައްމަދު ދީދީ (ދީދީ) ވަރަށް ބޮޑަށް ރުޅިގަދަވެެއްޖެ އެވެ.\nސިފައިންގެ 33 އަހަރުގެ ޚިދުމަތުން ރިޓަޔާ ކުރެއްވުމަށް ފަހު، އެމްޑީޕީއާ އެކު ސިޔާސީ ހަޔާތް ކުރިއަށް ގެންދަވާ ދީދީގެ ނުރުހުން އެ ޕާޓީ އަށް އައީ ކުރީގެ ރައީސް މައުމޫން އަބްދުލްގައްޔޫމްގެ އެމްއާރުއެމްގެ ސްލޮޓެއްގައި ހައުސިން މިނިސްޓަރުކަމުގެ މަގާމުގައި ހުންނެވި އާމިނަތު އާތިފާ އިސްތިއުފާ ދެއްވުމަށް މާފަންނު މެދު ދާއިރާގެ އެމްޑީޕީގެ މެމްބަރު އިބްރާހިމް ރަޝީދު (ބޮންޑޭ) ގޮވައިލެއްވުމުންނެވެ.\nހައުސިން މިނިސްޓަރުކަމަށް އާތިފާ އައްޔަން ކުރައްވައި، ނޮވެމްބަރު 17، 2018 ގައި އޭނާ އަށް މަގާމުގެ ފަތްކޮޅު، ރައީސް އިބްރާހިމް މުހައްމަދު ސޯލިހު ދެއްވަނީ.---ފައިލް ފޮޓޯ: ރައީސް އޮފީސް\nމައުމޫންގެ ވެރިކަމުގައި ހައުސިން މިނިސްޓްރީގައި ތަފާތު މަގާމުތައް ފުރުއްވާފައިވާ މިނިސްޓަރު އާތިފާ މިހާރުން މިހާރަށް އިސްތިއުފާ ދެއްވުމަށް ބޮންޑޭ ގޮވައިލެއްވީ، ސަރުކާރުގެ ފަރާތުން ރައްޔިތުންގެ މަޖިލީހަށް ހުށަހަޅާފައިވާ އެއްމެދު އިމާރާތުގެ ބިލުގެ ބަހުސްގައި މިދިޔަ ބުދަ ދުވަހު އެވެ. އޭނާ ވިދާޅުވީ، މާލޭގެ ރައްޔިތުންނަށް ބޯހިޔާވަހިކަން ހޯދައި ދިނުމުގެ ކަންކަން ރައީސް އިބްރާހިމް މުހައްމަދު ސޯލިހު ވަނީ އާތިފާއާ ހަވާލު ކުރައްވާފައި ކަމަށާއި އެ މަނިކުފާނު އަމުރު ކުރެއްވުމުން އެކަން ތަންފީޒު ކުރަންޖެހޭނެ ކަމަށެވެ. އެހެންވެ، އާތިފާ މިހާރުން މިހާރަށް އިސްތިއުފާ ދެއްވަން ބޮންޑޭ ގޮވައިލެއްވި އެވެ.\nބޮންޑޭގެ އެ ވާހަކައާ މެދު ހިތްހަމަޖެހިވަޑައިނުގެން، ޖެންޑާ މިނިސްޓަރުކަމަށް މި މަހުގެ9ގައި އައްޔަން ކުރެއްވި އާއިޝަތު މުހައްމަދު ދީދީގެ އެއްބަނޑުއެއްބަފާ ކޮއްކޮ ދީދީ އިއްޔެ ކުރެއްވި ޓުވީޓެއްގައި ވިދާޅުވީ، އެގޮތަށް ވަޒީރުންގެ އިސްތިއުފާ އަށް އެމްޑީޕީގެ މެމްބަރުން ގޮވައިލެއްވުމަކީ ފާޅުގައި ރައީސް އިބްރާހިމް މުހައްމަދު ސޯލިހުގެ ވެރިކަމަށް ޖެއްސުން ކުރެއްވުން ކަމަށެވެ.\nMiee @MDP ge baeh majlis member in Raees @ibusolih ge verikamah faalhuga kuraa jessumeh. Evves qawmeh ga amilla goal ah thiya faadu ge hamala nudheyne. MDP MP in qawm ah heyo edhengngnaa 65 ge baarun CSC rangalhu koh Rayyithun nah ikhlaastheri khidhmaiy dheveynegoiy hadhaa bala\n— Ibrahim M Didi (@ibrahimmdidi) February 27, 2020\n"އެއްވެސް ގައުމެއްގައި އަމިއްލަ ގޯލަށް ތިޔަ ފާޑުގެ ހަމަލައެއް ނުދޭނެ،" މިހާތަނަށް އެކި ފަހަރު މަތިން އުފެދުނު ހިތްހަމަނުޖެހުންތަކާ އެކު ވެސް އެމްޑީޕީގެ ދިފާއުގައި ހުންނެވި ދީދީ ވިދާޅުވި އެވެ.\nއެހެން ވިދާޅުވެ، އޭނާގެ އިލްތިމާސެއް ވެސް އެމްޑީޕީގެ މަޖިލިސް މެމްބަރުންނަށް ކުރެއްވި އެވެ.\n"އެމްޑީޕީ އެމްޕީން ގައުމަށް ހެޔޮ އެދެންޏާ 65 ގެ ބާރުން ސީއެސްސީ ރަނގަޅުކޮށް، ރައްޔިތުންނަށް އިޚުލާސްތެރި ޚިދުމަތް ދެއްވޭނެ ގޮތް ހަދާބަލަ،" ރައްޔިތުންގެ މަޖިލީހުގައި ސުޕަ މެޖޯރިޓީގެ ބާރު އޮންނަ ޕާޓީ އެމްޑީޕީގެ މެމްބަރުންގެ ކިބައިން ދީދީ އެދިވަޑައިގަތެވެ.\nއެހެން ޕާޓީތަކުގެ ވަޒީރުންނަށް އެމްޑީޕީގެ މަޖިލިސް މެމްބަރުންގެ ފިއްތުންތަކާއި އިންޒާރު\nރައީސް އިބްރާހިމް މުހައްމަދު ސޯލިހުގެ ސަރުކާރު ވެރިކަމަށް އައީ އެމްޑީޕީގެ އިތުރުން ކުރީގެ ރައީސް މައުމޫނާއި ޖުމްހޫރީ ޕާޓީ އަދި އަދާލަތު ޕާޓީގެ ވަރަށް ބޮޑު އެހީތެރިކަމާ އެކު ކަމަށް ވިޔަސް އެމްޑީޕީގެ މަޖިލިސް މެމްބަރުން މިހާރު ގެންދަވަނީ އެ ޕާޓީގެ ފަރާތުން ވަޒީރުކަމަށް ވަޑައިގެންނެވި ބޭފުޅުން ފިޔަވައި އެހެން ވަޒީރުންގެ އިސްތިއުފާ އަށް ގޮވާލައްވައި އެކި ގޮތްގޮތުން ފިއްތުންތައް ކުރިމަތި ކުރައްވަމުންނެވެ. އަދި މަގާމުން ވަކިކުރާނެ ކަމުގެ އިންޒާރު ވެސް ދެއްވަ އެވެ.\nއެކަމަކު، އެމްޑީޕީ އަށް ނިސްބަތްވާ ވަޒީރުންނަށް ނަތީޖާ ނުނެރުއްވޭ ވާހަކަ އާއި ކަންކަން ނުކުރެއްވޭ ވާހަކަ އެ ޕާޓީގެ މަޖިލިސް މެމްބަރުން ނުދައްކަވަ އެވެ. މުޅިން ވެސް ގޯސް ހައްދަވާ ކަމަށް ވިދާޅުވަނީ އެމްޑީޕީ ފިޔަވައި އެހެން ޕާޓީތަކަށް ނިސްބަތްވާ ވަޒީރުންނެވެ.\nރައްޔިތުންގެ މަޖިލީހުގައި ވަޒީރުންނަށް ކުރިމަތިކުރާ ސުވާލުތަކަށް ޖަވާބު ދެއްވުމަށް ވަޑައިގަންނަވާ، އެމްޑީޕީ ފިޔަވައި އެހެން ޕާޓީތަކަށް ނިސްބަތްވެވަޑައިގަންނަވާ ބައެއް ވަޒީރުންނަށް މަޖިލީހުގެ ތަޅުމުގައި ވެސް ކުރީގެ ރައީސް މުހައްމަދު ނަޝީދާއި އެމްޑީޕީގެ މެމްބަރުންގެ ފަރާތުން އެކި ކަހަލަ ފާޑުވިދާޅުވުމާއި ރައްދު ދެއްވުން ފަދަ ކަންކަން މިހާރު ދަނީ އާންމުވަމުންނެވެ.\n"އެމްޑީޕީ އެމްޕީން ގައުމަށް ހެޔޮ އެދެންޏާ 65 ގެ ބާރުން ސީއެސްސީ ރަނގަޅުކޮށް، ރައްޔިތުންނަށް އިޚުލާސްތެރި ޚިދުމަތް ދެއްވޭނެ ގޮތް ހަދާބަލަ،" ދީދީ\nއެ ލިސްޓުގައި މިހާތަނަށް އުޅުއްވަނީ، މައުމޫންގެ ފަރާތްޕުޅުން ކެބިނެޓުގައި ތިއްބަވާ ތިން ވަޒީރުންގެ ތެރެއިން ފިޝަރީޒް މިނިސްޓަރު ޒަހާ ވަހީދާއި ހަޔާ އެޑިއުކޭޝަން މިނިސްޓަރު ޑރ. އިބްރާހިމް ހަސަނާއި ހައުސިން މިނިސްޓަރު އާތިފާގެ އިތުރުން ޖުމްހޫރީ ޕާޓީގެ ސްލޮޓެއްގައި ވަޒީރުކަމަށް އައްޔަން ކުރައްވާފައިވާ ހެލްތު މިނިސްޓަރު އަބްދުﷲ އަމީނެވެ.\nމި ބޭފުޅުންގެ އިތުރުން، މަޖިލީހުގެ ބޭރުން ވެސް ބައެއް ވަޒީރުންގެ އިސްތިއުފާ އަށް އެމްޑީޕީގެ މަޖިލިސް މެމްބަރުން ދަނީ ގޮވައިލައްވަމުންނެވެ. އޭގެ ތެރޭގައި ހިމެނިވަޑައިގަންނަވަނީ ޖުމްހޫރީ ޕާޓީގެ ސްލޮޓެއްގައި ވަޒީރުކަމަށް އައްޔަން ކުރައްވާފައިވާ ޓްރާންސްޕޯޓް މިނިސްޓަރު އާއިޝަތު ނަހުލާ އާއި ކޮމިއުނިކޭޝަން މިނިސްޓަރު މުހައްމަދު މަލީހް ޖަމާލެވެ.\nއެމްޑީޕީގެ މަޖިލިސް މެމްބަރުން މިހާރު އެންމެ އާންމުކޮށް ކުރައްވާ އެއް ކަމަކީ، އަންނަ އޭޕްރީލް ހަތަރެއްގައި ބާއްވާ ލޯކަލް ކައުންސިލްތަކުގެ އިންތިޚާބަށް ފަހު، އެއް އިރެއްގައި ވަރުގަދަ، ބަދަހި ކޯލިޝަން ކަމަށް ވިދާޅުވަމުން އައި ކޯލިޝަން ރޫޅާލާނެ ކަމުގެ އިންޒާރު ދެއްވުމެވެ.\nދީދީ އަކީ ވެސް "ލަނޑު" ލިބުނު ބޭފުޅެއް!\nއެމްޑީޕީގެ ސްލޮޓް ފިޔަވައި، ކޯލިޝަންގެ އެހެން ޕާޓީތަކުގެ ފަރާތުން ވަޒީރުކަމަށް އައްޔަން ކުރައްވާފައިވާ ބޭފުޅުންގެ އިސްތިއުފާ އަށް ގޮވުމާ ދެކޮޅަށް ނުކުންނެވި ދީދީ އަކީ ވެސް އެމްޑީޕީގެ އެތެރޭގެ ކޯޅުމެއްގެ ތެރެއިން، މިދިޔަ އަހަރު ބޭއްވި ރައްޔިތުންގެ މަޖިލީހުގެ އިންތިޚާބުގެ ޕްރައިމަރީން ނާކާމިޔާބުވެ، ސިޔާސީ ކުރިމަގު ކޮންމެވެސް ވަރަކަށް ބަނަވެފައިވާ ބޭފުޅެކެވެ.\nMDP ge mihaaruge memberunge thereyin furusathu gellunee4beyfulhakah\nއޭނާ އަކީ އެމްޑީޕީ އަށް ވަރަށް އިޚުލާސްތެރި ބޭފުޅަކަށް ވިޔަސް، މިދިޔަ އަހަރު ބޭއްވި ރައްޔިތުންގެ މަޖިލީހުގެ އިންތިޚާބުގައި ހިތަދޫ މެދު ދާއިރާ އިން ވާދަކުރާނެ ކެންޑިޑޭޓަކު ހޮވުމުގެ ޕްރައިމަރީ ދީދީ އަށް ގެއްލުނީ އެ ޕްރައިމަރީއާ ދިމާކޮށް، އެ ޕާޓީއާ ގުޅިވަޑައިގެންނެވި، އައްޑޫގެ މަޝްހޫރު ވިޔަފާރިވެރިޔާ ޗެކްމާކް އަހުމަދު ރަޝީދުގެ އަތުން ސަލާމަތް ނުވެގެންނެވެ. އަހުމަދު ރަޝީދު، އެ ޕްރައިމަރީގައި ދީދީގެ މައްޗަށް ބޮޑު ކާމިޔާބެއް ހޯއްދެވީ، އެމްޑީޕީގެ ރައީސް ނަޝީދާއި އެ ޕާޓީގެ ލީޑާޝިޕްގެ މެމްބަރުންގެ ވަރަށް ބޮޑު އެހީތެރިކަމަކާ އެކު ކަމަށް އޭރު ތުހުމަތު ކުރި އެވެ.\nއެ ޕްރައިމަރީއާ ދިމާކޮށް، އައްޑޫގައި ނަޝީދު ގާއިމްކުރެއްވި ޚާއްސަ އޮފީސް ވެސް ހުޅުވީ ހިތަދޫ މެދު ދާއިރާގެ މިހާރުގެ މެމްބަރު އަހުމަދު ރަޝީދުގެ ގޭގަ އެވެ.\nއެމްޑީޕީ ކެބިނެޓް ދިވެހި ސަރުކާރު ވަޒީރުން ރައީސް އިބްރާހިމް މުހައްމަދު ސޯލިހް ކުރީގެ މެމްބަރު އިބްރާހީމް މުހައްމަދު ދީދީ މެމްބަރު އިބްރާހިމް ރަޝީދު (މާފަންނު މެދު) ރައްޔިތުންގެ މަޖިލިސް\n73 ކޮމެންޓް, 69 ރިއެކްޝަންސް\nސޭޭޑްލީ ހަމަ ގިނަ ވަޒީރުނަށް ޒިންމާއެއް އަދާއެއް ނުޖުރެވޭ- އެހެންވީމަ އިސްތިއުފާދިނީމައެއްނު ރަގަޅުވާނީ\nއެއްވެސް ކަމެއް ނުވަނީ އެމްޑީޕީ ވަޒީރުންނަށް\nއެހެން ޕާޓީ ވަޒީރުން މަޖިލީހަށް ހާޒިރުކޮށްގެން ތާކުން ތާކު ނުޖެހޭ ވާހަކަ ދައްކާ އެމީހުން ފަޟީހަތް ކުރަން އުޅޭތީ ފިޔަވަޅު އަޅަންވީ ނަޝީދަށް. އޭރުން މި ގައުމު ހަމަ މަގަށް އެޅޭނެ.\nޚކޮންލަނޑެއް އޭނާގެ ކޮއްކޮއަށާއި އެހެނިހެން ތިމާގެ މީހުނައް މިސަރުކާރުން ކޮންފަދަ ރަނގަޅު ވަޒީފާތޯ ދިނީ ..ދެން ޑީޑީ އަބަދު ޖެނެރަލަކަް ނުބެހެއްޓޭނެދޯ އަނގަތަލަނީ..މީނަމީ ކޮންތައުލީމެއް އުގެނިގެން އުޅޭމީހެއްބާ\nއެމްޑީޕީ އެކްޓިވިސްޓް "ހިލަ"\nއަނބިންނާ ދަރިންނާ މުނިކާފަ ދަރިންނެއްނޫން ކޯލިޝަން އެކޭ އިދިކޮޅުންބުނީމާ އެމްޑީީޕީ އަށް މާނަވީކީ. މިއީ ގާސިމް އާއި މައުމޫނުގެ އޮޅުވާލުމާއި މަކަރާ ހީލަތާ ދޮގުހެދުން. ދީ ދީ ގެ ދައްތަ އަކީ ވެސް ކުރިން ކަމެއް ނުކުރެވުނު މީހެއް. ދޮގާއި މަކަރު ހެދީ މިބުނި2މީހުން. ވީމާ އިންސާފު ބޭނުން.\nބީރުބޮލު ވަޒީރު ދޭކަހަލަ ޖަވާބު ދިނަސް ދީ ދީ ބުނަނީ ކޯލިޝަން އުވާލައިގެން ނުވާނޭ މާތް ކަލާކޯ އޭ. ކޮންކަހަލަ ހަމަ އެއް ގެންގުޅޭ މީހެއް ތީ އަޅެފަހެ ؟؟؟؟؟؟\nޒަހާ އާއި އަމީން ދިނީ "ބީރުބޮލު ވަޒީރު" ދޭކަހަލަ ޖަވާބު. މޫދަށް ގޮސް ބީރުބޮލުވަޒީރު ކައިރީގައި ހުރިމީހާ އަޑިޔަށްގޮސް އެރީ ކުކުޅު ބިހެއް ހިފައިގެންނެވެ. އެއަށްފަހު ބީރުބޮލުވަޒީރު ވެސް އަޑިއަށްދިޔައެވެ. މައްޗައް އެރުމަށްފަހު ކައްކަކާކޯ އޭގޮވުމަށްފަހު ތިމަންނާއަކީ ހާލެކޭ ، ހާލެއް ބިހެއް ނާޅާނެއޭ ބުންޏެވެ. އަހަރުމެންގެ ޖީބުން ލައްކަލައްކައިން މުސާރަ ނަގައިގެންތިބެ މިކަހަލަ ދެއުޅިއެއް ނުވާ ޖަވާބު ދެންޏާ ރުޅިގަަދަވާނެ. މިކަން ހުއްޓުވޭނެ އޮތީ އެއްގޮތް!\nހެލްތު މިނިސްޓަރު ބުނީ ހަމަ ވަރަށް ރަނގަޅު ވާހަކައެއް. ނަޝީދު ބުންޏަސް ބަލި މީހުން ބަލަން ނުފެށޭނެ ހޮސްޕިޓަލުގެ ވާޑުގައި ނޫނީ ފާހާނާގައި ނޫނީ ކެންޓީނުގައި. ވަޒީރުން ގެންގޮސްގެން މިފަދަ ތާކުންތާކު ނުޖެހޭ ވާހަކަ ދައްކާތި ފުރަތަމަ ފިޔަވަޅު އަޅަންވީ ނަޝީދަށް.\nބައިސާ އަށް. ތިރީގެ ކޮމެންޓް ތަކުގައިވާނެ ތި ސުވާލު ގެ ޖަވާބު.\nތިހެން ކަމަށް ވާނަމަ އެ ޖަވާބަކީ ރައްދުގައި ވަރަށް ފުރިހަމަ ޖަވާބެއް. އެކަމަކު ދެބަން ދިހާނާ ވެފައި ތިބޭ ބަޔަކަށް އެ ވާގޮތެއް ނޭނގޭނެ.\nމިގައުމުގަ އެބަހުއްޓޭ ހުރިހާ ކަމެއް ކުރެވޭ ވަރު މީހެއް. ޥިއްސުމާއި ކެއްކުމާއި ކަޓް ނެގުމާއި ގައުމު ވިއްކުމާ ދޮގު ހެދުމާ\nފަސްމީރު ކުރި ރުކެއް އައްނި އަކީ. އޭނާ ހޯދި ބައިނަލް އަގްވާމީ އިނާމުތައް ވިކިޕީޑިއާ އިން ބަލާލާ. ހައިރާން ވެގެން ހޭނެތޭ ވަރުވާނެ. ތިޔަ ދައްކަނީ އެބޫޅޭ މިބޫޅޭ ވާހަކަ. ހަގީގީ ވާހަކަ އެހެރީ ވިކިޕީޑިއާ ގައި.\nއާނ އޭނާއަށް އިނގޭ ޒަހާ މެން ބޯބަޗަށް އުޅުނަސް. އޭނާއަށް އިނގޭ ލޭބަރ ރޫމް އަކީ ފިއުމިގޭޓް ކުރަންޖެހޭތަނެއްނޫންކަން ވެސް. ޑޮކްޓަރަކަށް ވުރެ މޮޅުވެއްޖެއެއްނު. އަމީނު އަކަށް އޮޅުވައެއްނުލެވުނެއްނު.\nބާޒާރުމަތީ ދަމާކަނޑަން އުޅުނުމީހުން ގެނެސް މަޖިލިސް އަށް ވެއްދީމަ ވާނެގޮތްމީ - ނޯ ސަޕްރައިސް!\n(1) ދީ ދީ (2) މަައުމޫނު (3) ޖަމީލު (4) އުމަރު ނަސީރު (5) ދުންޔާ (6 ) މަވޯޓާ (7) އަދުރޭ މިމީސްމީހުން ހީކުރަނީ އަހަރެމެންނީ ވަރަށް ހިޔާލު ތަނަވަސް މީހުންނޭ. ވަޒީފާ އިން ވަކިވާން ގޮވާ ވަރުވެގެނޭ ވަޒީފާ އިން ވަކިވާށޭ ގޮވީ. ޒަހާ ވެސް ކުރަންވީ ކަންތައް ހާށަވިޔަނި ޖަަހާފަ ދިނީމަވެސް އެތައް މަހެއް ކޮށްފަ މަޖްލިހަށް އައިސް ބުނީ ލަފަޔަކަށް އެދިފަޔޯ ވީ. މިހާ ދުވަސްވާއިރު މައްސަލައިގެ މަތީގައި އިށީންދެގެން އިނީމާ ޒަހާ އަށް މުސާރަ ހަލާލު ވާނެ ތޯ ދީ ދީ ؟\nއަމީނު ވެސް ބުނީ އެއްކޮޓަރިއެއްގައި2ޑޮކްޓަރުންނަކަށް ނުބެލޭނެއޭ. ޑޮކްޓަރުންގެ ޑިއުޓީ އަކީ ރޮސްޓަރ ބަހާ އެއްޗެއްކަން ހެލްތު މިނިސްޓަރަށް ނޭންގޭ ! މިވަރު މީހަކު ހަމަ ބަހައްޓަންވީތޯ ދީ ދީ ؟ މިވަރު މީހަކު ހެލްތު މިނިސްޓަރަށް ހުއްޓާ ކޮރޯނާ ވައިރަސް އައިސްފިނަމަ ރާއްޖޭގެ ހާލުގެދުލުން ގޮވާނީ އޭގެ ކުރިން އަމީން ވަކިކޮށް ކަން ވެވޭވަރު މީހަކާ ހަވާލު ނުކުރީ ކީއްވެހޭ ! ދީ ދީ ބުނަން، ކޮސް ނުގޮވާ މަޑުން ހުރެވޭތޯ ބަލާ ރާއްޖެ އަށް ގަސްތުގައި ގެއްލުން ނުދީ !!!\nއޮޅުވާނުލާ. އަމީނު ބުނީ ތިހެން ނޫން. އަމީނު ބުނީ ވިއްސާ ކޮޓަރީގައި ބަލި މީހުން ނުބެލޭނެޔޭ، ސަބަބަކީ ބަލި މީހުން ބަލަން ޑަކްޓަރަކު ހުއްޓާ މީހަކު ވިއްސަން ޖެހިއްޖެ ހާލަތެއްގައި އެމަޖެންސީކޮށް ކޮޓަރި ހުސްނުކުރެވޭނެތީ. ނަޝީދު ހިސާބަށްވުރެ ގަމާރުވީމައެއްނޫންތަ ހެލްތު މިނިސްޓަރު ގާތު މި ބުނަނީ ވިއްސާ ކޮޓަރި ބަލި މީހުން ބަލާށޭ. އޭނާ ބުނީމަ ދެންވީ އައިސީޔޫގައިވެސް ބަލިމީހުން ބަލަން. ހޮސްޕިޓަލް ފާހާނާގައިވެސް ބަލި މީހުން ބަލަން. ހަމަ ގަމާރީ ގަމާރީ!\n"މާތް ﷲ އާއި ވަކީލު!" މިވަރުގެ މީހަކު ހެލްތު މިނިސްޓަރަކަށް ހުއްޓާ ކޮރޯނާ ވައިރަސް އައިސްފި ނަމަ.\nމަތީގައިވާ ގަމާރުސޯ އަށް. ވަކިވަކި ރަށްރަށުގައި މާގިނަ މާބަނޑު މީހުނެއްނޫޅޭނެ. އައްނި އަށް ޑޮކްތަރަކަށް ވުރެބޮޑަށް އިނގިގެން އެހެން އެބުނީ. ލޭބަރ ރޫމް ގައި މާބަނޑު ބަލިމީހުން ބެލޭނެ. އެއީ އޮޕަރޭޝަން ތިއޭޓަރ ހެން ފިއުމިގޭޓް ކޮށްފައި ނެތަސް އޯކޭ ތަނަކަށް ވާތީ. ނަމަވެސް އައްނި އިޝާރާތް ކުރެއްވީ އިށީންނާނެ ތަނަކަށް. އޭގެ މާނައަކީ އެއްކޮޓަރީ "ދުވަހު" ރޮސްޓަރ ހަދައިގެން2ޑޮކްޓަރުންނަށް ބޭނުން ކުރެވޭނެއޭ. ހަފްތާ އަކު3ދުވަހު އެއް ޑޮކްޓަރަކު.\nއިމަރޖެންސީ ކޮން ކޮޓަރިހުސްކުރެވޭނެ ކަން ކުޑަކުއްޖަކަށްވެސް އިނގޭނެ. ކީއްވެ ހުސްނުކުރެވޭނީ ؟5ބަލިމީހުންއެއްފަހަރާތަ ޑޮކްޓަރބަލަނީ؟ ޑޮކްޓަރުންބަލާނީ ފަހަރަކު ބަލިމީހެއް.\nނަޝްފާއާއި ޝައްފަ ދުވަހަކުވެސް ވިއްސާ ކޮޓަރިއެއް ދުށިންތަ؟ތިމާވަރު މީހެއްނެތިގެން. ތިޔަހެން އަޗާތަޅަން މަގުމަތީ ހަޅޭއްލަވާ މީހުންނަށް ނޭނގޭނެ ކަންހިނގާގޮތެއް. ވިއްސާކޮޓަރީގައި ބަލިމީހުން ބަލާގޮތަށްހެދުމަށްވުރެ މާފަސޭހަވާނެ ފެންޑާގައި ގޮނޑިއެއް ބަހައްޓަކައިގެން ބެލުންވެސް. އެރަށުގައި މީހުން މާބަނޑު ނުވުމާއި ބަލިވާ މީހަކު ނެތުމަކީ އަމީނު ކުރާނޭ ކަމެއްނޫން. އަހަރަކު10 މީހުންވެސް ޑޮކްޓަރަށް ނުދައްކާ ރަށްރަށުގައި ޞިއްހީމަރުކަޒު ހުންނަންޖެހޭތޯ އެހިނމަ\nނުރުހުން ވާނެކަމެއްނެތް. ރައްޔިތުންނަށް ވައުދުވީ ކަންކަން ކުލަ ނުވަންޏާ އިސްތިއުފާޔަށް ގޮވާނެ. މިކަން ކަން ހަޖަމު ނުވަންޏާ ސިޔާސީ މަންޒަރުން އެއްފަރާތްވެލީމަ ނިމުނީ


SunOnline: BREAKING: Hassan Najeeb aai Shujaau Usman ge massala thakeh balan JSC in ninmaifi\nހަސަން ނަޖީބާއި ޝުޖާއު އުސްމާންގެ މައްސަލަތަކެއް ބަލަން ޖޭއެސްސީން ނިންމައިފި\nމުއާވިޔަތު އަންވަރު 24 Jun 2019, 19:18\nހައި ކޯޓުގެ ފަނޑިޔާރު ޝުޖާއު އުސްމާން އާއި ކްރިމިނަލް ކޯޓުގެ ފަނޑިޔާރު ހަސަން ނަޖީބު: އެ ދެ ބޭފުޅުންގެ ސުލޫކީ މައްސަލަތަކެއް ބެލުމަށް ޖޭއެސްސީން ވަނީ މިއަދު ނިންމާފައި --- ސަން ފައިލް ފޮޓޯ\nކްރިމިނަލް ކޯޓުގެ ފަނޑިޔާރު ހަސަން ނަޖީބާއި ހައިކޯޓުގެ ފަނޑިޔާރު ޝުޖާއު އުސްމާންގެ ސުލޫކީ މައްސަލަތަކެއް ބެލުމަށް ޖުޑީޝަލް ސާވިސް ކޮމިޝަން (ޖޭއެސްސީ) އިން މިއަދު ނިންމައިފިއެވެ.\nއެގޮތަށް ނިންމާފައި ވަނީ މިއަދު ބޭއްވި އެ ކޮމިޝަންގެ ބައްދަލުވުމުގައެވެ.\nއެ މައްސަލަތައް ބެލުމަށް އެކުލަވާލި ތިން މެމްބަރުންގެ ކޮމިޓީގައި ހިމެނިވަޑައިގަންނަވަނީ ކޮމިޝަންގެ ނައިބު ރައީސް މަސްތޫރު ހުސްނީ އާއި ކޮމިޝަންގެ މެމްބަރު މުހައްމަދު އީސާފުޅާއި އަބްދުލް ހަންނާން އަހްމަދެވެ.\nމިރޭ ބޭއްވި ނޫސްވެރިންގެ ބައްދަލުވުމެއްގައި ޖޭއެސްސީގެ ޑިރެކްޓަރު ހަސަން ޒަހީން ވިދާޅުވީ ކްރިމިނަލް ކޯޓުގެ ފަނޑިޔާރަކާއި ހައިކޯޓުގެ ފަނޑިޔާރެއްގެ ސުލޫކީ މައްސަލަތަކެއް ބަލަން އެ ކޮމިޝަނުން މިއަދު ނިންމާފައިވާ ކަމަށެވެ. ނަމަވެސް އެއީ ކޮން ދެ ފަނޑިޔާރެއް ކަމެއް ޒަހީން ވިދާޅެއް ނުވެއެވެ.\n"ސަން" އަށް އެނގިފައިވާ ގޮތުގައި އެ ދެ ފަނޑިޔާރުންނަކީ ކްރިމިނަލް ކޯޓުގެ ފަނޑިޔާރު ހަސަން ނަޖީބާއި ހައިކޯޓުގެ އިސް ފަނޑިޔާރު ޝުޖާއު އުސްމާނެވެ.\nދެހާސް ސަތާރަ ވަނަ އަހަރު ބޭއްވި ލޯކަލް ކައުންސިލް އިންތިޚާބުގައި ޕީޕީއެމްގެ ޓިކެޓުގައި ވާދަކުރެއްވި އަލީ ޝަމީމަށް ތާއީދު ހޯދުމަށް މަސައްކަތްކޮށްފައިވާ ކަމަށް ބުނެ ހަސަން ނަޖީބުގެ ސުލޫކީ މައްސަލައެއް ޖޭއެސްސީއަށް ވަނީ މިދިޔަ ހަފްތާގައި ހުށަހަޅާފައެވެ. އަދި ކުރީގެ ރައީސް އަބްދުﷲ ޔާމީން އަބްދުލް ގައްޔޫމަށް ކެމްޕެއިންކޮށްދިން ކަމަށް ތުހުމަތުކޮށް ވެސް އެ ދެ ބޭފުޅުންގެ މައްސަލައެއް ޖޭއެސްސީއަށް ހުށަހެޅިފައިވާކަން "ސަން" އަށް ވަނީ އެނގިފައެވެ.\nމީގެއިތުރުން ކްރިމިނަލް ކޯޓުގެ ފަނޑިޔާރު އަބްދުﷲ ދީދީގެ ސުލޫކީ މައްސަލައެއް ވެސް އެ ކޮމިޝަނުން އަންނަނީ ބަލަމުންނެވެ. އަދި ކ. ޖުޑީޝަލް ދާއިރާގެ އިސް މެޖިސްޓްރޭޓް މުހައްމަދު ރާޣިބު އަހްމަދު، އަންހެނުންތަކަކަށް ޖިންސީ ފުރައްސާރަ ކުރި ކަމަށް ތުހުމަތު ކުރެވޭ މައްސަލަތަކެއް ވެސް ބަލަން މީގެކުރިން ވަނީ ނިންމާފައެވެ.\nފަނޑިޔާރު ހަސަން ނަޖީބު\nގާޒީ ހަސަން ދީދީ މަރާމާރީއަށް ހިތްވަރު ދިންކަމުގެ ތުހުމަތު!\nޖިންސީގޯނާގެ މައްސަލަތަކުގެ ކޯޓު މަރުހަލާ އަވަސްކުރަނީ\nމެޖިސްޓްރޭޓު ހަސަންގެ ޖިންސީ ފުރައްސާރައިގެ މައްސަލައެއް


ކޮރަޕްޝަނުގެ ވާހަކަ އެންމެން ނުކުމެ އެނގޭ މިންވަރަކަށް ދައްކަން އެބަޖެއެވެ. އަހަރެންނަކީ އެމްޕީއެލްގައި މަސައްކަތްކުރާ މުވައްޒިފަކީމެވެ. މިތަނުގެ ބޯޑު މެންބަރެއްގެ މައްޗަށް ކުރެވުނު އެތައް މިލިއަން ރުފިޔާއެއްގެ ތުހުމަތުގެ މައްސަލަ ބަލައި ނިމެންދެން އެ މެންބަރު ބޯޑާއި ދުރުގައި ބަހައްޓަން ކުންފުނިހިންގާ ކޮރަޕްޝަން ބޯޑުން ވަނީ ފާސްކޮށް ނުދީފައެވެ.\nދެން އަޑުއިވުނީ ބޯޑުގެ ޗެއާ އިސްތިއުފާދިން ވާހަކައެވެ. ސަބަބެއް ނުއެނގުނެވެ. ބައެއް މީހުން ބުނާތީ އަޑުއިވެނީ ބޯޑު މެންބަރުގެ ކޮރޕަޝަނުގެ މައްސަލަ ބެލިއަނުދިނީތީ އެކަމާ "ނައްޓައިގެން" ގެއަށް ދިއައީ ކަމަށެވެ.\nއަހަރެންގެ ސުވާލަކީ މިހާރު ވެރިކަން މިކުރާ ސަރުކާރަކީ ކޮރަޕްޝަނާއި ދެކޮޅަށް މަސައްކަތްކޮށް ކޮރަޕްޝަން ހުއްޓުވާނެ ސަރުކާރެއް ނަމަ މިހައި ކޮރަޕްޓް މީހުން ބޯޑުތަކަށް ލައިގެން އަދި މައްސަލަ ބެލިއަވެސް ނުދީ ތިބޭނެ ހެއްޔެވެ؟ ތަސްވީރު ބަލަންވާނީ ތަސްވީރު ބުނާހެން ނޫންތޯއެވެ؟ ކަންކަން ޤަބޫލުކުރަންވާނީ ކަންހިނގަމުންދާ ގޮތަށް ނޫންތޯއެވެ؟\n- މިއަދުނޫޙުގެ ކިޔުންތެރިއެއް\n21 އޭޕްރީލް 2021